
Am apelat la unul din amicii mei, 
Cu mare mâncărime la condei, 
Să-mi scrie o mini-prețaţă, 

La noua-mi carte, care prinde viaţă 


În loc de prefaţă 


Dat la o parte de primăvara revoluționară, care s-a 
dovedit tot mai mohorâtă pentru generația sa, profesorul Vasile 
Fetescu s-a apucat de scris. Aşa s-au născut cărţile: Preocupări 
pedagogice, care  înmănunchează studii şi cercetări 
psihopedagogice, apărută la Editura Spiru Haret, laşi, 1995; 
Flori târzii, conținând proză scurtă, poezii, catrene şi panseuri, 
apărută la Editura Cutia Pandorei, Vaslui, 2002; Parfum de 
spini, apărută la Editura PIM, laşi, 2003; Educator adevărat, 
apărută la aceeaşi editură în 2004, şi acum, Toamnă la Copou. 
Este, după aprecierea noastră, o activitate prolifică şi benefică 
pentru autor şi pentru cititorii săi, tot mai numeroşi. 

Ca cel ce i-am cunoscut primul multe din creaţiile sale, 
pot spune că activitatea scriitoricească a fost şi este pentru 
Vasile Fetescu un bun prilej de a-şi cicatriza rănile sufleteşti 
provocate de nenorocirile ce s-au abătut asupra lui — pierderea 
soției şi a fiului. 

Asigur cititorii că forța şi măiestria scrisului au fost 
dovedite de profesorul Fetescu încă din tinerețe, prin 
colaborările, bine primite, la presa timpului, eu fiindu-i în acea 
vreme, un fel de gazdă, în calitate de şef al secției culturale la 
ziarul bârlădean la care scria. 

Produs al Şcolii Normale „Al. Vlahuţă” din Şendriceni 
— Dorohoi, locul despre care amicul meu realizează pagini de o 
rară frumusețe, profesor şi director la Liceul „Costache 


Negruzzi şi la Şcoala Normală „Vasile Lupu” din laşi, bun 
cunoscător al sufletului celor mici ca şi al celor mari, Vasile 
Fetescu oferă, în Toamnă la Copou, ca şi în celelalte cărți ale 
sale, texte literare meşteşugit scrise, cu profunde înţelesuri, ce 
îndeamnă la reflecții 

Prin conţinutul sau bogat şi variat, prin ideile generoase 
pe care le vehiculează, cartea Toamnă la Copou se adresează 
tinerilor şi vârstnicilor, părinților şi educatorilor, tuturor celor 
care, într-un fel sau altul, sunt angrenaţi în sfera învățământului 
şi educaţiei. 

Fiecare text inclus în prezentul volum este o lecţie de 
viață, oferită cu subtilitate de către autor. Fie că se intitulează 
Dăscălița — dăruită trup şi suflet profesiei pe care şi-a ales-o; 
Dirigintele — model pentru viață şi vis; A fi econom — cu un 
îndemn pentru educatori şi părinţi de a-i învăţa pe copii şi tineri 
să câştige şi să economisească banii pentru că dexteritatea de 
a-i risipi o dobândesc singuri; Părinţi şi copii — cu o concluzie 
pertinentă şi de o inestimabilă valoare: iubiți-vă copiii şi 
nepoții fără să-i sufocați cu dragostea; Munca — o profundă 
temă de viaţă care pledează pentru antrenarea copilului în 
treburile gospodăreşti, încă de mic, pe măsura puterilor lui, fără 
ca acest lucru să fie interpretat ca exploatare, aşa cum încearcă 
să insinueze unii. 

Alte şi alte probleme umane, dezvoltate în textele: 
Familia, Prietenia, Politețea, Măria-sa conştiinţa, Sănătatea, 
Bătrânețea ş.a. sunt dăltuite în cuvinte potrivite de către autor, 
în beneficiul cititorului atent şi interesat de ceea ce se petrece 
în jurul său. 

Prietenul de-o viață al autorului Toamnei la Copou, 
poetul botoşănean Mihai Munteanu, referindu-se la unele dintre 
scrierile profesorului Vasile Fetescu, le numeşte bijuterii 
literare. Şi în noua sa carte Vasile Fetescu spune lucruri 
frumoase, îmbrăcate în haina vorbelor iscusit alese şi cântărite, 
cum nu oricine le poate însăila.... De aceea, mă alătur 


îndemnului pe care i-l face colegul său de şcoală şi prieten 
adevărat într-o scrisoare: Nu lăsa tocul din mână! Ai putere de 
muncă, ai imaginaţie, ai un blindaj educativ excelent! La care 
eu aş adăuga: cunoşti viața, redă-o mai departe, aşa cum ai 
făcut-o până acum. Nu ne lipsi de ea, domnule profesor Vasile 
Fetescu! Lumea întreagă este o mare cicatrice a timpului...Să-i 
încercăm vindecarea şi prin scris! 

Cartea lui Vasile Fetescu Toamnă la Copou este un fel 
de continuare a celei precedente, Educator adevărat. Am ajuns 
la această constatare parcurgând cele 35 texte reunite în 
paginile noului volum. 

Ca şi în precedentele cărți, Vasile Fetescu se opreşte 
asupra unor teme din domenii de larg interes ale societăţii 
româneşti contemporane, ale familiei, şcolii şi educaţiei. 

Aflat la a şasea experiență editorială, autorul Toamnei 
la Copou se dovedeşte acelaşi iscusit mânuitor al condeiului — 
cu o gândire limpede şi pătrunzătoare —, acelaşi educator şi 
sfătuitor al generaţiei tinere, acelaşi dascăl care, pentru 
predarea lecţiilor a înlocuit catedra cu masa, pixul şi hârtia de 
scris, spre bucuria noastră, a cititorilor. 

Parcurgând paginile noii cărți a profesorului şi 
scriitorului Vasile Fetescu îți dai seama că te afli în fața unei 
lucrări de certă valoare literară şi educativă, cu mesaje clare 
pentru numeroase segmente socio-profesionale, de toate 
vârstele. 

Izvorâtă dintr-o îndelungată şi bogată experiență de 
viață şi pedagogică, scrisă într-o manieră literară 
inconfundabilă şi cu un conținut deosebit de interesant, 
Toamnă la Copou este o carte care trebuie căutată şi citită. 

Ca prim lector al acestui frumos şi preţios volum, sunt 
în măsură să asigur cititorii că, parcurgându-i paginile, vor 
avea multe lucruri de învăţat. 


Ion N. Oprea 


Moto: „Școala cea mai bună este aceea în 
care înveți, înainte de toate, a învăța. ” 


N. lorga 


Învăţarea 


Apreciată de către filozoful grec Epictet drept aur care 
are preț oriunde, iar de către dramaturgul indian Bharabhuti o 
perlă, o avere mare, pe care rudele n-o pot împărţi între ele, 
nici hoţii nu o pot fura, şi care nu se împuținează prin dăruire, 
învăţătura, formală sau informală, este un proces neîntrerupt 
care însoţeşte întreaga viață a omului. 

În sensul cel mai larg, învăţarea constă în acumularea 
de experiență din activitatea proprie şi a altora. În înțeles 
livresc, învăţarea înseamnă asimilarea de cunoştinţe, abilități şi 
comportamente şi folosirea lor în scopul realizării altor achiziții 
şi în rezolvarea problemelor de viață. Nu pentru şcoală 
învăţăm, ci pentru viaţă — spunea Seneca. 

Învăţarea capătă altă dimensiune şi se realizează treptat 
la nivele tot mai înalte după încheierea completă a alfabetizării, 
realizată la începutul şcolarității. Sub îndrumarea dascălilor, 
procesul învăţării progresează şi se lărgeşte în funcție de aria 
curriculară a treptelor de învățământ parcurse. 

Învăţătorilor, cei care sunt specializaţi în realizarea 
procesului didactic la clasele primare, le revin sarcinile cele 
mai grele în lungul, complexul şi dificilul drum al învățării: 
alfabetizarea copiilor, transmiterea noţiunilor elementare 
funcționale şi operaționale, dezvoltarea motivaţiei pentru 

cunoaştere şi formarea comportamentului adecvat pentru viaţa 
şcolară şi socială. 

Evoluţia copiilor pe treptele de şcolarizare următoare 
ciclului primar depinde de pregătirea, competenţa, conştiinţa 
profesională şi dăruirea cu care lucrează învățătorii. Şansele 
elevilor de a parcurge cu rezultate bune învăţământul gimnazial 
şi liceal depind de calitățile  moral-profesionale ale 
învăţătorilor. 

Aceste consideraţii se doresc a fi mesaje către 
instituţiile care pregătesc învățătorii şi către cei ce gândesc şi 
decid politica şcolară. 

În procesul învăţării explicaţiile şi demonstrațiile sunt 
cu atât mai necesare cu cât vârsta elevilor este mai mică iar 
gândirea lor este mai puternic dependentă de planul concret. 
Unii învățători uitând această particularitate de vârstă a gândirii 
micilor şcolari, consideră multe lucruri ştiute şi înţelese de 
copii, nesocotind explicaţiile. Mai păstrez încă în memorie un 
fapt care susține afirmația de mai sus. Eram prin clasa a Il-a 
sau a Ill-a primară şi la o lecţie de citire se preda un text în 
care era vorba despre iarnă. Un grup de copii, însoțiți de un 
adult pe care îl chema Bănică, se deplasa peste un câmp. Un 
copil căzuse într-o groapă ce nu putea fi văzută pentru că era 
acoperită de zăpadă. La indicaţiile însoțitorului de a proceda 
într-un anume fel pentru a putea fi ajutat să iasă la suprafaţă, 
copilul îi răspunse: 

- Nu pot, nea Bănică! 

Multă vreme cuvântul nea nu l-am înţeles pentru că 
învățătorul nu ne-a explicat că este o prescurtare a apelativului 
nene (şi acesta destul de puţin utilizat în comunitatea în care 
trăiam). Pentru noi erau familiare formulele de adresare: bădie, 
moşule, unchiule, domnule. 

Tot datorită explicațiilor şi exerciţiilor aplicative 
insuficiente, precum şi uşurinţei cu care educatorii trec peste 

unele cunoştinţe aparent uşoare, matematica devine pentru 
mulți dintre elevi o disciplină aridă, grea, inaccesibilă. 

Cred că matematica nu ar mai fi atât de puţin agreată şi 
considerată dificilă de către elevi, dacă cei ce o predau nu ar 
comite unele erori metodice: 

a) nu explică suficient noile cunoştinţe, nu fac destule 
exerciţii aplicative şi nu stabilesc corelaţii cu noțiunile însuşite 
anterior; 

b) presupun că unele cunoştinţe esențiale sunt 
cunoscute şi înțelese de elevi (deşi nu este aşa), şi, în 
consecință, nu insistă asupra lor; 

c) noile cunoştinţe, cu o mare valoare integrativă, sunt 
predate în mare viteză, voind parcă să le arate elevilor cât sunt 
ei de ştiutori şi de grozavi; 

d) explicația, demonstraţia, exerciţiile aplicative şi 
corelațiile nu constituie întotdeauna axul central al învăţării în 
toate orele de matematică; 

e) în fine, nu se acordă o importanță majoră înţelegerii 
noțiunilor, ca fapt esenţial în procesul de asimilare a 
cunoştinţelor. 

A înțelege ceva (un algoritm, un fenomen, un 
eveniment, o situație etc.) înseamnă a avea o idee clară despre 
obiectul sau fenomenul respectiv, a pătrunde în esenţa lui, a 
descoperi ansamblul sau sistemul de elemente din care el face 
parte şi a putea opera cu cunoştinţele respective. 

Credem, cu tărie, că secretul succesului în însuşirea şi 
îndrăgirea matematicii este înțelegerea, începând cu cele mai 
simple noțiuni dobândite încă din grădiniță. Orice act de 
învățare este o construcție intelectuală care trebuie să fie 
aşezată pe o temelie solidă, constituită din cunoştinţele 
anterioare (aşa numitul fond aperceptiv). Încercarea de a clădi 
noi cunoştinţe pe un fundament şubred este sortită eşecului. 

Coloanele de susținere ale actului învățării sunt 
aptitudinile intelectuale, pe de o parte, şi motivaţia puternică, 

pe de altă parte. Între acestea şi randamentul învățării există un 
raport direct proporțional. Persoanele dotate cu capacități 
intelectuale şi impulsionate de mobiluri puternice asimilează 
cunoştinţele cu uşurinţă, într-un timp scurt şi cu randament 
maxim. Cu totul altfel stau lucrurile cu elevii care vor să 
învețe, se străduiesc dar rezultatele sunt nesatisfăcătoare. 
Acestora le lipsesc instrumentele necesare actului învățării şi 
nu pot da mai mult, oricât ne-am strădui. E ca şi cum am 
pretinde unei persoane, fără voce şi auz muzical să interpreteze 
o arie dintr-o operă, pe scena unui teatru liric. Despre copiii 
aflați în această nefericită situaţie, părinții spun că nu-i ajută 
mintea iar dascălii îi includ în categoria retardaților mintal şi-i 
îndrumă spre învățământul special. 

Experiența didactică dobândită în lecții gândite acasă şi 
construite împreună cu elevii în clasă, îi oferă educatorului 
prilejul de a citi în ochii şi pe chipurile acestora dacă înaintările 
în hăţişurile cunoaşterii urmează o cale comună pentru profesor 
şi elevi, dacă aceste înaintări se realizează sincronizat. 

Scânteierile din ochi şi luminile de pe feţele îmbujorate 
ale copiilor sunt semne că învăţarea este însoţită de înţelegere 
şi de bucuria cunoaşterii, că efortul intelectual este acompaniat 
de suportul motivant-afectiv, că în acest incandescent proces de 
redescoperire a cunoştinţelor se asigură o învăţare autentică şi 
temeinică. 

Dar ce te faci atunci când, în loc de lumini şi zâmbete, 
descoperi pe feţele şi în ochii unor elevi nedumerire, neputinţă, 
dezamăgire? Dascălii cu dragoste față de copii şi cu conştiinţă 
profesională se opresc, fac o rapidă evaluare a drumului 
parcurs, îşi trag sufletul şi, cu atenție sporită şi răbdare, o iau 
de la capăt. Nu este nici pedagogic, nici uman să treci în lecţii 
peste lucruri neînţelese, pentru că acei copii care nu au reuşit să 
priceapă unele subtilități în clasă, cu atât mai puţin vor putea să 
le înțeleagă singuri, acasă. 

Este imperios necesară lămurirea şi înțelegerea 
noțiunilor din lecţia curentă şi integrarea lor în sistemul din 
care ele fac parte, pentru ca viitoarele cunoştinţe, ce reprezintă 
pasul următor în procesul cunoaşterii, să se aşeze pe o temelie 
solidă. Altfel, apar fisuri în edificiul cunoaşterii, care se tot 
adâncesc, iar elevii aflați în această situaţie se îndepărtează de 
disciplina respectivă, care le provoacă repulsie şi teamă. În 
învăţare, un eşec generează un alt eşec, după cum progresele 
realizate se constituie în premise pentru alte reuşite. 

Dăscălița 


Drumul până la şcoala din cătunul de peste deal nu 
măsoară mulți kilometri. Or fi vreo trei, poate ceva mai mult 
sau mai puțin, însă e greu de parcurs. Brăzdat adânc de roțile 
tractoarelor, este desfundat şi hleios, în anotimpurile cu ploi şi 
acoperit de un strat gros de praf, în lunile secetoase. 

Tânăra despre care este vorba în cele ce urmează a 
absolvit şcoala normală cu un an în urmă şi, după promovarea 
concursului de titularizare a optat pentru postul din sătucul 
învecinat, cu predare simultană la patru clase, ca să poată locui 
cu familia. Este bine să fii împreună cu ai tăi, a gândit ea, ca să 
te poţi bucura de avantajele căminului părintesc, până ce prinzi 
aripi ŞI îţi întemeiezi propria familie. 

Primul contact cu realitatea învățământului rural i-a 
oferit proaspetei absolvente o mare dezamăgire. Deosebirea 
dintre Şcoala de Aplicaţie din marele oraş, la care a făcut 
practica pedagogică pentru a deprinde tainele profesiei de 
învăţător şi şcoliţa în care urma să lucreze, este uriaşă. 

Aplicația era o şcoală mare, cu mulţi elevi şi cadre 
didactice, dotată cu tot ceea ce este necesar pentru un 
învățământ modern, cu copii frumos îmbrăcaţi în uniforme, 
harnici şi interesaţi de învățătură. Era plăcut să te afli în fața 
unei asemenea clase de elevi, să-ți susții lecţiile de probă, 
pregătite minuțios după îndrumările  învățătoarei, ale 
profesorului metodist şi ale profesorului de pedagogic... 

Când la primul început de septembrie după absolvire 
s-a prezentat la post, şcoala, o construcție modestă ce nu se 
deosebea prea mult de casele sătenilor din mica localitate, a 
întâmpinat-o cu lacătul pe uşă, cu împrejmuirea dărăpănată, iar 
curtea plină de bălării oferea vecinilor loc de păscut gâştele şi 
cârlanii. 

Îngrijitoarea, cu plată forfetară, era plecată la câmp şi, 
până la întoarcerea ei, tânăra învățătoare s-a întreținut cu 
vecinele şi cu copiii lor. 

Soarele se ridicase mult pe bolta senină şi prefira o 
lumină gălbuie specifică începutului de toamnă, când dăscălița 
împreună cu femeia de serviciu, cu alte două gospodine şi 
câțiva copii, trebăluiau de zor la ameliorarea aspectului 
dezolant al şcolii. 

Ca o tânără deprinsă cu treburile gospodăreşti, şi-a 
suflecat mânecile şi a purces cu nădejde la treabă. Interiorul 
clădirii, alcătuit dintr-o sală de clasă încăpătoare, o cameră mai 
mică pentru cancelarie şi un hol, necesita multe îmbunătățiri. 
Pregătirile pentru începerea cursurilor au continuat într-un ritm 
alert în toate zilele până la 15 septembrie, astfel că în ziua 
inaugurală a anului de învățământ, şcoala şi împrejurimile ei 
arătau mulţumitor. 

În scurtă vreme sătenii au început să o aprecieze şi să o 
îndrăgească pe noua lor învățătoare care era calificată şi venise 
cu gânduri de stabilitate, spre deosebire de suplinitoarele de 
până atunci care se schimbau în fiecare an. Mulţi dintre ei nici 
nu ştiau cum o cheamă şi au numit-o simplu: dăscălița noastră. 
Aşa i-a rămas numele, nume care include sentimentul de 
respect şi ideea de adopție, de integrare în marea familie a 
comunității. 

Cei 13 copii aparţinând celor patru clase ale ciclului 
primar, învățau în aceeaşi încăpere, după un program pe care 
proaspăta absolventă şi l-a însuşit la şcoala normală: cu două 
clase începea cursurile la ora 8, de la 10 la 12 lucra cu toţi 

copiii din cele patru clase, iar de la 12 la 14 rămânea cu elevii 
care veneau la şcoală la ora 10. 

Părinţii elevilor îi erau alături când avea de rezolvat 
probleme gospodăreşti iar copiii veneau cu drag la şcoală 
pentru că învăţătoarea lor le vorbea frumos, îi ajuta să înțeleagă 
şi să asimileze ceea ce nu au reuşit în anii precedenţi de la 
învățătoarele suplinitoare, care nu stăpâneau meşteşugul 
didactic, le aducea cărți de poveşti, îi învăţa să cânte şi să 
recite, şi se juca cu ei în orele de educaţie fizică şi în recreaţie. 

Corectarea cu regularitate a tuturor temelor efectuate în 
clasă şi acasă 1-a ajutat pe copii să-şi îndrepte treptat greşelile 
grafice şi ortografice, să se exprime corect şi frumos în 
povestiri şi expuneri. Încet, încet au deprins mai bine şi mai 
temeinic calculul oral şi scris, desluşirea exerciţiilor şi 
problemelor la matematică, au învăţat să vorbească şi să se 
poarte civilizat la lecţii, în recreaţie, acasă. 

Indiferent de anotimp şi starea vremii, punctualitatea cu 
care sosea la datorie tânăra învăţătoare a devenit un reper orar 
pentru localnici, după cum oamenii care trăiesc în apropierea 
unei linii ferate îşi potrivesc ceasurile şi îşi ordonează treburile 
după circulația trenurilor. Putea fi auzită o spusă ca aceasta: 
hai, măi bărbate, nu te mai moşmondi atâta, că-i târziu, a 
trecut dăscălița la şcoală! 

Pe ulița principală a satului, în drumul ei spre şcoală, 
oamenii o salutau pe dăscăliță cu respect iar cei mai tineri îi 
spuneau sărut mâna. Ea le răspundea cu bunăvoință tuturor, 
întrebându-i de sănătate şi despre treburile care i-au scos din 
ogradă. 

Da, vrednica învățătoare străbătea zilnic, cu precizie de 
ceasornic bine reglat, pe orice vreme, drumul până la şcoală. 
Nu a întârziat şi nu a lipsit nici o dată, deşi inspectorii de la 
învăţământ ajungeau rareori în acest îndepărtat colţ de judet. 
Dragostea față de munca pe care a îmbrăţişat-o şi conştiinţa 
datoriei erau pentru ea singurii inspectori. 

Spre cinstea ei, a părinţilor care i-au dat o bună creştere 
şi a dascălilor care au pregătit-o, tânăra dăscăliță a păşit cu 
hotărâre şi optimism în profesia pe care şi-a ales-o. Fie ca toți 
cei ce au îmbrăţişat fascinanta şi nobila îndeletnicire de 
învățător să-i calce pe urme, spre a-şi crea un nume care să fie 
rostit cu respect şi dragoste de generaţiile de copii şi de către 
părinții lor. 

Dirigintele 


Domnu? diriginte, este apelativul onorant cu care se 
adresează foştii elevii celui care le-a călăuzit paşii, ca părinte 
spiritual, în perioada şcolarității adolescentine, deşi foştii 
ucenici se află acum la vârsta tâmplelor argintii, a deplinei 
maturității fizice şi intelectuale, cu răspunderi profesionale, 
sociale şi familiale. 

În angrenajul microsocial al şcolii, dirigintele este un 
pinion cu important rol formativ-educativ. El păstoreşte o clasă 
de elevi, o organizează ca microgrup social, îi orientează 
țelurile, îi modelează treptat sintalitatea. Se poate afirma că 
personalitatea clasei de elevi, cu calităţile şi minusurile ei este 
opera dirigintelui, este rezultatul investiţiilor intelectuale şi 
morale ale acestuia. 

Roadele strategiilor educative ale dirigintelui se 
obiectivează în aspirațiile clasei pe care o conduce, în 
comportamentul elevilor înăuntrul şi în afara grupului, în 
nivelul preocupărilor intelectuale, în relațiile dintre elevi, în 
fluxul informaţional şi afectiv dintre diriginte şi clasă, şi invers. 

O întrebare firească apare în legătură cu dobândirea şi 
exercitarea statutului de diriginte. Există secrete care stau la 
baza succesului în munca educativă de profesor-diriginte? Da! 
Răspunsul afirmativ vizează acele însuşiri ale dascălilor care 
sunt înnobilaţi cu această răspundere, însuşiri ce ţin de latura 
intimă, invizibilă a personalității lor, şi care le asigură 
disponibilitățile psihice pentru a se dărui muncii de educaţie. 

În această latură a activităţii didactice, educaţia, nu poţi 
acționa numai cu mintea, aşa cum se petrec lucrurile în 
procesul de instruire. În educaţie, influenţele dascălului trebuie 
să pornească din convingeri, din inimă pentru a ajunge la inima 
adolescenților, confirmându-se adevărul că cine nu posedă 
convingeri nu poate forma altora convingeri. Înclin să cred că 
acesta este principalul secret al reuşitei în educație. Celelalte 
condiții necesare pentru a fi un bun diriginte sunt /a vedere şi la 
îndemâna majorității dascălilor. 

Pe lângă calităţile intelectuale, profesionale şi morale, 
dirigintele trebuie să fie la curent cu problemele teoretice şi 
experienţele pozitive din domeniul educației, să aibă 
continuitate pe întreaga durată a ciclului de învățământ în care 
lucrează, să-şi proiecteze mental tipul de personalitate pe care 
doreşte să-l realizeze din elevii săi, adică să-şi reprezinte 
fizionomia caracterială a fiecărui învățăcel. 

Se ştie că orice copil sau adolescent este o 
individualitate cu trăsături distincte, în plin proces de formare, 
care trebuie cunoscute şi dezvoltate. Pentru aceasta este necesar 
ca dirigintele să fie cât mai mult timp împreună cu elevii în 
cele mai diferite activități: plimbări, jocuri, vizite la muzee, 
expoziții, vizionări de spectacole, excursii, activităţi de 
gospodărire a clasei şi a şcolii. 

O excursie în țară cu întreaga clasă, de exemplu, este o 
lecție extrem de bogată în informaţii şi impresii, cu multiple 
valențe educative şi cu o mare încărcătură emoțională, care nu 
se uită. Excursia este o împrejurare de viaţă în care copilul sau 
adolescentul îşi dezvăluie şi alte trăsături psihice şi 
comportamentale decât cele manifestate în ambientul şcolar: 
interese, atitudini, curiozitate, moduri de comunicare şi de 
manifestare în natură, inițiativă, spirit investigator, 
disponibilități şi abilități. 

Cu una dintre clasele la care am fost diriginte, pe când 
adolescenții erau la începutul vieții de elevi normalişti, am 

organizat o excursie la Bucureşti, pornind de la premisa că 
viitorii învățători trebuie să cunoască nemijlocit capitala țării. 
Atât adolescenții cât şi unii părinţi au fost surprinşi de inițiativa 
mea ca, pe durata excursiei, elevii să abandoneze uniformele 
(obligatorii în acea vreme) şi să se îmbrace cu ce au ei mai 
frumos, mai deosebit. Argumentul? Nu trebuie să apărem în 
fața bucureştenilor ca un grup de provinciali speriați şi 
încorsetați în uniforme. 

Cazarea la hotel a fost pentru ei o experiență inedită, iar 
pentru a evita surprize neplăcute i-am obligat să aibă asupra lor 
adresa şi numărul de telefon al hotelului, cu indicaţia ca, în caz 
de nevoie, să se adreseze primului agent de circulație care să-i 
îndrume spre locul de cazare. Din fericire nici un elev nu s-a 
rătăcit de grup. Cu acea clasă am reuşit să organizez câte o 
excursie în fiecare an de studiu, ceea ce, foştii elevi, nu vor uita 
toată viaţa. 

Clasele pe care le-am condus ca diriginte s-au constituit 
în grupuri unite, s-au stabilit legături sufleteşti trainice între 
elevi, legături ce s-au păstrat şi după absolvire. O dovadă a 
acestei suduri o constituie reuniunile colegiale organizate cu 
regularitate la intervale de 5 sau 10 ani, prilej cu care deapănă 
amintiri din viaţa de elevi, se distrează, se bucură că se află din 
nou împreună, îşi împărtăşesc experienţele profesionale şi de 
viață. 

Respectul, grija şi înțelegerea, îmbinate cu o exigență 
măsurată, conduc la crearea unui climat de muncă, de 
disciplină şi încredere, ca în sânul unei familii numeroase şi 
unite. Una dintre seriile de absolvenţi, care s-a dovedit cea mai 
sudată şi mai consecventă în organizarea reuniunilor 
aniversare, mi-a prilejuit să constat că foştii elevi aveau 
încredere în dirigintele lor, consultându-mă în legătură cu data 
şi programul întâlnirilor. 

Relaţiile dintre clasă şi diriginte trebuie să se 
întemeieze pe sinceritate şi încredere. Le ceream elevilor mei 

să mă țină la curent cu tot ceea ce i se întâmplă fiecăruia dintre 
ei în orele de curs, în timpul meditaţiei, în internat sau în 
timpul liber, să aflu de la ei evenimentele mai puţin plăcute. 
Discuţiile asupra acestora erau mai blânde, dacă îmi spuneau ei 
ce şi cum s-a întâmplat, şi mai furtunoase în cazul că aflam de 
la alții. 

Profesorul-diriginte este agentul unificator, coagulant al 
influențelor educative exercitate de colectivul didactic (ca 
ansamblu de entități formative), de familie şi societate. Tot el 
este acela care trebuie să lupte împotriva influențelor negative 
care pot proveni din interiorul grupului şcolar sau din mediul 
social. 

Dirigintele poate deveni un factor educativ de maximă 
importanţă numai dacă se bucură de autoritate profesională şi 
morală, dacă are un profil intelectual şi etic impecabil, dacă 
manifestă ataşament puternic şi sincer față de clasa pe care o 
conduce. 

Bun diriginte este profesorul care întruneşte calitățile de 
dascăl competent, exigent şi drept, de părinte sufletesc 
apropiat, de prieten mai mare, de colaborator şi sfătuitor. 
Profesorul-diriginte rămâne pentru toată viaţa în memoria 
afectivă a foştilor săi elevi, ca un reper în viaţă, ca o persoană 
de referință dacă el, dirigintele, a descoperit calea spre sufletele 
acestora, dacă i-a îndrumat şi ocrotit cu dragoste, ca pe proprii 
copil. 

Mulţi dintre foştii mei elevi mă considerau apropiat ca 
pe părintele lor. La una dintre reuniunile absolvenţilor din seria 
1975, în momentele consacrate confesiunilor, am aflat că în 
limbajul lor familiar eram numit tata Fetescu. Mărturisesc că 
aflarea acestui atribut m-a făcut fericit. 

Un absolvent din seria sus-amintită (O. S.) îmi scria din 
armată şi în titlul unei misive, datată 22 nov 1975, mi se 
adresa: „Stimate tovarăşe diriginte, iubitul meu părinte”. 
Autorul scrisorii era un tânăr inteligent, spontan, vesel şi cu 

reale aptitudini muzicale. Pe fotografia de promoţie cu întreaga 
clasă i-am scris urarea: „Să-ţi fie viața frumoasă şi senină ca 
un cântec”. O.S. este autorul versurilor şi melodiei pe care au 
intonat-o cei 40 de băieți la festivitatea dedicată absolvirii 
Liceului Pedagogic, din care reproduc primele două versuri: 
„Un Om pentru noi a rămas, 
Model pentru viaţă şi vis...” 

De această clasă, ai cărei elevi au avut o evoluţie 
ascendentă pe parcursul celor cinci ani, m-am legat sufleteşte 
şi-mi place să cred că ataşamentul afectiv este reciproc. 

Cântecul închinat despărțirii de şcoală, de diriginte şi 
colegi a fost intonat, cu dragoste şi cu nostalgie, la toate 
reuniunile colegiale care au urmat. 

În finalul acestui eseu adresez un îndemn rimat 
actualilor şi viitorilor diriginți: 

Ca dascăl să fii generos şi competent; 
Ca diriginte, apropiat şi exigent. 

În profesie să dovedeşti ataşament 

Şi să-ți păstrezi sufletul de-adolescent. 

A fi econom 


„Economul este cel mai bogat dintre oameni” afirmă 
Nicolas Chamfort, scriitor, moralist şi pamfletar francez, iar 
Publilius Syrus consideră economia drept „cel mai sigur 
câştig”. 

Pornind de la aceste adevăruri, aducem în prim plan 
importanţa educaţiei economice ca o componentă a educaţiei 
generale. 

În viziunea noastră, educaţia copiilor şi tinerilor în 
spiritul economiei ar trebui să aibă ca ținte, pe lângă 
gospodărirea judicioasă a resurselor băneşti, utilizarea atentă şi 
ocrotirea bunurilor care alcătuiesc condiţiile materiale ale 
activităților şcolare: manuale, mobilier, aparatură modernă, 
materiale didactice tradiționale, scule şi aparatură de atelier şi 
laborator, instalațiile electrice, sanitare, termice etc. 

În înţeles mai larg, econom înseamnă om chibzuit, 
calculat, cumpătat, rezistent la tentaţii, realist, cu simţul 
măsurii. Cuvântului econom i se atribuie însă şi unele sensuri 
peiorative: zgârcit, avar, zgârie brânză, Hagi Tudose etc. 

Educația pentru formarea însuşirii de a fi econom 
trebuie să înceapă din copilăria timpurie prin cultivarea grijii 
pentru păstrarea şi îngrijirea jucăriilor, a obiectelor de 
îmbrăcăminte şi încălțăminte, a mobilierului pe care îl foloseşte 
copilul. 

Unii părinți, mai ales dintre cei care îşi permit libertăţi 
financiare, dorind să facă bucurii unicului lor copil, îl copleşesc 

cu jucării, unele nepotrivite vârstei şi dorințelor acestuia, îi 
satisfac şi cele mai extravagante cereri, astfel încât odorul 
ajunge la concluzia că tot ceea ce vede şi visează poate obține. 

Pe măsură ce copilul creşte, pretenţiile lui devin tot mai 
mari şi mai rafinate, adăugându-se cheltuieli pentru 
îmbrăcăminte de lux, pentru țigări de cea mai bună calitate, 
pentru cafea şi băuturi fine, distracții înlănțuite, jocuri de 
noroc, călătorii în străinătate, droguri. 

Un copil crescut în astfel de condiţii face casă bună cu 
lenea, dispune de mai mulți profesori preparatori, are reacții 
alergice la cuvântul economie şi manifestă dispreţ pentru tot 
ceea ce înseamnă muncă. 

Atunci când părinții şi bunicii îşi dau seama ce fel de 
om au crescut, încearcă zadarnic să mai dreagă câte ceva, dar e 
prea târziu. Răul s-a înrădăcinat, îşi produce efectele, iar 
părinţii suportă consecințele. Culeg ceea ce au semănat. 

Cauzele? Dragostea nemăsurată, egoistă a părinților 
față de progenitura lor (plăcerea acestora de a provoca bucurii 
copilului este o dovadă de egoism). Altă cauză o constituie 
manifestarea aşa numitei legi a compensaţiei. Ceea ce şi-au 
dorit şi nu au avut ei în copilărie, vor să asigure, cu prisosință, 
copilului lor. Este şi aceasta tot o formă de egoism parental cu 
urmări negative în plan educativ. Procedând astfel, părinții îi 
stimulează pe copii să formuleze pretenţii tot mai mari, să 
creadă că toate dorințele lor pot fi satisfăcute, că totul li se 
cuvine fără să li se ceară nimic. 

Un aspect esenţial al educaţiei pentru economie îl 
reprezintă modul cum sunt folosiți şi prețuiți banii în familie. 
Copiii preiau de la părinţi atitudinea acestora față de felul cum 
se câştigă şi se gospodăresc veniturile băneşti, când copiii sunt 
antrenați la programarea cheltuielilor, la  ierarhizarea 
priorităţilor, când sunt la curent cu eventualele rezerve băneşti 
ale familiei. 

Am mai spus şi altă dată. În lumea satului interbelic 
banul era la mare preţ. În familiile numeroase de țărani, banii 
se câştigau greu şi erau foarte puţini faţă de nevoi. Din această 
cauză, erau administraţi cu mare chibzuială. Fiecare bănuţ era 
legat cu şapte noduri şi era dat la fonciere sau la cumpărături cu 
durere în suflet. Se făceau economii la toate bunurile care 
trebuiau procurate cu bani, inclusiv la chibrituri, sare, gaz 
(petrol lampant) ş.a. 

Verbele a strânge, a cruța, a păstra, (în înţelesul de a 
economisi), erau frecvent folosite în familiile sătești. 


Țăranul îşi învăţa copiii să muncească, 
Să fie harnici, să economisească. 

Ştia că banii sunt mai prețuiți 

Atunci când cu sudoare proprie-s stropiţi. 

Constrângerile privind consumul erau argumentate cu 
exemple convingătoare. Îmi amintesc două dintre ele. 

O familie dintr-un sat vecin, recunoscută pentru 
hărnicia şi spiritul gospodăresc, pentru averea acumulată, şi-a 
înzestrat toți copiii, opt la număr, cu case construite pe grădini 
mari, înainte de căsătorie, cu mai multe hectare de pământ, cu 
căruţe cu cai, oi şi vaci, aceştia devenind la rândul lor 
gospodari harnici şi înstăriți. În legătură cu spiritul de 
economie al acestei familii se spune că mergea până la 
despicarea băţului de chibrit înainte de a-l folosi, pentru a-i 
dubla utilizarea. 

Celălalt exemplu. Mitru Cotruţă, un gospodar din satul 
meu a plecat odată cu o haraba plină de saci cu grâu la târg să-i 
vândă. La intrarea în Botoşani, situat la 18 km de sat, se aflau 
în zilele de târg mulţi angrosişti de cereale, care se repezeau ca 
un stol de ulii asupra căruţelor ce trosneau sub povara 
încărcăturilor. Cu nişte sonde metalice scoteau probe de grâu 
din sacii ţăranilor, se tocmeau /a sânge asupra prețului, şi după 
ce cădeau la învoială, conduceau căruțele la depozite. Acolo, 

țăranii erau păcăliți la procentul de corpuri străine, erau furați 
la cântar şi înşelaţi la calcule. 

Eroul nostru, Mitru Cotruţă, care nu stătea prea bine cu 
ştiinţa de carte şi cu calculele aritmetice, la întoarcerea spre 
casă, singur în carul cu boi, a refăcut socotelile după un 
algoritm numai de el ştiut şi, cam pe la jumătatea drumului a 
ajuns la concluzia că a fost înşelat cu cinci bani (0,05 lei). A 
făcut cale întoarsă la depozitul negustorului pentru recuperarea 
pagubei. 

Educația copiilor şi tinerilor în spiritul economiei a 
dispărut din preocupările părinţilor şi ale educatorilor. 
Nesfârşita tranziție românească, cu numeroasele ei disfuncţii în 
toate planurile, favorizează creşterea unor generații de risipitori 
şi distrugători, de simpli consumatori fără a fi implicaţi în 
producerea banilor şi a bunurilor de folosință familială sau 
comunitară. 

O societate care nu îşi economiseşte resursele, în care 
furturile şi distrugerile depăşesc orice limită, ai cărei membri 
nu sunt educați în spiritul economiei şi al respectului pentru 
valorile materiale, este condamnată la stagnare, la sărăcie. 
„Acolo unde nu ai pus (nu ai acumulat, n.n.) n-ai ce lua” — 
spune un proverb albanez. 

Deprinderea de a economisi, comportamentul stimulat 
de convingeri economice se formează prin învăţare, exemple şi 
exersare. Rolul cel mai important în acest demers educativ 
revine părinților şi educatorilor cărora le adresez îndemnul: 
învățaţi-i pe copii şi tineri cum să câştige şi să economisească 
banii, pentru că dexteritatea de a-i risipi o dobândesc singuri! 

Părinți şi copti 


Când m-am decis să scriu acest text, am fost tentat să-l 
intitulez Dragostea parentală şi dragostea filială, pentru că, de 
fapt, despre aceste două aspecte ale relațiilor dintre părinți şi 
copii doresc să-mi exprim opiniile, să le analizez şi să le 
dezvolt. Am renunțat la el pentru că mi s-a părut prea lung. 

Suprema fericire a unei tinere familii, întemeiată pe 
nobilele sentimente de dragoste şi stimă reciprocă, este venirea 
pe lume a primului copil, mai ales când acesta este dorit şi 
îndelung aşteptat. Atunci, proiecte şi nădejdi, care de care mai 
captivante şi mai optimiste, sunt țesute de către fericiții părinți 
deasupra leagănului firavei ființe, care le aduce lumină şi 
bucurii în suflete cu primul zâmbet, cu cele dintâi gânguriri şi 
cuvinte rostite stâlcit, cu primii paşi. 

Părinţii sunt încântați când îşi văd odrasla făcând 
şotioare şi spunând minciunele, fără să-şi dea seama că acestea 
pot lăsa urme în caracterul şi comportamentul acesteia. Dorind 
să-şi procure clipe de delectare, părinții îl provoacă şi îl 
încurajează pe copil să se lanseze în asemenea manifestări 
nevinovate. Pe nesimţite însă, urmările încep să se arate în 
scurtă vreme. 

Copilul învaţă că are libertate şi putere de seducţie, că 
poate să facă şi să pretindă orice doreşte, că toată lumea îi stă la 
dispoziție şi este gata să-i satisfacă orice capriciu. 

Dragostea nemăsurată, manifestată obsesiv şi sufocant 
față de copil de către unii părinți, le adoarme rațiunea şi poate 

genera unele greşeli aparent minore dar cu consecinţe mari în 
plan educativ. 
Dacă la o vârstă oarecare 
Copilul nu manifestă respect şi ascultare, 
Nimeni altul nu este vinovat; 
Culegi ceea ce ai semănat. 

Pot fi evitate asemenea stări de lucruri dacă de la cea 
mai fragedă vârstă copilul este ajutat să înţeleagă că unele 
dorințe ale sale pot fi satisfăcute iar altele nu, că unele 
manifestări şi atitudini sunt permise, în timp ce altele nu. Este 
vorba de formarea treptată a aşa numitului sistem de frâne şi a 
capacității de selecție în formularea pretențiilor şi dorințelor. 

Cu nostalgie îmi aduc aminte că pe când eram dascăl la 
Bârlad, oraşul care avea o singură stradă mare pentru 
promenadă, unde în zilele de sărbătoare ieşea aproape toată 
lumea bună la plimbare, acolo eram şi eu nelipsit, împreună cu 
soția şi cu cei doi copii de trei şi patru ani. 

Cum pe acea stradă era amplasată şi elita comerțului 
bârlădean, copiii, mergând ținându-se de mânuţe înaintea 
noastră, se opreau în fața vitrinelor frumos decorate, îşi 
împărtăşeau unul altuia ce şi-ar dori să aibă din ceea ce vedeau, 
iar când ajungeam şi noi, întrebau: tata, ne cumperi şi nouă...? 
Răspunsul de cele mai multe ori era negativ iar motivul: nu 
avem bani. Era trista realitate pe care nu o ascundeam celor 
mici (în vremea aceea adunam materiale pentru construcția 
casei). Copiii se împăcau cu ideea că nu pot intra în posesia 
obiectului râvnit şi mai întrebau: dacă ai avea bani ne-ai 
cumpăra? Îi asiguram că da, şi ei se declarau mulțumiți. 

Cu mici excepții, părinții îşi cresc copiii cu multă 
dragoste, îi ocrotesc de pericole şi de boli şi-i preţuiesc ca pe 
nişte odoare. Nu se dau în lături de la nici un efort pentru a le 
asigura un viitor profesional cât mai bun, alimentându-şi 
mulţumirea sufletească şi propria fericire din bunăstarea şi 
fericirea copiilor şi a nepoților. 

Părinţii se amăgesc cu speranţa că şi copiii lor nutresc 
aceeaşi dragoste, devotament şi dăruire față de ei. Mulţi părinți, 
din păcate prea mulți, constată cu durere că investiţiile 
materiale şi sufleteşti făcute în copii, nu le-au satisfăcut 
speranţele, că norocul de a se bucura de fericirea copiilor i-a 
ocolit. Nerecunoştința cea mai odioasă, dar cea mai comună şi 
cea mai veche este aceea a copiilor faţă de părinţi, apreciază 
moralistul francez Vouvenarques. Rănile sufleteşti cele mai 
adânci şi mai dureroase ale părinților sunt cele provocate de 
copii, de cei în care ei şi-au pus toate speranțele. 

Un amic al meu din tinereţe, care a rămas singur de mai 
mulți ani, şi-a crescut băiatul cu multă grijă şi mari eforturi. L- 
a susținut financiar să termine o facultate şi l-a ajutat să obțină 
o slujbă onorabilă şi bine plătită. După căsătorie, băiatul a 
continuat să locuiască împreună cu soția şi copilul lor în două 
din cele trei camere ale apartamentului tatălui său. Bătrânul s-a 
retras în camera cea mai izolată şi se gospodăreşte după ştiinţa 
şi puterile lui. Tinerii, tot mai dornici de a deveni singurii 
beneficiari ai locuinţei, îi cer bătrânului să se mute într-o 
garsonieră, să iasă, adică, din casa lui, de care îl leagă 
amintirile şi truda de o viaţă. Ba mai mult, fiica amicului meu, 
care locuieşte într-un apartament de lux în centrul oraşului, s-a 
oferit să-i faciliteze obținerea unui loc într-un cămin de 
bătrâni... 

De frica singurătăţii şi impulsionată de dragostea față 
de cele două fiice, o mamă le-a cedat casa spațioasă, după ce 
acestea s-au căsătorit, iar pentru ea şi-a amenajat o odăiță în 
capătul grajdului. Cu eforturi duse până la sacrificii le-a crescut 
ŞI copiii, iar acum, grav bolnavă, aşteaptă ca cei pe care i-a 
legănat, crescut şi înzestrat, să-i treacă pragul... 

O mamă bună prețuieşte cât o sută de profesori, este de 
părere J. Fr. Herbart, filozof, psiholog şi pedagog german. Tot 
despre mamă, N.A. Ostrovski, scriitor rus, afirmă că este o 
fiinţă minunată faţă de care vom rămâne întotdeauna datori. 

În contrast cu ultima opinie, citată mai sus, în lume, dar 
şi la noi în ţară, în rândul tineretului mai ales, începe să fie 
acreditată ideea că numai părinţii au îndatoriri față de copii, în 
timp ce ei, copiii, nu au obligaţii faţă de cei ce le-au dat viață şi 
i-au crescut. Dacă toţi copiii şi nepoții ar oferi părinților şi 
bunicilor măcar o parte din ceea ce aceştia au investit în ei, am 
întâlni numai bătrâni fericiți. 

Aducerea pe lume a unui copil presupune un mare risc 
şi asumarea unei uriaşe răspunderi, angajându-te pentru mulți 
ani să-ți închini capacitatea şi energiile creşterii şi pregătirii 
unui om util societății şi familiei. Nu toți indivizii apți să 
procreeze înţeleg menirea omului ca membru al familiei şi al 
comunității. Referindu-se la acest aspect, Garabet Ibrăileanu 
aprecia că procrearea este singurul lucru pe care îl face omul 
fără nici un sentiment de responsabilitate, deşi este acela pe 
care ar trebui să-l facă terorizat de sentimentul 
responsabilității. 

Dacă toţi oamenii ar fi conştienţi de toate îndatoririle 
familiale şi sociale, ar fi mai puţini copii abandonaţi în spitale 
şi în centre de plasament, ar scădea numărul de copii ai străzii, 
nu am mai afla despre atâtea cazuri de copii bătuţi şi schilodiți 
de părinți, despre multele cazuri de pruncucideri, am întâlni 
numai familii cu copii mulți, frumoşi şi bine educați. 

Copiii sunt aurul fiecărei căsnicii fericite şi chitul 
unora nefericite, afirmă Peter Sirius şi, tot ei, copiii, sunt cei 
mai mari şi mai adorabili mincinoşi...şi, în acelaşi timp, cei 
mai cinstiți şi cei mai sinceri din lume, apreciază scriitorul rus 
A. I. Cuprin. 

Bucuria de a-şi vedea copiii sănătoşi şi cu familii 
întemeiate este ca un balsam pentru sufletele însingurate şi 
triste ale bătrânilor părinți. 

În finalul acestor rânduri, adresez părinţilor şi bunicilor 
câteva îndemnuri izvorâte din experienţa şi inima unui părinte 
şi psihopedagog: 

- iubiți-vă copiii şi nepoții fără să-i sufocaţi; ocrotiți-i şi 
vegheați permanent la sănătatea şi la buna lor creştere. Nu 
uitaţi că dragostea fără măsură este dăunătoare educației, dacă 
nu este împletită cu o minimă exigență! 

- două sunt greşelile fundamentale, cu urmări 
imprevizibile în educația familială: toleranța excesivă şi lipsa 
de autoritate; 

- procedaţi în aşa fel, încât să nu vă pierdeţi autoritatea 
pentru că în caz contrar trebuie să jucaţi după cum vă cântă 
copiii şi nepoții; 

- păstraţi în minte, ca o flacără nestinsă, ideea că buna 
creştere se vede, înainte de toate, în respectul şi grija copiilor 
față de părinţi şi bunici. Este, cred, cea mai frumoasă şi mai 
prețioasă floare ce trebuie sădită în caracterul copiilor şi 
nepoților dumneavoastră. 

Moto: „Sfânta muncă e aceea, 
Ce răsplată-n ea-şi găseşte.” 


Al. Vlahuţă 


Munca 


În îndelungata şi zbuciumata dăinuire a poporului 
român, munca trudnică a fost aceea care i-a asigurat 
supraviețuirea şi statornicia pe aceste meleaguri bântuite de 
furtunile învârtejite ale istoriei. 

Truditorii pământului, care îşi lucrau țarina cu dragoste 
şi sudoare, au învăţat din experiența milenară că numai prin 
muncă se poate asigura rodnicia pământului, că viața nu dă 
muritorilor nimic fără muncă (Horaţiu) şi că omul e făcut 
pentru muncă după cum pasărea e pentru zbor (proverb). 

Convins de valoarea economică şi educativă a muncii, 
țăranul îşi deprindea odraslele cu forme uşoare de activitate 
încă din copilăria timpurie, pregătindu-le astfel pentru viață şi 
ferindu-le de tarele trândăviei, intuind că, aşa cum spunea 
Voltaire, munca îndepărtează de noi trei mari rele: urătul, 
viciul şi sărăcia. Şi mai înţelegea un lucru esenţial: că munca 
este izvorul prosperității, aşa cum afirmă H. Seidel. 

În anii din urmă, mai precis după demolarea structurilor 
statului socialist şi instaurarea democrației de emanație 
românească (ceva ce seamănă mai mult a anarhie), s-au 
deteriorat şi devalorizat grav atitudinea şi concepţia despre 
muncă. 

Munca-i grea, obositoare, 
Ea aduce bunăstare. 

Dar din '90 încoace, 
Multora nu le mai place. 

Fuga de muncă, disprețul faţă de această inestimabilă 
însuşire umană, au provocat declinul economic şi moral al 
României postdecembriste (alături de celelalte rele: corupția, 
evaziunea fiscală, hoția, nesocotirea legilor, inflația, fiscalitatea 
împovărătoare, economia subterană, devalizarea băncilor, 
sărăcia etc.). 

Oamenii care muncesc pe bani puţini, şi care abia îşi 
asigură supraviețuirea, dezavuează politica de protecție socială 
a Guvernului, care se laudă cu sumele tot mai mari acordate 
nevoiaşilor (cei mai mulţi dintre ei fiind săraci din cauza 
trândăviei şi a viciilor), încurajând astfel nemunca şi creşterea 
poverii sociale, în loc să se asigure locuri de muncă pentru toți 
cetăţenii țării. 

Dispariţia interesului pentru muncă şi a dorinţei de a 
munci sunt cele mai mari pierderi în plan social şi moral ale 
tranziției. 

Mulţi tineri care la absolvirea ciclului de învățământ 
obligatoriu primesc ajutorul de şomaj şi apoi alocaţia de sprijin, 
fără să fi muncit măcar o zi, se învață cu bani nemunciți, cu 
lenea şi distracțiile, nu mai vor să muncească, se dedau la fel de 
fel de fapte antisociale (furturi, tâlhării, escrocherii, bătăi între 
găştile de cartier, violuri), devenind clienții poliției şi 
puşcăriilor, transformându-se în paraziți sociali. 

Însăşi ideea de muncă este denaturată în societatea 
românească actuală. Un exemplu de-a dreptul uluitor oferă 
presa, şi nu un ziar oarecare, ci o publicație cu pretenție de 
lider în mass-media, Evenimentul zilei. 

Într-un grupaj intitulat Un milion de copii sunt 
exploataţi prin muncă, publicat în nr. 3724 din 7 mai 2004, se 
spunea printre altele: „O anchetă realizată anul trecut de 


33 


Institutul Naţional de Statistică arată că cei mai mulţi copii fac, 
mai curând, diverse munci în gospodărie decât plătite. Astfel, 
75% din copiii în cauză muncesc cel puţin 5 ore pe zi pentru 
părinți (s.n.) (curăţenia casei, gătitul, hrănitul animalelor, 
îngrijirea fraților mai mici, mulsul animalelor, curățirea 
adăpostului animalelor...). 

Includerea activităților citate mai sus între formele de 
exploatare infantilă este o gravă eroare pentru că discreditează 
educaţia prin muncă în familie şi induce o opinie greşită despre 
muncă. 

Nici nu se poate pomeni de exploatare când un copil 
participă, după puterile lui, la unele activităţi gospodăreşti ale 
familiei. Fiind antrenat în astfel de treburi, copilul se deprinde 
cu ordinea şi curăţenia, îşi dezvoltă dragostea şi grija față de 
animalele din gospodărie, trăind totodată sentimentul de 
satisfacție că poate contribui şi el la bunul mers al vieții de 
familie. Şi să nu uităm că munca este cea mai bună educatoare 
a caracterului după exprimarea lui S. Smilles şi, în acelaşi timp 
izvorul oricărei moralități, aşa cum susţine J. B. Payer. 

Dacă nu este deprins cu munca în copilărie, când va 
învăţa el să muncească? La maturitate, când personalitatea este 
închegată şi stabilizată? Activismul, spiritual gospodăresc, 
hărnicia, solidaritatea familială, respectul şi dragostea faţă de 
părinţi, toate acestea se învață prin exemple şi exersare încă din 
fragedă copilărie. 

Să înţelegem, din articolul citat, că pentru participarea 
copilului la unele treburi în familie trebuie să fie plătit? O 
astfel de opinie, prezentată într-o publicaţie de mare tiraj este 
dăunătoare şi derutantă pentru copii şi adolescenți. 

Modul în care este prezentată problematica exploatării 
copiilor în articolul suspomenit, m-a dus cu gândul la un text 
dintr-o carte de citire pentru clasa a III-a sau a IV-a, cu un mare 
impact educativ. În bucata de lectură era vorba despre un copil 
de 7 — 8 ani care accepta să îndeplinească mici treburi casnice 

doar în schimbul unei recompense băneşti. Într-una din zile, 
văzând că maică-sa întârzie să-i plătească serviciile făcute, 
când s-au aşezat la masă i-a pus sub farfurie lista cu treburile 
efectuate şi nerecompensate: 


- pentru scuturat preşurile = 10.000 
- pentru măturat trotuarul = 10.000 
- pentru curățat cartofi = 5.000 
- pentru udat florile =_5.000 


Total = 30.000” 


După ce i-a achitat datoria, a doua zi mama a pus sub 
farfuria băiatului un bileţel cu următorul conținut: 
- pentru grija şi dragostea pe care 
ți le port de când te-ai născut = nimic 
- pentru ajutorul pe care ţi-l acord 


la efectuarea temelor = nimic 
- pentru nopțile nedormite petrecute 
la patul tău când erai bolnav = nimic 
- pentru buna creştere şi pentru îngrijirile 
de fiecare zi pe care ţi le acord = nimic 
Total = nimic 


Faptul că, după citirea biletului, băiatul s-a îmbujorat la 
față şi a pus capul în jos, mama a înţeles că procedeul ei a găsit 
ecou în sufletul copilului şi că nu va mai pretinde bani pentru 
treburile la care participă. 


* Sumele au fost actualizate la valoarea leului din 2004 

Familia 


În societatea actuală şi din totdeauna este acreditată 
ideea că un om fără familie este un om neîmplinit. Unii tineri 
nu îşi întemeiază o familie pentru că, spun ei, nu au vocație de 
familişti. Alţii, optând din tinerețe pentru burlăcie, nici nu îşi 
propun să se căsătorească. În fine, alţii rămân să trăiască 
singuri după ce şi-au pierdut tovarăşul de viaţă şi nu mai au 
curajul să-şi constituie altă familie. 

Familia este o instituție constituită şi guvernată după 
legi scrise, dar mai ales nescrise. În organizarea vieţii de 
familie operează experiența dobândită în familiile de 
proveniență, tradiţiile, obiceiurile şi practicile din mediul social 
în care se integrează noul cuplu, puterea sentimentelor care îi 
unesc pe protagonişti, nivelul de educație şi de civilizaţie la 
care se situează, standardul şi idealul de viață ce şi l-au stabilit. 

Trăinicia familiei este asigurată şi de apariția copiilor, 
care focalizează dragostea, grija permanentă şi preocupările 
părinţilor. Absența copiilor într-un cuplu pune sub semnul 
întrebării stabilitatea familiei respective.  Recurgerea la 
surogate (adopţii sau alte forme) poate constitui o soluţie, dar 
nu este cea ideală — proprii copii. 

Familia este o microlume şi un microunivers. În 
familie, prin copii, se asigură perpetuarea spiței, a numelui 
marii familii. Orice cuplu îşi doreşte urmaşi care să-i ducă mai 
departe numele şi faima. Familia fără copii este ca un pom fără 
roade. 

Cele mai trainice familii sunt cele întemeiate pe 
dragoste şi care au urmaşi. Respectul şi înţelegerea între 
parteneri asigură un climat de linişte şi armonie. 

În familie, femeia cumpănită la vorbă şi iute la treabă 
este sufletul casei, iar bărbatul harnic şi fără vicii, măsurat la 
mânie şi cu dragoste faţă de familie este stâlpul ei. 

Consumul de alcool, lenea, dezordinea, nervozitatea 
excesivă, zgârcenia ori risipa, gelozia, lipsa de comunicare ori 
cicăleala, absenţa respectului şi înțelegerii faţă de partenerul de 
viață, violența verbală şi fizică, toate acestea şi multe altele pot 
deveni surse ale discordiei şi ale transformării vieţii de familie 
într-un iad. În familiile cu asemenea tare caracteriale şi 
comportamentale scandalurile şi bătăile se țin lanţ, soldându-se 
deseori cu leziuni corporale sau chiar cu crime. Presa scrisă şi 
vorbită abundă în informaţii despre astfel de nedorite situaţii. 

Mentalitatea feudală că bărbatul reprezintă autoritatea 
absolută, că este stăpânul cu drepturi nelimitate asupra 
consoartei şi copiilor se mai întâlneşte şi în zilele noastre în 
familiile cu un nivel scăzut de educaţie şi cultură şi cu vicii, în 
care se aplică proverbele: Femeia nebătută e ca moara 
neferecată sau Bătaia-i ruptă din rai. 

În momentul crucial al vieţii, când se hotărăşte 
întemeierea familiei ar trebui ca tinerii să-şi aleagă partenerul 
ascultând nu numai de glasul inimii ci şi de al raţiunii, pentru 
că ceea ce în perioada romantismului premarital pare a fi 
dragoste nemăsurată şi eternă, se dovedeşte a fi în multe cazuri, 
un abur orbitor, care se risipeşte în scurtă vreme după căsătorie. 

Când familia se construieşte numai după rațiuni 
economice există pericolul ca unul dintre parteneri să ajungă la 
înțelepciunea proverbului: Mai bine pâine neagră cu dragoste 
curată, decât albă ca zăpada şi plină de sudalmă. 

Raiul sau iadul din viața de familie şi-l fac cei ce şi-au 
unit destinele. Înţelepciunea şi cumpătarea în toate ar trebui să- 
i conducă pe oameni la înţelegerea că viaţa fiecăruia dintre noi 

este unică şi extrem de scurtă în comparaţie cu veşnicia. Dacă o 
transformăm într-un calvar, săvârşim o uriaşă greşeală. 

Pentru a-şi păstra liniştea şi sănătatea sufletească, omul 
trebuie să se bucure de ceea ce are şi să nu îşi înnegureze 
sufletul pentru că nu are cât au alții. Niciodată oamenii nu vor 
putea fi la fel de înstăriți pentru că fiecare este o entitate unică, 
pentru că s-au născut într-o altă zodie şi fiecare îşi are steaua 
lui călăuzitoare, ursita lui. În plus orice om are o zestre 
genetică specifică şi este produsul mediului social în care s-a 
născut şi s-a pregătit pentru viață. Chiar gemenii univitelini, 
care au aceeaşi moştenire ereditară, evoluează diferit în viaţa 
socială şi familială dacă au crescut şi s-au maturizat în medii 
diferite. 

Familiile numeroase, alcătuite din două trei generații au 
trăsături fizice şi chiar psihice asemănătoare, descendenţii fiind 
recunoscuţi după înfăţişarea părinţilor şi bunicilor. Cu toate că 
provin din aceeaşi rădăcină genetică, evoluţia lor socială, 
economică şi familială este diferită. Unii reuşesc să urce mult 
pe treptele ierarhiei economice şi sociale, în timp ce alţii nu. 

Omul cuminte caută cu osârdie statornicirea armoniei în 
viața de familie, evită sau temperează cu tact momentele 
tensionate şi îşi ocroteşte copiii de suferinţe psihice. Atmosfera 
din viața de familie îşi pune amprenta asupra calității şi 
randamentului activităţii profesionale. Când mergi la serviciu 
absolvit de griji şi tensiuni familiale te poți concentra asupra 
muncii şi obţii rezultatele dorite. Tonusul fizic şi psihic scade 
semnificativ în cazul existenței unor probleme familiale, care 
distrag atenția şi diminuează energia necesară unei munci de 
calitate. 

Constituirea familiei trebuie să fie rezultatul unei 
mature chibzuinţe şi a unei hotărâri bine cumpănite. Pripeala şi 
rațiunile strict economice pot periclita respectul şi înțelegerea 
care trebuie să se statornicească în viaţa oricărei familii. 

Ca mediu formativ de proveniență, în familie se pun 
bazele bunei creşteri a copiilor, a educaţiei elementare iniţiale, 
care se are în vedere atunci când cineva este apreciat dacă are 
sau nu are cei şapte ani de acasă. Încă din primii ani ai 
copilăriei se formează elemente ale deprinderilor de 
comportament civilizat, vorbirea corectă, formulele de adresare 
politicoasă, se însuşesc regulile elementare de igienă personală, 
de subordonare față de cerințele şi interdicțiile adulților, 
capacitatea de reprimare a dorințelor exagerate şi de frânare a 
manifestărilor capricioase. 

Dar, pentru a face educaţie propriilor copii, părinții 
înşişi trebuie să fie bine educați. Numai animați de dragostea 
de copii, de responsabilitatea morală şi socială pe care o au, 
conştienţi de puterea exemplului pe care îl oferă, părinţii îşi pot 
îndeplini această grea şi onorantă îndatorire. 

Caracterul în lumini şi umbre 


Ansamblul de însuşiri sau calităţi psihice stabile, 
rotunjite într-un întreg, emblematice pentru personalitatea 
omului, este cunoscut sub numele de caracter. Trăsăturile de 
caracter imprimă individului manifestări, comportamente şi 
atitudini constante, specifice. Nu există două persoane cu 
structuri caracteriale identice, după cum nu se află două 
individualități aidoma. 

Caracterul este componenta esenţială, definitorie a 
personalităţii, care o aureolează sau o umbreşte, este pentru 
oameni geniul bun sau rău — spune Epicharmus. Un caracter 
frumos, bine împlinit şi statornicit, dă valoare şi prestigiu 
persoanei care îl are. 

Cunoaşterea caracterului persoanei cu care pornim în 
viață, al acelora cu care lucrăm sau venim în contact, este de 
maximă importanţă. Pot fi prevăzute atitudinile şi reacțiile lor, 
evitându-se astfel surprizele,  dezamăgirile, situațiile 
conflictuale. 

Descifrarea exactă şi completă a fizionomiei 
caracteriale a oamenilor este aproape imposibilă, pentru că 
apare fenomenul de mascare, de tăinuire a unor fațete, aşa 
numitul cameleonism. Stă în puterea multora dintre semenii 
noştri de a-şi cosmetiza caracterul, de a-i mistifica unele 
trăsături. De aceea, inițiativele, afirmațiile, promisiunile 
acestora trebuie privite cu rezervă, cu prudență. 

În orice structură caracterială pot exista unele minusuri 
(trăsături negative). Om perfect din acest punct de vedere nu 
cred că există. Important este să nu lipsească însuşiri esențiale, 
definitorii. 

Într-o exprimare lejeră, se spune despre o persoană cu 
grave carenţe caracteriale că este lipsită de caracter. Afirmația 
este inexactă. În asemenea cazuri este vorba despre o 
predominare a trăsăturilor negative de caracter, cele pozitive 
aflându-se în inferioritate. Mai corect ar fi să se spună că 
individul respectiv are un caracter deficitar sau urât. 

Tatăl unei fete care era pe punctul de a se căsători, îmi 
prezenta, cu oarecare încântare, calităţile viitorului ginere. În 
caracterizare nu era menționat nici un defect. l-am spus 
fericitului părinte că aş dori să-mi facă un portret caracterial al 
ginerelui său peste cinci ani pentru că, aşa cum afirmă 
Menander, piatra de încercare a caracterului este timpul, şi ca 
să nu-l las descumpănit i-am spus: un soţ este acceptabil dacă 
nu este bețiv şi nu este bădăran. Aproape toate celelalte defecte 
pot fi tolerate sau corectate. 

La unele persoane tinere sau chiar mature caracterul nu 
este bine conturat şi stabilizat. Pentru acestea apariția unei 
tentaţii puternice poate zdruncina edificiul şubred. S-a observat 
că unele dregătorii şi situaţii favorizează deformarea 
caracterului, contribuie la distrugerea temeliei demnității 
personale, cum este definit caracterul de La Rochefoucauld. 

Se mai spune că omul îşi dezvăluie caracterul când este 
pus în trei ipostaze: atunci când i se încredinţează un secret, 
când i se dau bani cu împrumut şi când este înscăunat într-o 
mare dregătorie. 

Nu există nici o legătură între frumusețea fizică şi 
integritatea caracterului. 

Frumuseţea fizică e moştenită 
Şi-i de toată lumea preţuită. 
Dar se poate ca un chip frumos 
Să ascundă un suflet ticălos. 

Din păcate, mulți băieți şi fete, ajunşi la momentul 
crucial al alegerii partenerului de viaţă, au în vedere numai 
înfăţişarea fizică şi mai puţin sau deloc, frumuseţea 

caracterului. În aceste cazuri, după ce flacăra dragostei s-a stins 
iar frumuseţea s-a ofilit, pot apărea regretele, dar uneori e prea 
târziu. 

Integritatea ca şi minusurile caracterului sunt puse în 
evidență de fapte sau manifestări aparent minore. Un tânăr cu 
care colaboram în rezolvarea unor probleme gospodăreşti, când 
rămânea fără bani apela la mine să-l împrumut cu mici sume. 
Cu întârzieri de 2-3 zile restituia datoria. Ultima dată după ce a 
primit împrumutul solicitat nu a mai dat pe la mine. L-am zărit 
odată prin oraş, m-a ocolit, iar eu mi-am dat seama că şi-a 
vândut cinstea aproape pe nimic. 

Experienţe de acest gen, de-a dreptul surprinzătoare, am 
avut şi cu alte persoane care mi-au înşelat încrederea, 
dezvăluindu-şi astfel minusurile din structura caracterului. 

Imediat după 1989, caracterul multora dintre 
concetățenii noştri s-a restructurat şi s-a metamorfozat brusc. 
Şi-au trecut în conservare însuşirile de caracter cu care au 
operat în epoca de aur — şi care le-au adus numai foloase şi 
privilegii — şi au scos de la naftalină trăsăturile de rezervă: 
egoismul, lăcomia, individualismul  exacerbat,  aroganța, 
invidia, perfidia, lenea, minciuna, necinstea, neruşinarea etc., 
pe care le-au pus în funcţiune la intensitate maximă, în noul 
context social, economic şi politic. 

Toate relele, care macină temeliile societății româneşti 
postdecembriste şi blochează mersul ei înainte, sunt datorate şi 
carențelor caracteriale ale persoanelor ce s-au cățărat în sferele 
înalte de conducere şi au subordonat idealurile sociale 
intereselor meschine, personale. E greu de presupus că situația 
se va normaliza atâta timp cât binele naţional este sacrificat 
pentru interesul individual sau de grup, cât promovarea 
demnitarilor se va face după criterii politice şi interese de 
partid, şi nu după competenţă şi puritatea caracterului. 

Măria-sa conştiinţa 


Când cei dedaţi răului săvârşesc tot felul de nelegiuiri şi 
nu se mai tem de nimic; 

Când legile sunt făcute pentru a fi încălcate chiar de 
către cei ce le-au adoptat; 

Când corupția s-a transformat într-un cancer social 
ajuns în stadiul de metastază; 

Când sărăcia se extinde şi se adânceşte în pofida 
statisticilor cosmetizate ale guvernanților; 

Când tranziția tinde să se permanentizeze în beneficiul 
îmbogăţiților peste noapte; 

Când criza economică este acompaniată de criza 
morală, ca expresie a unei societăți grav bolnave; 

Când tineretul debusolat este tot mai expus şi agresat de 
cele două mari nenorociri ale lumii contemporane: SIDA şi 
drogurile; 

Când nemunca, hoția şi cerşetoria s-au instalat 
confortabil în locul muncii şi al cinstei; 

Când cei mai buni tineri absolvenți ai învățământului 
superior iau drumul străinătății pentru a-i îmbogăți şi mai mult 
pe bogaţii lumii; 

Când economia subterană, evaziunea fiscală şi blocajul 
financiar erodează temeliile economiei naţionale; 

Când conştiinţa multor români a adormit sau s-a 
abrutizat, ce ne-a mai rămas? 

Speranța! 

Speranţa în redeşteptarea neamului, în trezirea la 
realitate, în însănătoşirea economiei şi a climatului politic şi 
moral. 

De ce Măria-sa conştiinţa? Pentru că ea, conştiinţa, 
este forul interior suprem al fiecăruia dintre noi, ea ne este 
sfetnic, ne stimulează sau frânează acțiunile, ne veghează, 
judecă şi apreciază faptele. 

Poți să minţi pe alţii, să fugi oriunde, 
Dar de tine nu te poţi ascunde. 
Conştiinţa — ea e vajnic păzitor 

Şi, totodată, martor şi judecător 

„Conştiinţa este zeu pentru toți muritorii”, afirmă 
dramaturgul antic grec Menandru şi, totodată, „infailibilul şi 
incoruptibilul judecător, care hotărăşte în fiecare clipă, când 
vrem să-l ascultăm şi a cărui voce ajunge chiar şi la acela care 
nu vrea să o asculte, oricât de mult s-ar împotrivi” — susţine H. 
von Moltre. 

În fond ce trebuie să înţelegem prin cuvântul conştiinţă? 
Dicţionarul explicativ al limbii române defineşte conştiinţa ca 
„sentiment al responsabilităţii morale față de propria 
conduită”; proces de conştiinţă „ca dificultate de a hotări într- 
o problemă morală greu de rezolvat”; mustrare de conştiinţă ca 
„remuşcare, regret” şi a fi fără conştiinţă „a fi lipsit de 
scrupule”. 

În înţelesul filosofic al conceptului, conştiinţa înseamnă 
„sentimentul, intuiţia pe care ființa umană o are despre 
propria existenţă şi despre lucrurile din jurul ei”. 

Într-o accepţiune restrânsă, conştiinţa individuală 
reprezintă sistemul de frânare a acțiunilor neconforme cu codul 
etic social acceptat, de impulsionare şi susţinere a actelor 
morale pozitive. 

În mod firesc apare întrebarea: de ce la unele persoane 
indiferent de treapta socială, de gradul de cultură, de orientarea 
politică, funcționează această instanță supremă de coordonare 

a comportamentului, iar la altele nu? Cu alte cuvinte, de ce unii 
oameni au conştiinţă, în timp ce altora le lipseşte? Educația 
familială, şcolară şi socială este aceea care formează 
personalitatea umană a cărei coloană vertebrală este conştiinţa. 
Atenţie deci, la educaţie! 

Deseori auzim expresiile aşa mi-a dictat conştiinţa; am 
ascultat glasul inimii; conştiinţa m-a îndemnat Să-mi onorez 
profesia cu răspundere şi dăruire; sunt cu conştiinţa împăcată. 

Mulţi semeni de-ai noştri săvârşesc fapte reprobabile, 
antiumane şi antisociale cu bună ştiinţă, în cunoştinţă de cauză, 
premeditat. Despre aceştia spunem că sunt lipsiți de conştiinţă 
sau au o conştiinţă deficitară, viciată. 

Dintre persoanele care săvârşesc răul în mod conştient, 
puţine au mustrări de conştiinţă, regretă în mod sincer 
plonjarea în apele murdare ale mizeriei morale. Înseamnă că în 
forul intim al acestora mai licăreşte o luminiţă, o speranță de 
îndreptare. Altfel stau lucrurile cu persoanele care s-au ticăloşit 
complet, care nu mai au nimic sfânt, care au devenit pensionari 
pe viaţă ai stabilimentelor de detenţie. Grav pentru familie şi 
comunitate este când, în această postură, se află tineri care au 
păşit cu stângul în viață şi devin un pericol şi o povară pentru 
societate. 

„Pentru cei virtuoşi regula de acțiune în împrejurări 
îndoielnice este glasul inimii” afirmă Kalidasa, poet şi 
dramaturg indian. Să ascultăm deci glasul inimii, „sfânta 
flacără a sufletului” (A Barbier) sfetnicul sincer şi devotat al 
omului, care îl ocroteşte de rele şi îi oferă liniştea şi echilibrul 
sufletesc, căci „nimic nu-i mai sincer decât conştiinţa şi mai 
avantajos decât sfaturile ei”, ne asigură Oxenstierna, diplomat 
şi moralist suedez. 

O societate este sănătoasă sub aspect politic şi moral 
dacă îşi promovează în forurile de conducere şi de decizie 
persoane cu un înalt grad de conştiinţă civică, sensibile la 

nevoile celor mulţi, cu o impecabilă moralitate, devotate până 
la sacrificiu celor care i-au ales. 

Am aşternut pe hârtie aceste rânduri la îndemnul 
conştiinţei — sanctuarul cugetului meu — iar dumneavoastră, 
cititorilor, vă adresez îndemnul: în momentele cruciale, în cele 
de grave încercări şi de mari îndoieli, consultaţi-vă cel mai 
fidel, mai bun şi mai sincer sfetnic: propria conştiinţă. 

Politetea 


Moto: Cine respectă pe alții, 
se respectă pe sine 


- Fugi, domnule, de-aici cu politețea ta! — îmi spunea cu 
reproş bunul meu coleg şi prieten, poetul Mihai Munteanu. 
Politeţurile erau sarea şi piperul întâlnirilor dintre cucoanele 
din înalta societate, cu vie adânci în boierimea şi moşierimea 
de altădată; erau şi apanajul madamelor din mahalalele oraşelor 
şi târgurilor, care, când se întâlneau, îşi sărutau aerul din jurul 
urechilor, se gratulau cu fel de fel de formule înţesate cu 
franțuzisme, şi se bârfeau reciproc la întâlnirile cu alte surate. 

Cred că are dreptate amicul meu... 

Azi nu mai are nimeni nici vreme, nici chef pentru 
astfel de dulcegării lingvistice. Nesfârşita şi obsedanta tranziție 
românească a generat şi proliferează un limbaj de tinichea, cu 
atacuri violente şi demolatoare, cu expresii dure, lipsite de 
sensibilitate şi umanism. Într-o luptă pentru existență 
caracteristică junglei, principiul care pe care tinde să se 
generalizeze în toate sferele activităţii sociale. Înving cei cu 
tupeu, cei cu bani mulţi, cei ce, călcând peste cadavre, se cațără 
cât mai aproape de vârful piramidei administrative şi politice, 
de unde sfidează pe cei mulţi şi săraci, pe cei ce se zbat cinstit 
pentru a supraviețui. 

Aşadar, despre politețe ca mod firesc şi dorit de 
comportament social se poate vorbi mai mult la timpul trecut. 
Deocamdată. 

În vorbirea curentă, cuvântul politeţe este folosit cu 
înțelesul de amabilitate, bună-cuviință, respect. Se spune 
despre cineva că este politicos dacă are o atitudine 
cuviincioasă, amabilă, binevoitoare, îndatoritoare faţă de cei 
din jur. În limbaj popular, conduita politicoasă se exprimă prin 
sintagmele: bună-creştere, bunăcuviinţă, bună-purtare, politeţea 
fiind apreciată de John Locke drept „prima şi cea mai 
angajantă din toate virtuțile sociale”. 

Politetea ar trebui să fie o formă statornică de 
comportament, de manifestare constantă, în toate situațiile, nu 
doar o haină de gală, purtată la ocazii. 

Politeţea să nu fie 
Strai de sărbătoare, 
Ci o nestinsă făclie 
Călăuzitoare. 

Există persoane care sunt manierate, îndatoritoare, 
numai în societate, cu alţii adică, şi grosolane în mediul 
familial, manifestând astfel un comportament duplicitar. 

Nu întotdeauna politeţea este autentică, reală. Întâlnim 
adesea o falsă politețe, un fel de spoială peste un caracter 
denaturat, care mai mult scoate în evidență hidoşenia 
sufletească decât o acoperă, devenind „o mască cu surâsul pe 
buze” sau „o monedă unanim cunoscută drept falsă”, după 
caracterizarea lui Arthur Schopenhauer. 

În opinia noastră, politețea poate fi comparată cu un 
veşmânt care înfrumuseţează şi înnobilează pe cel ce îl poartă. 
Rămânând în aria comparaţiilor, politeţea adevărată, autentică, 
manifestată în toate împrejurările de viață ale omului este 
asemănată într-un proverb persan cu „o monedă destinată să 
îmbogăţească nu atât pe cel ce o primeşte, cât pe cel ce o dă”. 

Bunele maniere se învață, ca orice act de conduită. 
Bazele acestei prețioase trăsături de caracter se pun începând 
din primii ani de viaţă, o dată cu deprinderea mersului şi a 
vorbirii, în condițiile unei vieți familiale armonioase, prin 
exemplele oferite, prin explicații şi exerciţii. 

Să nu vă aşteptaţi ca fiul sau fiica dumneavoastră să fie 
politicoşi,  manieraţi, dacă dumneavoastră, părinții, vă 
comportaţi în relaţiile familiale şi sociale ca nişte bădărani. Un 
băiat dintr-o familie onorabilă de intelectuali, al cărui tată i se 
adresa mai mereu cu cuvinte şi expresii jignitoare, când a 
devenit, la rândul său tată, folosea acelaşi limbaj inacceptabil 
față de proprii copil. 

Ce maniere în comportamentul social poți să pretinzi 
unui adolescent care îi adresează propriei mame cuvinte şi 
expresii greu de reprodus, căreia nu-i spune niciodată „sărut 
mâna” sau „,mulţumesc”, iar pe tatăl său îl etichetează ca 
depăşit şi incapabil să înțeleagă viața şi idealurile tineretului 
actual. Asemenea stări de lucruri se întâlnesc frecvent în 
familiile în care se fac greşeli în educaţia copiilor, tolerându-li- 
se moduri necuviincioase de adresare, manifestări grosolane în 
relațiile cu cei care le-au dat viaţă. 

Fără dragoste şi respect față de părinți, mulți 
adolescenți cad sub influența găştilor de cartier, fiind 
amenințați de pericolul drogurilor şi al virusului HIV, sunt 
antrenați în încăierări ale grupurilor rivale, în violuri şi tâlhării. 
Despre comportament politicos în aceste nefericite situaţii nici 
nu poate fi vorba. 

Dar cât de plăcut este să vedem tineri salutând 
respectuos, adresându-ni-se cu formule reverenţioase, care ştiu 
să utilizeze când şi unde trebuie cuvintele magice „vă rog” şi 
„mulţumesc”, care oferă întâietate femeilor şi vârstnicilor la 
urcarea în mijloacele de transport şi cedând locurile de pe 
scaune persoanelor îndreptăţite a le ocupa. 

Se pare însă că în ultimii ani asemenea manifestări sunt 
ca nişte flori rare. Pe bună dreptate J. Joubert spune despre 
politeţe că este „Floare a umanităţii. Cine nu este destul de 
politicos, nu este destul de uman”, iar A Suares consideră 
politeţea ca pe „nimic mai util pentru a trăi între oameni”. 

Alături de familie, care pune primele cărămizi la 
edificarea personalității, un rol important în formarea 
comportamentului politicos al copiilor revine şcolii. Prin 
ambianța intelectual-morală şi estetică ce trebuie să domnească 
în orice instituție de învățământ, prin orele de dirigenţie, 
activități  cultural-artistice şi sportive, prin colaborarea 
permanentă cu părinţii elevilor, şcoala poate contribui în mod 
substanțial la formarea unei conduite disciplinate şi politicoase 
la copii şi tineri. 

Este necesar să fie prevenite şi înlăturate situațiile în 
care cadrele didactice manifestă neglijenţe în modul de a se 
adresa elevilor sau practică atitudini nepermise şi dăunătoare în 
relațiile cu aceştia. Un tânăr profesor, aflat la începutul carierei 
sale, cu o bună pregătire de specialitate, dar lipsit de aptitudini 
didactice, nu se bucură de autoritate în faţa elevilor, fumează 
împreună cu ei, iar la partidele de fotbal din curtea şcolii, 
ucenicii îi adresează cuvinte şi expresii dezonorante şi chiar 
înjurături. Este uşor de imaginat ce fel de maniere pot dobândi 
elevii de la un asemenea educator! 

Cei ce răspund de destinele învățământului şi au 
abilități de control şi de decizie trebuie să ia măsuri drastice în 
asemenea cazuri nefericite. 

Prietenia 


Moto: ,, Omul nu are prieten mai bun 
şi duşman mai rău decăt pe sine. 
Lubbock 


Exemplele de prietenii celebre, experiența milenară a 
omenirii demonstrează că adevărata prietenie nu se întemeiază 
doar pe simpatie, ci şi pe aspirații şi idealuri comune, pe stimă 
şi devotament reciproc, pe cinste, corectitudine şi spirit de 
sacrificiu. 

Prietenii s-ar putea numi frați de suflet pentru că se 
potrivesc în modul de a percepe şi a gândi lumea reală, au 
aproximativ acelaşi ideal de viaţă, îşi deschid, fără rezerve, 
sufletul unul altuia împărtăşindu-şi bucuriile şi necazurile, se 
distrează împreună şi se sprijină reciproc în toate împrejurările. 
Nimic nu prețuieşte mai mult ca un prieten credincios, se spune 
în Septuaginta, care în limba latină înseamnă șaptezeci şi este 
prima traducere în limba greacă a Vechiului testament. 

Între fraţii biologici, care au aceeaşi sorginte genetică şi 
se dezvoltă într-un mediu familial comun, se stabilesc relaţii de 
dragoste, în unele cazuri mai puţin trainice ca în cazul 
prieteniilor. Între fraţi pot apărea şi relaţii tensionate când 
trebuie să împartă bunurile moştenite de la părinți sau de la alte 
rude, ca şi în alte situaţii. 

Relaţiile prieteneşti ce se stabilesc între băieți sau între 
fete au la bază sentimente mai puternice chiar decât relațiile 
frăţeşti, în multe cazuri. Prietenul este o rudă pe care ţi-o faci 
singur, cu alte cuvinte ai libertatea să ţi-l alegi, ceea ce nu este 
posibil în cazul fraților. Fr. von Logau, poet german, consideră 
prietenia o comoară scumpă pe care puţini se pot lăuda că o 
au, iar scriitorul umanist olandez Erasm din Rotterdam 
apreciază că prietenia este cel mai mare dintre toate bunurile; 
tot atât de necesar vieții ca apa, focul şi aerul; ea este pentru 
om ceea ce soarele este pentru natură. 

Omul fără prieteni poate fi considerat ca fiind suferind 
de o infirmitate psihică, exteriorizată în incapacitatea de a 
stabili relaţii interumane, de a vibra la bucuriile sau suferinţele 
semenilor, fiind dominat şi condus de un egoism exacerbat. În 
viața aceasta atât de tumultoasă şi plină de neprevăzute, omul 
solitar se aseamănă cu un naufragiat pe o insulă pustie. 

A nu avea prieteni este o dovadă de ariditate 
sufletească, de lipsă de afecţiune, de închistare în sine, de 
evadare într-o lume imaginară proprie. Nici persoanele care 
declară că sunt prietene cu toată lumea nu pot fi creditate cu o 
disponibilitate sufletească debordantă. Cred că are dreptate cel 
ce a enunțat ideea că cine este prieten cu toată lumea, nu este 
prieten cu nimeni. 

Falsa prietenie, cea bazată pe interes, este degradantă 
pentru cei ce o practică şi poate fi considerată a fi un furt 
afectiv. Aveam un prieten. Vorbesc despre această prietenie la 
timpul trecut pentru că am renunţat la ea atunci când m-am 
convins că era un fals. Se confirmă aserțiunea lui Menander 
care spune că timpul încearcă prietenii, ca focul aurul. 


Prietenia sinceră, adevărată, 

Întemeiată pe încredere şi dragoste curată, 
Este o nepreţuită avuţie 

Care trebuie păzită cu tărie. 

Etica relaţiilor prieteneşti este cultivată începând cu 
prima treaptă a învățământului. Într-o carte de citire pentru 
clasa a III-a sau IV-a era o bucată de lectură care aborda tema 
prieteniei. Autorul prezenta copiilor o povestioară care avea 
următorul conţinut (îl reproduc, în sinteză, din memorie): 

Doi prieteni au plecat, pe jos, la târg. Drumul lor trecea 
printr-o pădure. La un moment dat s-au pomenit în față cu un 
urs care venea spre ei. În graba mare, unul dintre drumeți s-a 
cățărat într-un copac. Celălalt, nereuşind să se urce s-a prefăcut 
mort la rădăcina copacului. Ursul s-a apropiat de el, l-a mirosit 
apoi a plecat. Când drumeţii şi-au reluat călătoria, cel ce se 
urcase în copac l-a întrebat pe tovarăşul său de drum ce i-a spus 
ursul când s-a apropiat la urechea lui. Iar acesta i-a răspuns: 

- M-a sfătuit să nu mai plec la drum cu un prieten ca 
tine... 

Textul de mai sus este o ilustrare a cugetării aparținând 
poetului latin Q. Ennius, în care se afirmă că prietenul sigur se 
cunoaşte în împrejurări nesigure. 

Poate cea mai statornică şi mai curată prietenie este cea 
dintre om şi câine. Literatura oferă multe exemple de astfel de 
prietenii. Primul care îmi vine în minte, şi poate cel mai 
elocvent, este prezentat în poezia Câinele soldatului, de 
Grigore Alexandrescu. După ce soldatul a căzut pe câmpul de 
luptă şi a fost îngropat, câinele Azor refuză mâncarea şi 
tovărăşia altor persoane şi îşi găseşte sfârşitul pe mormântul 
stăpânului său, lângă crucea care îi veghează somnul de veci. 

Un prieten de nădejde îți oferă o stare de linişte 
sufletească, de confort psihic, de securitate morală. Ştii că ai la 
cine apela, are cine te sprijini la nevoie. Un proverb românesc 
spune: Prietenul adevărat este acela care te sfătuieşte spre 
bine, iar nu acela care îţi laudă nebuniile. 

Prietenia, ca asociere între două sau mai multe persoane 
se întemeiază pe afinități afective şi etice, pe relaţii de 
colaborare şi într-ajutorare. Regula de aur a unei asemenea 

întovărăşiri este ca fiecare participant să primească şi să dea, 
în aceeaşi măsură, asistenţă psihică şi materială partenerilor. 
Când ai bani şi-i risipeşti, 
Prieteni fără să cauţi găseşti. 
Dar dacă ai nevoie de-ajutor, 
Devii indezirabil tuturor. 

Difuzarea cărții 


Într-un eseu intitulat „Drama cărții”, publicat în revista 
Viaţa, care apare la Botoşani, şi pe care l-am inclus în cartea 
„Educator adevărat”, făceam următoarea mărturisire: „m-am 
împăcat cu gândul că scriu şi scot cărți pentru a-mi consuma 
timpul în mod util şi plăcut, pentru a-mi oferi o bucurie şi 
pentru a crea celor apropiaţi, cititorii mei, clipe de delectare 
sufletească şi înălțare spirituală”. 

Un cumnat de-al meu, care a profesat ca maistru la 
renumita uzină bucureşteană „,Semănătoarea”, retras după 
pensionare în satul natal — Dorobanţi, din județul Botoşani, şi 
cititor pasionat, a beneficiat de toate donațiile mele de carte. El 
s-a dovedit a fi cel mai fidel cititor şi popularizator al 
produselor mele literare. A înființat un cerc de cititori- 
ascultători cu sediul în bodega din centrul satului şi, în acest 
cadru prielnic şi primitor, în şedinţe prelungite până la ora 
închiderii localului, au fost admirate „Florile târzii” şi a fost 
savurat „Parfumul de spini” asociat cu parfumul de prună şi 
de tescovină. Mi-aş dori ca recent apăruta carte „Educator 
adevărat” să se bucure de aceeaşi bună primire în cadrul 
pitorescului grup de cititori dorobănţeni. 


! Sunt titlurile a două cărți ale subsemnatului: „Flori târzii” apărută la 
Editura Cutia Pandorei, Vaslui, 2002, şi „Parfum de spini” apărută la 
Editura PIM, Iaşi, 2003. 

O distinsă doamnă, care a fost salariată la Liceul 
Pedagogic „Vasile Lupu” din laşi, căreia i-am oferit cărțile pe 
care le-am scris, după ce le citea şi recitea, le aşeza în 
bibliotecă, la vedere, ca într-o vitrină. Când o mai vizitam, 
constatam lipsa uneia sau alteia dintre cărți. Dacă îmi 
surprindea privirea îndreptată spre bibliotecă, se simţea 
obligată să-mi dea explicaţii. Aflam astfel că una dintre cărți 
este împrumutată la o vecină, după ce fusese pe la sora ei, 
profesoară de franceză; că alta a fost luată de mama uneia 
dintre chiriaşele ei, la ţară, să o citească şi familia (o aduce — 
mă asigura doamna respectivă). Eu sunt mulțumit de explicații 
şi chiar mă bucur, pentru că scriu cărțile pentru a fi citite. Citite 
cu adevărat, cu dorința de a le pătrunde înțelesul, nu doar 
răsfoite. 

O rudă din Iaşi, care a beneficiat, de asemenea, de dania 
mea de cărți, le-a împrumutat prietenilor de familie şi tuturor 
celor care şi-au manifestat dorința de a le citi. Mi-a transmis şi 
unele vagi impresii ale cititorilor ocazionali, dar ceea ce 
consider eu important se realizase: circulaţia cărților. 

Un fost antrenor într-o ramură sportivă, pe care nu am 
aflat-o şi nici nu am ținut neapărat să o ştiu, pe care l-am 
întâlnit întâmplător, mi s-a confesat că, singur fiind, şi-a aflat 
găzduire la căminul de pensionari din Copou. Acolo, în 
atmosfera unei vieţi terne şi cenuşii, între persoane vârstnice şi 
neputincioase, şi-a găsit refugiul în lectură. Citeşte tot ce-i cade 
în mână, de la presa de scandal, la cărțile uzate şi puţine din 
biblioteca instituției (despre cumpărarea unor cărți noi nici nu 
poate fi vorba). 

M-am oferit să-i dau, sub formă de împrumut, două 
dintre cărțile mele. S-a bucurat şi m-a asigurat că peste câteva 
zile mi le va restitui. Au trecut mai multe luni şi n-a mai dat 
nici un semn de viață. Mi-ar plăcea să cred că, după ce le-a 
citit, le-a împrumutat şi altor pasionați pentru lectură, că 

doreşte să le păstreze în minibiblioteca personală. Dacă aşa 
stau lucrurile, mă bucur. 

Punga mea subțire nu mi-a permis să scot un tiraj mai 
mare la ultimele cărți. Din această cauză, unor persoane 
cunoscute, cu interes pentru citit şi cu bani puţini, le-am dat 
cărțile sub formă de împrumut, pentru diferite perioade de 
timp, stabilite de ele. Timpul a expirat, cărțile nu s-au mai 
întors la mine, iar eu sunt mulțumit că ele circulă şi probabil au 
suscitat interesul cititorilor. 

Am constatat cu satisfacție că multe dintre persoanele 
cărora le-am oferit sau împrumutat cărți, au devenit, fără să îşi 
propună, agenți publicitari şi difuzori voluntari. Ca autor de 
cărți în căutare de cititori, le mulțumesc tuturor celor care au 
contribuit, într-un fel sau altul, la răspândirea şi popularizarea 
cărților mele, şi le rămân recunoscător. 

De vorbă cu profesorul Vasile Fetescu 


Interviu realizat de Mircea Agrigoroaie, profesor la Şcoala Normală 
„Vasile Lupu” Iaşi 


Mircea Agrigoroaie: Domnule 
profesor, sunteţi unul dintre puţinii 
3 oameni cu o activitate îndelungată în 
= cadrul şcolii noastre. Vă rog să 
» împărtăşiți cititorilor Anuarului câteva 
S impresii. 
i A Vasile  Fetescu: Într-adevăr, 
7 mai mult de jumătate din activitatea 
pN mea în învățământ am desfăşurat-o în 
d cadrul Şcolii normale „Vasile Lupu” 
din laşi şi sunt mulțumit că o bună parte din prestația mea 
didactică se obiectivează în pregătirea multor serii de învăţători 
şi educatoare, precum şi în perfecționarea lor. Mi-ar face 
plăcere să spun că de Şcoala normală vasiliană mă leagă numai 
amintiri frumoase, dar nu este aşa. 

Întrebare: Ştiu că înainte de a veni la conducerea 
Liceului pedagogic aţi fost director la prestigiosul Liceu 
„Costache Negruzzi”. Ce v-a făcut să acceptaţi această ofertă? 

Răspuns: Numirea mea ca director la Liceul pedagogic 
la 1 iulie 1966, cu două luni şi jumătate înainte de revenirea 
acestuia de la Bârlad la Iaşi, a fost un moment de răscruce în 
traseul meu profesional. Plecam, aşa cum ați spus, din funcția 
de director al unui liceu emblematic pentru învățământul 
ieşean, cu o structură consolidată şi o existenţă ce se apropia de 

un secol, la o şcoală care, la data respectivă exista doar pe 
hârtie şi a cărei edificare începea de la zero. 

Întrebare: Ce ştiaţi despre tradiţiile şcolii la care v-aţi 
decis să lucraţi? 

Răspuns: Tânăr şi entuziast, am dat curs acestei 
solicitări, deşi nu ştiam prea multe lucruri despre Şcoala 
normală „Vasile Lupu”, impulsionat de dorinţa de a lucra în 
învățământul pedagogic, într-o ambianţă şcolară asemănătoare 
celei în care m-am pregătit ca învăţător la Şcoala normală „Al. 
Vlahuţă” din Şendriceni-Dorohoi, şi a celei în care am predat, 
ca profesor, la Şcoala pedagogică din Bârlad. 

Întrebare: Cu ce probleme v-aţi confruntat în procesul 
de renaștere a Şcolii normale „Vasile Lupu” la Iaşi? 

Răspuns: Dificultăţile inerente începutului de drum nu 
m-au înspăimântat. Organizarea şi pregătirea deschiderii 
cursurilor la noua unitate de învățământ, care nu avea nici 
măcar local, au pus probleme neînchipuit de grele. Găsirea 
unor spaţii de şcolarizare, până la construirea localului propriu, 
pentru care atunci nu se stabilise nici măcar amplasamentul, 
amenajarea internatelor pentru fete şi pentru băieţi, igienizarea 
şi dotarea cantinei preluată de la Liceul „G. Ibrăileanu”, 
desfăşurarea concursului de admitere pentru selectarea elevilor 
din anul I, constituirea corpului didactic, angajarea 
personalului didactic ajutător şi de îngrijire, erau treburi majore 
şi urgente a căror rezolvare nu suferea nici cea mai mică 
întârziere. 

Liceul pedagogic a beneficiat de un nucleu de cadre 
didactice cu pregătire de specialitate solidă şi cu experiență la 
catedră. În plus, aproape toţi profesorii erau animați de dorința 
sinceră de a se consacra bunei pregătiri a viitorilor învăţători şi 
educatoare, astfel că la data absolvirii primei promoţii (1971) 
şcoala dispunea de cadre didactice profesioniste, care puneau în 
activitatea lor informativ-formativă cunoştinţele, experienţa 
didactică şi sufletul lor generos. 

Mă onorează faptul că pot să numesc, acum, măcar pe 
câțiva dintre cei ce au participat, cu competenţă şi devotament, 
la depăşirea dificultăţilor începutului: Rodica Măcăreanu, 
Elena Calistru, Ştefania Burlacu, Uţa Păduraru, Veronica 
Barnea, Ovidiu Loghin, Gheorghe Buga, Emil Cotorcea, loan 
Enache, Vasile Ionescu, Octav Chiţoveanu, Eufrosina lacob, 
Florica Bart, Viorel Bârleanu, Ilie Tomşa, Doina Voroneanu, 
Georgeta Petrea, Virginia Pavel, Liliana Dumbravă, Rodica 
Moiseof, Boris Moisea, Eugen Mircea. 

Întrebare: Care era atmosfera din cancelarie şi în 
general, din şcoală în anii cât ați funcționat ca director şi 
profesor la Şcoala normală? 

Răspuns: Graţie prestigiului profesional şi moral de 
care se bucura corpul didactic, în Liceul pedagogic domnea o 
atmosferă de muncă în echipă, de disciplină, care se transmitea 
de la dascăli la elevi, de colaborare şi stimă reciprocă, toate la 
un loc materializându-se în calitatea pregătirii seriilor de 
absolvenți, în activitățile cultural-artistice şi sportive cu care 
şcoala noastră se afirma în concursurile locale, judeţene şi 
zonale. 

Cu riscul de a mă repeta, accentuez că trăsăturile 
dominante ale ambianţei existente în Liceul pedagogic erau 
munca Şi disciplina. M-am convins tot mai mult de adevărul 
conţinut în cugetarea lui Comenius că „şcoala fără disciplină 
este ca o moară fără apă”. 

Ca mărturie a preocupărilor dintotdeauna pentru 
formarea în şcolile normale a unor învățători cu personalități 
integre este şi Decalogul şcolarilor, publicat în Anuarul şcoalei 
normale „Vasile Lupu” din laşi pe anul 1929 — 1930, decalog 
pe care vă rog să-mi permiteţi să-l redau în întregime: 

„Mă leg: 

1. Să-mi țin cuvântul dat; 

2. Să ascult cu bunăvoință şi cuviință de cei ce se 
îngrijesc şi se străduiesc să-mi dea învăţătură şi bună creştere; 

3. Să nu tăinuiesc adevărul, 

4. Să fiu drept şi cu mine şi cu alții, măsurându-mi 
vorbele şi faptele; 

5. Să crug pe cei ce suferă şi să ajut, pe cât pot, pe cei 
căzuți prin nedreptatea sorții; 

6. Să fiu curat la port şi la vorbă; 

7. Să fiu ordonat şi Sstăruitor la muncă; 

8. Să cinstesc obiceiurile strămoşeşti şi legile ţării 
mele; 

9. Să-mi iubesc țara şi neamul ca pe mine însumi; 

10. Să-mi amintesc că viaţa nu începe şi nici nu se 
isprăveşte cu mine, şi că este o răsplată pentru toți şi toate”. 

Întrebare: Cum credeţi că erați perceput de elevi ca 
profesor şi director al Liceului pedagogic „Vasile Lupu”? 

Răspuns: Modul în care se reflectă personalitatea 
profesorilor în conştiinţa elevilor atât timp cât ei se află pe 
băncile şcolii, diferă fundamental de imaginea pe care 
absolvenţii o păstrează în memorie după ce s-au integrat în 
muncă şi în viața socială. Pe măsura maturizării profesionale şi 
sociale a absolvenților, se produce în conştiinţa lor, un proces 
de reconsiderare a impresiilor şi părerilor despre foştii lor 
profesori, astfel că dascălii răi, cei exigenţi, cei care le cereau 
şi îi determinau să înveţe, apar într-o nouă lumină, ca profesori 
buni, şi le păstrează o frumoasă amintire şi o vie recunoştinţă. 

Un fost elev al cărui nume îmi scapă, evoca cu respect 
personalitatea profesorului de limba franceză, care îl teroriza 
oră de oră (după propria exprimare) fiind şi corigent. Acum, cu 
vocabularul şi abilitatea de a conversa în limba lui Balzac, 
dobândite în şcoală, fostul corigent se descurcă excelent în 
călătoriile peste hotare şi în alte împrejurări ale vieții. 

Cred că şi eu eram cotat ca profesor rău, pentru că le 
pretindeam elevilor să înveţe, să stăpânească bine măcar 
abecedarul disciplinelor pe care le predam. După mărturisirile 


6l 


unora dintre cei cu care m-am războit să înveţe, tratamentul 
aplicat le-a fost benefic. 

În cele două perioade când m-am aflat la conducerea 
Şcolii normale „Vasile Lupu” (1966-1971 şi 1990-1992) am 
manifestat rigoare şi fermitate în organizarea şi desfăşurarea 
activităților şcolare. Această atitudine a fost apreciată de către 
colegii cu o etică profesională bine însuşită, şi de către elevi. O 
şcoală bine organizată şi condusă, în care toată lumea 
(profesori, elevi, personal) ştie exact ce are de făcut şi îşi face 
datoria, funcţionează cu precizia unui ceasornic bine reglat. 

Întrebare: Ce aţi simţit când a trebuit să părăsiţi 
definitiv cancelaria şi elevii şcolii? 

Răspuns: Mă aşteptam să mă întrebaţi şi cu ce m-am 
îndeletnicit după pensionare. Este o întrebare care mă tulbură 
sufleteşte şi acum, după 12 ani de la încetarea activităţii. Pentru 
că mi-am făcut din locul de muncă a doua familie, despărțirea 
de şcoală a fost un adevărat şoc. Primul şi cel mai greu de 
suportat a fost sentimentul inutilității. Colegii mei, aflaţi în 
aceeaşi situație, care au ştiut să intre în grațiile conducerii 
Inspectoratului şcolar din acea vreme, au continuat să 
funcționeze, cu fracțiuni de normă, încă mulți ani. Pe mine nu 
m-a înzestrat natura cu asemenea „ştiință”. Noroc de profesorul 
universitar Teodor Cozma, decanul Facultăţii de Psihologie şi 
Ştiinţe ale Educaţiei, care m-a cooptat ca profesor asociat timp 
de patru ani, fapt pentru care îi rămân profund recunoscător. 

După perioada universitară, ce putea să facă un 
intelectual pentru care nevoia de activitate era şi este vitală? M- 
am apucat de scris. Aşa s-au născut cărțile: Preocupări 
pedagogice, o carte de studii şi cercetări psihopedagogice, 
apărută la Editura Spiru Haret din laşi, 1995; Flori târzii 
conținând proză scurtă, poezii, catrene şi panseuri, apărută la 
Editura Cutia Pandorei, Vaslui, 2002; Parfum de spini apărută 
la Editura PIM, laşi, 2003; Educator adevărat, cu proză scurtă, 

apărută la Editura PIM, Iaşi, 2004. Toate titlurile le-am donat şi 
bibliotecii şcolii la care am predat mai mult de un sfert de veac. 

Întrebare: Ca om de şcoală cu o vastă experiență, cum 
vedeţi viitorul învățământului pedagogic şi cum ar trebui să fie 
pregătiți învățătorii epocii actuale? 

Răspuns: Mi-am început pregătirea pentru a deveni 
învăţător la Şcoala normală „Al. Vlahuţă” din Şendriceni, 
situată la mică distanţă de oraşul Dorohoi. O şcoală aşezată 
într-un feeric cadru natural, concepută şi organizată după un 
model autohton, corespunzător nevoilor şi idealurilor societății 
româneşti din acea vreme. Până la catastrofala Reformă a 
învățământului din 1948, şcolile normale se dovediseră 
adevărate cuiburi de vulturi, după exprimarea ilustrului 
învăţător Vasile Urmă, fost elev al Şcolii normale „Vasile 
Lupu”. Absolvenţii acestor catedrale ale culturii româneşti, 
animați de dragostea pentru locul natal, se întorceau în satele 
lor şi îi învățau pe copiii țăranilor, cu responsabilitate şi 
devotament, le sădeau în minţi şi inimi iubirea de glia 
strămoşească şi de neam. Ofițerii rezervişti proveniţi din 
învățători au dat cele mai multe jertfe de vieți în cele două 
conflagrații mondiale. 

În nefasta epocă socialistă, slujitorii şcolilor au 
menţinut ridicat, cu eforturi uriaşe, nivelul calității 
învățământului, în pofida tendinței de îndoctrinare şi de 
transformare a şcolilor în focare de răspândire a ideologiei 
comuniste. 

Momentul 1989 a zdruncinat, ca un cataclism, 
rânduielile socialiste ale societății româneşti şi ale 
învăţământului, iar democratizarea, în variantă românească, a 
declanşat anarhia în toate structurile economice, politice şi 
sociale. Numeroasele pseudoreforme iniţiate de guvernanţii 
care s-au perindat la conducerea ministerului de resort după 
1989, au semănat derută şi nemulțumiri în rândul slujitorilor 
şcolii, au birocratizat o activitate ale cărei rezultate se 

evidenţiază în calitatea pregătirii teoretice şi practice a elevilor, 
nu în numărul de hârtii ce trebuie completate de cadrele 
didactice sau în numărul referatelor, comunicărilor şi 
articolelor scrise de acestea. 

Şi învăţământul pedagogic a fost supus aceluiaşi regim 
de dezorganizare prin transformările pe care le-a suferit. 
Renunțarea, la un moment dat, la pregătirea învăţătorilor şi 
educatoarelor prin şcolile normale şi transferarea acestei meniri 
învăţământului superior de scurtă durată a fost o mare greşeală 
pe care istoria învăţământului o va condamna cu siguranță. Ce 
fel de institutor poate fi un absolvent al colegiului universitar 
de profil, care a terminat un liceu profesional cu media la limita 
inferioară a bacalaureatului, cu o cultură generală precară, fără 
aptitudini probate şi fără chemare pentru munca educativă? 

Revenirea la structura fostelor şcoli normale cu durata 
de studii de opt ani, cu un curs inferior de patru ani şi altul 
superior, tot de patru ani, cu o verificare riguroasă a 
aptitudinilor profesionale şi intelectuale la concursul de 
admitere, ar readuce şcolile normale la ceea ce au fost: 
adevărate pepiniere pentru formarea unor învăţători şi 
educatoare de elită. Pentru a satisface o veche şi îndreptățită 
dorință a învăţătorilor de a avea studii superioare, celor ce 
doresc şi sunt capabili, să li se dea posibilitatea de a urma doi- 
trei ani de cursuri universitare spre a dobândi statutul de 
institutor. 

O mare greşeală săvârşită de guvernanţi în domeniul 
politicii şcolare este legislaţia, mult prea permisivă, privind 
funcționarea învățământului privat destinat pregătirii cadrelor 
didactice pentru învățământul preşcolar şi primar. Multe dintre 
aceste unități sunt nişte S.R.L.-uri care vând diplome şi 
reprezintă o calamitate pentru învățământul românesc. 

După decembrie 1989, în dureroasa şi nesfârşita 
tranziție a societății româneşti, datorită unor politici economice 
păguboase, viaţa unor importante categorii de cetăţeni s-a 

degradat, situându-se sub pragul sărăciei. Foarte aproape de 
acest ruşinos prag se află şi standardul de trai al cadrelor 
didactice, motiv pentru care profesia de dascăl nu mai este 
atractivă iar mulţi din cei aflaţi în rețea se îndreaptă spre alte 
sectoare de activitate unde sunt mai bine plătiți. Retribuirea 
personalului didactic în concordanţă cu nivelul solicitărilor la 
care este supus şi al răspunderilor pe care le are, nu mai suferă 
amânare. 

Stimate coleg, îmi cer scuze dacă unor probleme, 
cuprinse în întrebările dumneavoastră le-am dat o extindere 
mai mare iar peste altele am trecut poate prea uşor. Mi-a făcut 
plăcere să stau de vorbă cu un om ataşat trup şi suflet profesiei 
pe care şi-a ales-o şi şcolii pe care o slujeşte cu devotament, 
aşa cum sunteți dumneavoastră, domnule profesor Mircea 
Agrigoroaie. 

Vă mulțumesc pentru că mi-aţi oferit posibilitatea să-mi 
exprim câteva opinii izvorâte dintr-o experiență de 42 de ani de 
activitate didactică, şi dintr-un suflet care se hrăneşte din 
amintirile unei vieţi dedicate şcolii. 

Mircea Agrigoroaie: Vă mulţumesc şi eu, domnule 
profesor Vasile Fetescu, pentru că ați avut amabilitatea de a 
participa la acest dialog şi pentru că ați adus în discuţie 
probleme interesante şi actuale care privesc prezentul şi viitorul 
pregătirii cadrelor didactice. Vă doresc multă sănătate şi noi 
reuşite în activitatea de creaţie literară. 


Iaşi, octombrie 2004 


Text preluat de pe caseta reportofonului cu care s-a realizat interviul 

O scrisoare 


Cu colegul şi prietenul meu, poetul botoşănean Mihai Munteanu, 
port de mulți ani o corespondenţă statornică şi agreabilă, cu efecte benefice 
asupra amândurora, având în vedere preocupările comune şi prietenia 
sinceră care ne leagă. Scrisorile noastre sunt purtătoare de mesaje şi 
schimburi de idei, de informaţii reciproce privind lectura, preocupările 
creative şi natura proiectelor. lată una dintre epistolele de dată relativ 
recentă, pe care i-am adresat-o poetului. 


Iaşi, 25 iunie 2004 


Dragă Mihai, 


Deşi s-a scurs cam mult timp de când ne-am văzut la 
Cordăreni, nu am reuşit să-ți scriu şi te rog să mă ierți. Ţin să te 
asigur încă de la început că de fiecare dată când ajung în oaza 
de frumos şi de linişte în care trăieşti şi scrii, mă simt 
reconfortat şi impulsionat să mai scot la lumină idei, trăiri mai 
recente sau mai de demult, aduceri aminte, opinii stocate în 
cămara minții. 

Din păcate, scrisul merge anevoie, cu toate că timpul 
mă presează. Trebuie să fac eforturi pentru a-mi concentra şi 
mobiliza resursele creative şi de a mai scoate măcar o carte 
care să rotunjească numărul celor publicate până acum. 

În misiva precedentă îţi spuneam că urmează să lansez 
cartea Educator adevărat, la laşi şi la Paşcani. Evenimentele 
s-au petrecut la datele prevăzute. Astfel, pe 27 mai a.c. a avut 
loc lansarea la Şcoala normală „Vasile Lupu” din Iaşi. Spre 
cinstea lui şi a instituţiei pe care o conduce, directorul s-a 
implicat total în organizarea şi desfăşurarea acestei acțiuni, 
transformând-o într-un eveniment cultural remarcabil. A 
participat lume multă, personalităţi marcante, foşti şi actuali 
profesori şi elevi, invitaţi din diferite medii culturale. 

Prezentarea cărții a 
fost făcută de profesorul 
universitar dr. loan Grigoraş, 
care a oferit celor prezenţi o 
caracterizare de ansamblu a 
volumului, cu trimiteri la 
concepții şi curente din 
istoria gândirii pedagogice 
româneşti şi universale. 

Mai bogate în detalii şi în aprecieri au fost intervenţiile 
celorlalți participanţi la dezbateri: acad. Al. Zub, conf. univ. dr. 
Mihai Stanciu, profesorii Veronica Păduraru şi Florin 
Tătăruşanu, învățătorul Vasile Urmă. 

Cocteilul ce a urmat şi acordarea autografelor au 
încheiat frumoasa manifestare care m-a bucurat şi onorat. 

Cealaltă lansare din 
data de 4 iunie a.c. a avut 
loc la Casa Corpului 
Didactic din Paşcani, prin 
bunăvoința şi eforturile 
directorului acestei 
instituții, prof. Lidia 
Andronache. 

i Prezentarea amplă, 
cu referiri la titluri de texte şi idei din carte, cu considerații de 

ordin teoretic şi practic, a fost făcută de către conf. univ. dr. 
Mihai Stanciu de la Universitatea Agronomică laşi. Demn de 
semnalat este şi faptul că prezentatorul a citit, în finalul 
intervenției sale, textul integral de la pagina 83, intitulat Jarna, 
apreciindu-l ca fiind unul dintre cele mai frumoase din carte. 
gazata Orizont, care apare la Paşcani, a consemnat, în numărul 
391 din 17 iunie 2004, evenimentul, apreciindu-l ca pe o 
reuşită sărbătoare culturală. 

Consideraţiile şi îndemnurile din scrisoarea ta din 20 
iunie a.c., fac trimiteri la acelaşi text sus menționat şi 
acționează ca un reverber asupra volumului Educator adevărat. 
Citez: „Iarna ta, de la pagina 83, e o bijuterie literară. A zis 
cineva ceva de ea? Dacă nu a zis nimeni nimic, înseamnă că 
poezia moare. Fluturi de zăpadă...Ce frumos spus! Bine a 
vorbit condamnatul la înfometare...Mare adevăr ai spus, 
îmbrăcat în mantia regală a verbului. Nu oricine o poate spune 
în orice zi. Nu lăsa tocul din mână! Ai putere de muncă, ai 
imaginaţie, ai un blindaj educativ excelent.” 

Dragă Mihai, aprecierile tale despre ultima mea carte şi 
despre capacitățile mele creatoare mă onorează şi mă 
impulsionează. Îţi mulţumesc! 

La ambele lansări s-au vândut 36 de exemplare, ceea ce 
înseamnă că volumul se află în tot atâtea biblioteci personale şi 
citit. Dacă mă gândesc bine, acesta este, de fapt, marele câştig 
al celor două acțiuni; cartea şi-a găsit un număr de cititori şi a 
pătruns în sfera culturii ieşene. 

Am început să mă gândesc tot mai serios şi cu emoţii la 
sărbătoarea din august, când se aniversează 125 de ani de 
existență a satului meu natal, manifestare ce se va desfăşura în 
prezenţa fiilor satului şi va fi lansată monografia localităţii, 
începută de regretatul profesor loan Vasiliu şi finalizată de 
ginerele său, profesorul Mihai Matei. Cu acest prilej vor fi 
prezentate şi cărțile subsemnatului: Flori târzii, Parfum de 

spini şi Educator adevărat, pe care le-am donat şcolii ce m-a 
alfabetizat şi mi-a dat aripi pentru învăţătura înaltă. 

Nutresc speranţa că tot cu acel prilej vom reuşi să dăm 
o fugă şi la Şendriceni, să petrecem măcar câteva ore, împreună 
cu familia Dumbravă, pe malul lacului şi în insula visurilor 
noastre adolescentine, în care trăiam momente de reculegere şi 
de linişte sufletească. Observi, iubite coleg, că iar am devenit 
sentimental, aşa cum se întâmplă ori de câte ori rememorez 
trăiri sufleteşti şi clipe din viaţa de elev la Şendriceni. 

Colegul şi prietenul nostru Mihai Anesie s-a întors de la 
Vatra Dornei. Aştept cu nerăbdare să ne plimbăm prin Copou, 
să ne bucurăm împreună de parfumul teiului lui Eminescu. 

Cu academicianul nostru, al şendricenenilor, Al Zub, nu 
m-am mai văzut din luna mai, de la lansare. Nu am uitat însă că 
pe data de 12 octombrie a.c. împlineşte 70 de ani şi, aşa cum ai 
sugerat şi tu, trebuie să marcăm acest eveniment. Eu voi 
încerca să-l felicit personal şi să-l îmbrățişez. 

Despre mine ţi-am spus o mulțime de lucruri pentru că 
ştiu că te interesează. Sper că eşti sănătos aşa cum te-am găsit 
când am fost la Cordăreni pe data de 21 mai. Ce progrese ai 
făcut în selectarea şi prelucrarea materialului pentru noua carte 
despre Şendriceni? Te-ai hotărât asupra titlului? Te invidiez că 
în zilele fierbinți din cumpăna verii te poţi refugia în desişul de 
codru care te înconjoară, unde poţi medita şi scrie în linişte. 
Cocoşul infidel îți mai dă de furcă? Mai sare în ograda vecină, 
unde se destrăbălează încălcând etica galinaceecă? 

Schimbând registrul, vreau să-ţi spun că zilele trecute i- 
am scris şi familei Dumbravă. Când au fost la mine anul trecut 
le-am făcut o fotografie, care a ieşit foarte bine şi acum le-am 
trimis-o. l-am avertizat că în vara aceasta este posibil să 
ajungem la Dorohoi şi de acolo la Şendriceni. Le-am făcut 
invitația de a merge şi ei să petrecem împreună câteva ore în 
mirificul cadru natural în care am crescut şi ne-am maturizat în 
cei opt ani petrecuţi acolo. 

Cu o întârziere destul de mare, familia Dumbravă mi-a 
confirmat primirea fotografiei şi a îmbrățişat propunerea mea. 
Sper din toată inima să ne îndeplinim această dorință. 

Proiectul meu de a pleca pentru câteva zile la Vatra 
Dornei se pare că s-a născut mort. Nu am reuşit până la această 
dată şi nici nu cred că voi mai putea să o fac. 

Pe data de 17 august se împlinesc 25 de ani de când 
soția mea a plecat în lumea drepţilor şi am căzut de acord cu 
fiică-mea să comemorăm acest trist eveniment, care ne-a 
marcat viaţa în acest sfert de veac, duminică 15 august. După 
slujba de pomenire de la mormânt, vom merge cu cele 15-20 de 
persoane, prezente la eveniment, la un restaurant pentru a servi 
masa de pomenire. Un modest şi trist omagiu pentru soţia şi 
fiul meu care nu mai sunt printre noi şi ale căror chipuri dragi 
le purtăm mereu în suflet. 

Închei această epistolă cu cuvenitele urări de sănătate şi 
succese în activitatea de creaţie. 


Te îmbrățişează cu dragoste colegială, 


Vasile Fetescu 

Vară 


Miez de vară toridă, cu temperaturi ce depăşesc limita 
suportabilității. Aflu că în unele zone ale țării canicula creează 
mari probleme bolnavilor cronici, vârstnicilor şi copiilor. 

Seceta prelungită şi arşiţa au pârjolit iarba imaşurilor şi 
culturile în unele judeţe şi au provocat solului răni largi şi 
adânci. Pâraiele au secat, în fântâni nu a mai rămas decât mâlul 
de pe fund iar animalele suferă de sete şi de foame. 

Neputincioşi în faţa calamității, oamenii stau cu ochii 
pironiți pe cer invocând binecuvântata ploaie care se lasă 
aşteptată. 

Cu pereţii înfierbântaţi de astrul zilei, încăperile din 
blocuri s-au transformat în cuptoare, unde şi aerul frige, iar 
odihna în timpul nopţii a devenit o iluzie. 

Nopți de iulie... 

Nopți fierbinți, nopţi tirane în care aştept cu disperare 
somnul ce nu mai vine. Toate vicleşugurile folosite pentru a-l 
ademeni sunt zadarnice. Nici lectura prelungită, nici privitul la 
televizor, nici număratul până la...., nici rugăciunile spuse în 
gând sau rostite în şoaptă, nu se dovedesc utile. 

Îmbrăcămintea uşoară pentru nopţile de vară frige 
pielea supraîncălzită, iar cearşaful de pe pat s-a mototolit în 
urma nenumăratelor rostogoliri în căutarea unei poziţii 
convenabile. 

În lupta înverşunată cu nesomnul, în memoria-mi 
răvăşită ies la iveală imagini palide din anii îndepărtați ai 

copilăriei când, în fierbinţeala zilelor de vară mă bălăceam cu 
băieţii de seama mea în râmnicul lui Stredie din Iticaş. Stredie 
era stăpânul terenului pe care se afla băltoaca, iar Iticaş era 
numele tarlalei în care şi părinții mei aveau două dârjunci de 
pământ pe care eu păşteam vitele sau cârlanii. 

Râmnicul despre care vorbesc era un bulhac de câteva 
zeci de metri pătrați în care creşteau de-a valma stuful, 
pipirigul, papura, lintiţa, mătasea broaştei şi în care viețuia un 
număr impresionant de broaşte şi codaţi, de care noi nu ne 
sinchiseam. 

În partea cea mai adâncă a râmnicului apa ne ajungea 
până la bărbie şi se tulbura îndată ce noi, băieții, intraţi în mâlul 
de pe fund, până la genunchi, începeam hârjoneala, înotam pe 
sub apă, ne scufundam, săream de pe mal în fel şi chip iar când 
încheiam scalda şi ieşeam la soare să ne uscăm eram mai 
murdari decât atunci când intram. În plus, aveam ochii înroşiți 
de apa murdară şi picioarele acoperite de mâl până mai sus de 
glezne. Dar aceste neajunsuri nu contau. Eram bucuroşi că ne- 
am răcorit, că am mai deprins câte ceva din tehnica înotului şi 
a săritului în apă, că ne-am distrat, chiar dacă în acest timp 
animalele au pătruns pe proprietățile vecine şi au produs 
stricăciuni. 

De altfel, căldura verii nu ne afecta prea mult. 
Îmbrăcămintea lejeră, alcătuită din cămașă şi izmene făcute din 
pânză de in sau de cânepă, țesută în casă, încinşi la brâu cu o 
cureluşă sau o sfoară, ne proteja împotriva arşiţei iar pălăriuța 
pleoştită ne ferea capetele de razele fierbinți. 

Cureluşa sau sfoara cu care ne încingeam nu avea rol 
ornamental şi nici nu servea la susținerea izmenelor, care aveau 
un sistem de prindere pe cât de simplu, pe atât de eficient...Ea 
era folosită pentru a lipi cămaşa de corp spre a crea un fel de 
marsupiu sau sân, cum îi spuneam noi. În sân purtam cele 
câteva bețe de chibrituri şi o bucăţică de scăpărici pentru aprins 
focul, fructele pe care le adunam de pe marginea drumului, 

strugurii, nucile când începeau să li se întărească miezul, 
ştiuleții de porumb pentru copt, tăbuiața cu nasturi pentru 
diverse jocuri şi multe altele. 

Observi, stimate cititor, că nu pomenesc nimic despre 
încălțări. Acestea nu făceau parte din inventarul nostru 
vestimentar, pe întreaga durată a anotimpului cald. La muncile 
agricole, la păşunatul animalelor, la joacă şi la treburile 
gospodăreşti, copiii, tinerii şi chiar adulții umblau descult. 

Nici mâncarea pentru la câmp nu crea probleme prea 
complicate părinţilor. În trăistuţa de şcoală îmi punea mama o 
hrincă de mămăligă, un ou fiert sau un boţ de brânză înfăşurat 
într-o frunză de bostan ori de hrean, la care alătura două trei 
cepe şi un castravete murat. În alte zile demâncarea se 
compunea dintr-o bucată de malai sau câteva turte din făină de 
grâu, coapte pe plită şi o sticluță cu lapte care adesea se acrea 
sau se spărgea sticla. Apa rece şi limpede, băută prin sorbire 
direct din izvorul de sub deal încheia prânzul frugal, îmbucat la 
umbra unor tufari sau a unui mal de gârlă. 

La vremea chindiei, când în urma scaldei şi a jocurilor 
antrenante foamea ne dădea din nou târcoale, încercam să o 
amăgim cu porumbele sau cu aguridă, care ne făceau gura 
pungă şi ne strepezeau dinții, fără să ne potolească foamea. 

Deşi ştiuleţii de porumb nu aveau încă boabele în lapte, 
nerăbdători, noi îi coceam, mai mult pârpăliți şi afumaţi decât 
copți înfulecam cu poftă boabele abia urzite, iar urmarea se 
vedea în scurtă vreme: alergările în viteză şi repetate la gârlă 
sau în lanul de porumb. 

Ne îndreptam spre casă cu animalele nu prea sătule 
când soarele trecea după dealul ce străjuia țarina, iar cerul se 
colora în tonuri tot mai roşiatice în urma lui. Înserarea și 
umbrele fantomatice se instalau treptat peste câmp şi sat. 

În timpul verii era lesne de găsit un culcuş pentru 
odihna de noapte. Peste iarba deasă din livadă aşterneam un 
Jăicer sau un țol mai gros, cu altul mai subțire mă înveleam şi, 

sub clarul de lună, în aerul răcoros şi parfumat, dormeam 
neîntors. Lătratul câinilor, zgomotul căruţelor care treceau pe 
drumul din apropiere şi al fructelor ce cădeau din pomi, 
cântatul cocoşilor alcătuiau fondul sonor care îmi însoțea 
somnul, fără să mă deranjeze. 

Trezirea în zorii zilei următoare, la apelurile repetate ale 
tatei, era lucrul cel mai greu, pentru că niciodată nu mă săturam 
de somn. 

Acum, în pragul senectuţii, când anii se adună în vârstă 
cu repeziciune, când sănătatea scârțiie tot mai tare, când copiii 
au devenit la rândul lor taţi şi mame, încep să mă gândesc tot 
mai mult la plecarea de pe urmă... 

Insomnia s-a instalat temeinic, timpul pare că aleargă 
iar orele nopţii se transformă într-un adevărat calvar. 

Bătrâneţea-i mai uşor de suportat, 
Dacă somnul nu-ți este alterat. 
Căci cel mai de temut duşman 
Sunt nopțile albe, cu ochii-n tavan. 

Reflexele zorilor care încep să străpungă pleoapele 
străvezii, obosite de strădania de a alătura geană de geană, îmi 
spulberă şi ultima speranță de a intra în mult râvnita împărăție 
a viselor. 

Toamnă la Copou 


Început de septembrie. 

La laşi toamna şi-a anunţat sosirea cu întreaga suită de 
manifestări. Cerul s-a posomorât, s-a acoperit cu nori cenuşii 
ce nu permit soarelui să-şi arate chipul luminos. Ploile 
mocăneşti, cu mici intermitențe, însoțesc zilele tot mai scurte şi 
nopțile tot mai lungi. Ceaţa lăptoasă şi deasă, acompaniată 
uneori de burniţă, este nelipsită în dimineţile mohorâte şi reci şi 
îşi prelungeşte prezenţa până spre miezul unor zile, iar frigul se 
insinuează în atmosferă şi în sufletele ieşenilor amărâți. 

Deşi bruma nu a căzut încă, frunzele copacilor au 
început să prezinte o gamă cromatică de o captivantă frumuseţe 
ce merge de la verdele sănătos, până la maroniul brun. Tonurile 
intermediare de galben pal, galben citron, galben ocru şi 
maroniu roşcat, dau parcurilor şi pădurilor un aspect autumnal 
dumnezeiesc. Una câte una, frunzele se desprind de pe ramuri 
şi, în zbor de fluturi, plutesc încet spre pământ. Cred că haina 
multicoloră a toamnei întrece, ornamental şi coloristic, toate 
celelalte anotimpuri. 

Castanii de pe trotuarele bulevardelor largi care ne-au 
ocrotit cu coroanele lor umbroase împotriva razelor fierbinți ale 
soarelui de vară, încep să-şi piardă culoarea verde închis şi 
să-şi sloboade fructele maronii, devenite jucării şi material 
didactic în grădiniţe şi şcoli, acolo unde prichindeii se inițiază 
în tainele aritmeticii şi învaţă să calculeze acțional: 

O castană plus o castană fac ..... 

Trei castane plus o castană fac... 

Soarele îşi scurtează în fiecare zi parcursul său celest, 
oferindu-ne, cu zgârcenie, căldura sa binefăcătoare, pe care 
începem să o căutam tot mai mult. 

Şi totuşi, frumuseţea toamnei este o frumuseţe tristă... 

Natura îşi încheie un ciclu de viaţă, pregătindu-se 
pentru anotimpul hibernal, oferindu-ne o ninsoare de frunze, ce 
părăsesc crengile copacilor şi plutesc în aer asemenea unor 
roiuri de fluturi colorați. 

Pentru că le aminteşte de trecerea implacabilă a 
timpului şi de împuținarea zilelor de viaţă, toamna nu este 
anotimpul preferat al persoanelor vârstnice. Ea le provoacă 
multora dintre ei o stare de melancolie, de pesimism. 

Culorile toamnei au început să apară, 
Anunţând că vara e de-acum pensionară. 
Pe nesimţite, inevitabil, timpul trece. 

E vânt şi ploaie, şi e tot mai rece. 

Am în faţă un tablou al lui Eugen Ştefan Bouşcă, 
cunoscutul vrăjitor al culorilor, cu o înălțime şi supleţe de 
trestie, cu chip de sfinx, sobru ca un lord englez care, la 
trecerea în lumea de dincolo de viață, a lăsat Muzeului de Artă 
un număr impresionant de lucrări, adică tot ce păstra în 
încăperea bine ferecată, care îi fusese pusă la dispoziţie. 

Cine doreşte să vadă o ilustrare artistică a toamnei, e 
suficient să privească două dintre lucrările lui: Grădina raiului 
toamna şi Toamnă la Copou. Într-o armonie cromatică demnă 
de un mare artist, arborii îşi etalează multitudinea de culori a 
coroanelor, exprimându-și parcă regretul după frunzele ce se 
aştern obosite pe pământ, alcătuind un feeric covor. 

Prin lumina ca mierea privesc din pridvor 
Dansul legănat şi suplu al frunzelor. 

Din ele măiastra Natură ţese un covor, 
Moale, parfumat şi multicolor. 

În fiecare anotimp autumnal merg adeseori în Grădina 
Copou să admir, pe viu, simfonia coloristică a toamnelor lui 

Bouşcă. Aleile aproape pustii mă predispun la meditații. E trist 
şi pustiu Copoul fără larma şi jocurile de copii, pe care 
clopoțelul lui septembrie i-a adunat în şcoli şi grădiniţe, fără 
siluetele înlănțuite ale tinerilor îndrăgostiți care şi-au ocupat 
locurile în bănci, fără grupurile vesele de studenţi ce animă 
întregul cartier o dată cu deschiderea anului universitar. 

Doar ici şi acolo câte o pereche de pensionari îşi 
amintesc (pentru a câta oară?) de anii tinereţii, sau câte un 
bătrân solitar care îşi face bilanţul vieţii, numărându-şi 
toamnele. Va mai veni pentru el o altă toamnă?... 

E frumos Copoul toamna. Dar e trist. 

Acasă 


Pentru românii aflați departe de patrie, temporar sau 
pentru totdeauna, acasă înseamnă țara în care s-au născut, cu 
locurile şi oamenii ei. Vocabula acasă declanşează în sufletele 
lor trăiri afective de mare intensitate, provocate de dorul 
nestins de ţară, de locul natal, de casa părintească şi de toți cei 
dragi. 

Cuvântul acasă încorporează în el universul copilăriei, 
cu tot ce s-a fixat în memorie de-a lungul primilor ani de viață, 
înseamnă părinții şi celelalte persoane în mijlocul cărora am 
crescut şi de la care am căpătat primele lecţii ale vieţii, 
înseamnă aerul pe care l-am respirat în pruncie. 

Persoanele care au părăsit satul natal şi şi-au clădit case 
în alte localităţi, când revin în satul copilăriei spun, cu bucurie, 
că merg acasă, adică la izvorul amintirilor. Cei care şi-au găsit 
rostul pe alte meleaguri, departe de casa părintească, rămân cu 
dorinţa fierbinte de a reveni în satul natal pentru a revedea 
cuibul copilăriei, pentru a aprinde o lumânare la mormântul 
celor ce le-au dat viață, pentru a respira aerul de acasă, chiar 
dacă sunt septuagenari sau octogenari, iar deplasarea presupune 
pentru ei mari eforturi. 

Legătura sufletească, dragostea statornică pentru casa şi 
locurile unde ne-am petrecut copilăria şi adolescenţa, se 
manifestă toată viața. De aceea, părăsirea casei şi a locurilor în 
care omul şi-a petrecut cea mai mare parte a vieţii, 
dezrădăcinarea, poate avea consecințe grave asupra sănătății 

fizice şi psihice a celui în cauză. În mass-media, ca şi în 
literatură, sunt semnalate cazuri de persoane vârstnice care şi- 
au găsit în scurtă vreme sfârşitul după ce au fost scoase din 
ambientul natural şi social în care au trăit. 

Mulţi copii, unii chiar cu bune intenții, îşi scot părinții 
bătrâni din cuibul lor, îi duc la oraş pentru a locui împreună, le 
vând casele, iar când îşi dau seama că traiul în comun al celor 
trei generații — copii, părinţi, bunici — este greu de armonizat, îi 
abandonează la azil. Fapta acestor fii echivalează cu o crimă. 

Omul vârstnic, chiar când rămâne singur, preferă să 
sufere, să înfrunte dificultățile vieții solitare, dar să trăiască şi 
să se sfârşească în casa lui. Soacra mea, o bătrână nonagenară, 
care a crescut şapte copii în condiţii extrem de grele, trăia 
singură într-o căsuță 
sărăcăcioasă de la o 
margine de sat. Singurul 
suflet cu care împărțea 
urâtul şi neputințele era 
un câine, şi el bătrân, pe 
care îl lua noaptea cu ea 
în odaie ca să o păzească 
de hoți. Una dintre fiicele 
ei, care locuia la circa 
300 m de ea, o vizita zilnic pentru a-i aduce mâncare, pentru a-i 
umple căldarea cu apă şi să mai stea de vorbă împreună. 

Într-o iarnă, dorind să evite drumurile zilnice, fiica şi-a 
luat mama să locuiască la ea. Simţindu-se ca la închisoare, pe 
la sfârşitul lunii februarie bătrâna a plecat la ea acasă, pe nişte 
cărări cu zăpada până la genunchi, revenind în odăița ei săracă 
şi îngheţată, în lucruşoarele ei vechi şi hârbuite. Acolo se 
simţea ea mai bine, în largul şi voia ei, deşi fiică-sa pretindea 
că a tinut-o ca pe o prințesă. S-a confirmat încă o dată adevărul 
că bătrânii nicăieri nu se simt mai bine ca la ei acasă. 

O nepoată de soră, care trăieşte în Craiova, m-a întrebat 
odată dacă este bine să o ia pe maică-sa la ea, ca să o poată 
ajuta şi îngriji mai bine. Răspunsul meu a fost prompt şi 
categoric: NU! Locul mamei tale, deşi-i singură, este la 
Bucecea. Nicăieri în țară sau în lume nu se va simţi mai bine ca 
acasă la ea, acolo unde şi-a zidit tinereţea şi sufletul în casa şi 
acareturile pe care le-a construit, unde şi-a format relaţii 
afective cu locurile şi cu trăitorii de pe acele meleaguri. 

Fiecare om la casa lui se simte stăpân şi liber, orice 
obiect îi este familiar, util şi drag, iar ambientul pe care şi l-a 
creat îi oferă acea stare de confort fizic şi psihic, atât de necesar 
sănătăţii. Până şi iarba verde de acasă, evocată nostalgic de 
către o formaţie de muzică folk, este mai deosebită, mai 
frumoasă. 

Este plăcut şi emoționant ca după un adevărat recital de 
informații culturale şi sportive, să auzim în final pe Cristian 
Topescu spunând: Aici se încheie transmisiunea noastră 
directă de la ... (o prestigioasă manifestare sportivă 
internațională) dăm legătura acasă, adică în România, casa 
noastră, a tuturor celor ce ne-am născut şi trăim pe acest 
pământ stropit cu sângele strămoşilor şi binecuvântat de 
Dumnezeu. 

Dăltuitorul în cuvinte 


Creatorul de opere literare se aseamănă în multe 
privinţe cu sculptorul care, cu ciocane şi dălți, impulsionat de 
febra creaţiei, însuflețeşte materialul inert şi amorf (lemn, 
piatră, marmură), îl stropeşte cu sudoare, îl binecuvântează cu 
harul său, îl înfrumusețează şi îl înnobilează cu forţa de 
expresie plastică. 

Scriitorul, dăltuitorul în cuvinte, scormoneşte în 
portofoliul său lexical, alege cu migală cuvintele, le 
metamorfozează artistic şi le potriveşte în construcții 
lingvistice pentru a făuri veşminte ideilor şi sentimentelor sale. 
Devine astfel, creator de monumente literare a căror trăinicie, 
valoare şi perenitate înfruntă veşnicia. 

Un proverb franțuzesc spune despre carte că este 
monumentul cel mai durabil, deşi e din hârtie iar un alt proverb 
englezesc, consideră cartea un monument al spiritelor 
dispărute. 

Ambii creatori de artă (despre care vorbim) țintesc cu 
obstinaţie originalitatea. Fiecare vrea să fie unic în creaţie, el 
însuşi. Literatul are de luptat cu ispita de a prelua şi utiliza 
formulări prefabricate, perimate şi uzate, oferite de noua limbă 
de lemn, folosite pe scară largă în toate mediile. 

Câteva cuvinte şi expresii standard, cu o arie şi 
frecvenţă de circulaţie impresionante, le-am implementat în 
catrenul de mai jos: 


Parlamentul a fost abilitat 

Să-şi aducă aportul potentat. 

Dar legile emise sunt ca şi betege 
Vizavi de cei ce vor a le-nţelege. 

Dar ce înseamnă să fii original în condițiile în care 
aproape că nu există lucruri care să nu fi fost spuse, într-o 
formă sau alta? Originalitatea, când o cauţi e cea mai bună 
dovadă de sărăcie a fondului propriu, spune Nicolae Iorga, în 
timp ce Mihai Ralea o consideră ca fiind suprema valoare în 
artă, ...dar fatală ca şi frumusețea, este de părere Oscar Wilde. 

Este, cu adevărat, original creatorul de artă care se 
aseamănă doar cu el însuşi — adăugăm noi. 

Rămânând în sfera creației literare, a cărților, sunt 
demne de reținut două opinii ale marilor spirite ale omenirii: 
Cărţile sunt prieteni reci şi siguri — spune Victor Hugo, iar G. 
Duhamel, compatriot al lui Hugo, consideră cartea drept 
prietenul singurătăţii. 

Revin la dăinuirea peste veacuri (cucerind veşnicia) a 
monumentelor literare, şi inscripționez, în cuvinte, eternitatea. 

Am dăltuit în cuvinte, 
ca în stâncă, 
Şi am făurit colonade 
cu rime, 
Încrustate cu idei şi trăiri 
Şi însuflețite cu inimi. 
Le-am clădit, apoi, 
una câte una 
Şi la incandescenţa harului 
le-am sudat. 
Am înălțat din ele un palat 
Pe care l-am numit 
veşnicia. 

Doi prieteni de-o viaţă: 


Mihai Munteanu şi Vasile Fetescu* 


După revenirea din concediu, am găsit în cutia poştală aceste 
rânduri emoționante despre profesorul şi scriitorul Mihai Munteanu, din 
Cordăreni, consemnate de profesorul şi scriitorul Vasile Fetescu, colegi de 
clasă la vestita Școală Normală „Al. Vlahuță” din Şendriceni — Dorohoi. 
După absolvirea şcolii, în anul 1950, drumurile li s-au despărţit, dar au 
rămas în continuare prieteni adevăraţi. 

Vasile Fetescu s-a născut în urmă cu aproape 75 de ani în satul 
Dorobanţi, comuna Nicşeni, județul Botoşani. Studiile primare le-a urmat 
la Dorobanţi, iar cele secundare la Şendriceni, între anii 1942 — 1950, apoi 
urmează Facultatea de Filozofie, secţia Pedagogie la Universitatea din 
Bucureşti, între anii 1951 — 1955. Între anii 1955 — 1962 a fost profesor, 
director şi inspector şcolar la Bârlad, apoi director la Liceul Internat 
„C. Negruzzi” din laşi, între 1962 — 1966, iar din 1966 până la pensionare 
a fost director şi profesor la Liceul Pedagogic „Vasile Lupu” din laşi. A 
publicat numeroase cărţi legate de şcoală şi elevi. Cititorii publicaţiei 
„Viaţa ” merită să citească această emoţionantă confesiune intitulată atât 
de sugestiv: „În ospeție”. 


Paul Ungureanu 

În ospeție 


Te invit, iubite cititor, să facem împreună o vizită 
poetului Mihai Munteanu, trăitor statornic, de când a văzut 
lumina zilei, în Cordărenii Botoşanilor, o aşezare datând de 
aproape două secole, cu casele răsfirate pe coastele a două 
dealuri, cu ulite înguste şi întortocheate, străjuită de dealul 
Holm, mult îndrăgit şi cântat de poet. 

Recent, Mihai Munteanu a scos de la editura Quadrat 
din Botoşani cea de-a unsprezecea sa carte Pălăria de paie, un 
poem pentru copii alcătuit din 1500 de versuri şi cu o istorie nu 
lipsită de dramatism, după propriile-i mărturisiri din postfaţa 
volumului. 

În drumul spre Cordăreni, vei avea fericitul prilej să 
admiri colinele molcome ale Podişului Moldovei, gătite cu 
covorul multicolor al culturilor agricole, într-o simfonie 
cromatică aşa cum numai Mama Natură o poate realiza, satele 
ce par pustii fără tinerii şi adulţii care au luat cu asalt ogoarele, 
şoseaua ce şerpuieşte printre lanuri şi aşezări, pădurile care se 
răsfață sub razele fierbinţi ale soarelui de iunie... 

Dar drumul de aproape 200 km până la Cordăreni nu 
este lipsit de surprize, din păcate neplăcute. Începând cu 
localitatea Vorniceni, şoseaua este impracticabilă. În fiecare 
iarnă, gropile din asfalt s-au înmulțit şi adâncit, astfel că 
maşina mea este supusă unui adevărat supliciu. Nu se poate 
înainta cu mai mult de 10 km pe oră, ocolind gropile în zig- 
zaguri şi cu precauţii inutile, pentru că, la fiecare pas, apare o 
nouă capcană, iar maşina manifestă vădite suferinţe. Dacă mi- 

ar sta în putere, aş prefera să o duc în spate pe un asemenea 
drum, atât îmi e de milă de ea. 

lată-ne ajunşi la poarta scriitorului. Braţele larg 
deschise, zâmbetul şi efuziunea cu care suntem întâmpinați ne 
ajută să uităm avatarurile deplasării. Bucuria revederii, 
răcoarea de codru şi tihna care ne înconjoară, îmi provoacă o 
stare de bine şi de mulțumire sufletească. 

Are mulți prieteni Mihai Munteanu: colegi de breaslă, 
personalități literare, colegi de la şcoala normală, care îi calcă 
frecvent în bătătură. Îmi cer scuze, termenul bătătură este 
impropriu în cazul de faţă. În ograda poetului aproape că nu 
există loc lipsit de vegetație. Acolo unde nu sunt copaci sau 
arbuşti, creşte în voie iarba de un verde crud, presărată cu flori 
de romaniţă, nalbă, pătlagină, coada şoricelului, troscot ş.a., 
alcătuind o pajişte ca cele imortalizate pe pânze de ilustrul 
pictor botoşănean, Constantin Piliuță. 

Interiorul casei, larg şi primitor, care poate adăposti 
concomitent mai mulți oaspeţi, se oferă odihnei şi taifasului, 
lecturii şi meditaţiei, toate însoțite de cântecele soborului de 
păsărele, adăpostit în desişul de verdeață ce înconjoară casa, şi 
al cărui concert pătrunde nestingherit prin ferestrele larg 
deschise. 


RAA a sie 


OPDE aAa TEA i ne 


Ca gazdă frecventată adesea de musafiri, Mihai 
Munteanu îți pune la dispoziție tot ceea ce crede că îţi este de 
trebuință. Mai întâi îți arată odaia unde vei dormi, în care 
găseşti tot ceea ce ai nevoie, dacă ştii să descoperi, îți prezintă 
bucătăria, unde trebuie să te descurci, îţi indică apoi 
împrejmuirea de câteva zeci de metri pătraţi care cu bunăvoință 
ar putea fi numită grădină de zarzavat, în care trebuie să ai 
priceperea de a recunoaşte legumele şi zarzavaturile ce îţi vor 
servi la gătirea ciorbelor, de care poetul este mare amator, fiind 
felul său preferat de mâncare. 

Este Mihai Munteanu iubitor de ciorbe, deşi nu ştie să 
le prepare şi nu sunt sigur că te poate ajuta prea mult în 
descoperirea şi alegerea zarzavaturilor trebuitoare. În filosofia 
sa  gastronomică socoteşte ciorba, ciorba de zarzavat 
moldovenească, cea mai bună mâncare, cu efecte benefice 
asupra stomacului. În fiecare zi trebuie să îi oferi stomacului o 
ciorbă caldă — glăsuieşte unul din preceptele sale culinare. 

Ospitalitatea poetului nu se opreşte aici. Şuetele pe 
teme predilect literare, purtate în cotloanele cele mai umbrite şi 
mai răcoroase din vastul său paradis pământean, se prelungesc 
până în miez de noapte, când razele aurite ale lunii transformă 
picăturile de rouă în boabe de mărgăritar. 

Plimbările pe înserat, după ce s-a mai ogoit arşița 
soarelui, includ şi un popas în cimitir la mormântul soției 
poetului pentru reculegere şi pentru a aprinde câte o lumânare. 

În imediata apropiere admirăm noul şi impunătorul pod 
peste pârâul lIbăneasa, care leagă țarina de sat, a cărui 
construcție a durat mulți ani şi a înghițit o sumă fabuloasă de 
bani. 

În altă zi, tot la vreme de seară, gazda ne propune o 
plimbare la dealul Holm, care veghează ca un uriaş Cordărenii, 
mult iubit de localnici şi cântat în scrierile sale de poet. 

Vizita la Şcoala generală, şcoală coordonatoare, ne dă 
posibilitatea să cunoaştem un director inimos, bun gospodar, 

care a făcut din această unitate rurală de învățământ o şcoală 
model. Dotarea impresionantă la nivelul tehnicii şi cerințelor 
actuale, ordinea, curăţenia, disciplina şi bunul gust, care 
domnesc peste tot, fac să te simţi ca într-o şcoală din centrul 
oraşului reşedinţă de județ. 

Plimbarea la via poetului din apropierea satului, ne 
prilejuieşte cunoaşterea locului de unde provin varietățile de 
struguri din care este făcut vinul chihlimbariu, cu aromă de 
fragă şi busuioacă, licoare ce ne este servită în păhărele mici şi 
savurată la bucatele proaspete şi gustoase. 

Cele mai plăcute şi deconectante ore petrecute la Mihai 
Munteanu sunt cele în care citim şi dezbatem noile creații, 
înainte ca acestea să capete conturul final, creându-se, astfel, 
momente de trăiri intelectuale şi emoţionale de mare intensitate 
şi de vibrație artistică. Nu de puţine ori, schimbul nostru de 
păreri s-a oprit asupra recentei cărți a subsemnatului, Educator 
adevărat, despre care poetul spune că este excelentă, şi că ar 
trebui să se afle în biblioteca oricărui dascăl, în pupitrele 
tuturor elevilor de la şcolile normale, care se pregătesc să 
devină învăţători şi educatoare, şi pe mesele de lucru ale celor 
care diriguiesc educaţia copiilor şi adolescenților. 

Iubite cititorule, a sosit momentul să ne luăm rămas bun 
de la ospitaliera noastră gazdă, să-i mulțumim îndrăgitului bard 
botoşănean pentru minunatele zile petrecute aici, în acest colț 
de rai binecuvântat de Dumnezeu şi impregnat de spiritul 
creaţiei artistice. 

Tristeţea despărțirii, apărută pe chipul poetului, începe 
să dispară abia după ce mi-a smuls făgăduiala că voi reveni 
curând. 


*Text publicat în revista „,Viaţa” din Botoşani, nr. 203 din 16-22 septembrie 
2004. 

Bătrânețea 


O zicală ce este folosită tot mai puţin spune: „7ara care 
nu are bătrâni, să-i cumpere”! În opinia Guvernului, care ar 
trebui să aibă grijă de bătrâni (şi nu are), în România sunt prea 
mulți. Nivelul extrem de scăzut al pensiilor în raport cu 
costurile vieții, indexările ridicol de mici, eşalonarea recorelării 
ŞI, mai nou, recalcularea pensiilor pe durate de 3-4 ani, vin în 
sprijinul afirmației de mai sus. 

În schimb, demnitarii, pe care românii i-au trimis în 
forurile superioare de conducere pentru a le reprezenta 
interesele, şi-au stabilit venituri lunare la nivelul a zece salarii 
medii şi chiar mai mult, şi se străduiesc să-şi asigure şi pensii 
preferențiale care tind spre multiplul de zece al unei pensii 
medii. Se confirmă, astfel, adevărul că cine a ajuns la butoiul 
cu miere, nu-i mai pasă de cei săraci. 

Bătrânul pensionar este recunoscut de la distanță după 
obrazul stafidit, după spatele încovoiat şi mersul anevoios, 
după îmbrăcămintea uzată şi demodată, după mirosul de 
naftalină şi lehamitea pe care le degajă. „Dorința de plăceri a 
încetat, stima oamenilor s-a dus, cei de o vârstă cu ei au plecat 
la cer...”, aceasta este imaginea bătrânilor creionată de 
Bhrartrhari, filozof indian. 

Într-adevăr, oameni care toată viața au apărut în 
societate îmbrăcați îngrijit, chiar cu un oarecare grad de 
cochetărie, încet, încet, dobândesc o altă înfăţişare. 
Corectitudinea vestimentară cedează locul neglijențelor, 
blazării. Aceasta este dovada că s-a instalat bătrânețea cu alaiul 


88 


ei de neajunsuri şi neputințe, că persoana respectivă s-a 
transformat ...într-o gazdă de infirmităţi, după expresia 
scriitorului spaniol Fernando de Rojas. 

Este, cred, îndreptățită afirmaţia marelui poet italian, 
Giacomo Leopardi că bătrâneţea este ... cel mai mare rău: 
privează pe om de toate plăcerile, îi lasă toate poftele şi poartă 
în sine toate durerile”. 

Experiența de viață a condus la observația că nu toți 
oamenii îmbătrânesc la fel. Se poate vorbi chiar de o provocare 
inconştientă a tarelor specifice vârstei a treia. Risipirea tinereții 
şi a sănătății prin excese sexuale, consum exagerat de alcool, 
tutun, cafea, chiar droguri, prin distracții frecvente şi prelungite 
peste nopți nedormite, printr-o alimentaţie dezordonată şi 
inconsistentă, toate acestea, deşi fără efecte negative imediate, 
duc în mod inexorabil la deteriorarea sănătății şi la 
îmbătrânirea prematură. 

Starea psihică a vârstnicului acoperă trei dimensiuni 
temporale: tânjeşte după trecut (după copilărie şi tinereţe), este 
nemulțumit de prezent (trebuie să lupte din greu cu bolile, cu 
lipsurile şi cu neputinţele), şi nu are încredere în viitor (care îi 
apare sumbru şi nesigur). Neajunsurile bătrâneţii se 
accentuează şi se amplifică în cazul în care persoana este 
condamnată la singurătate. 

La Rochefoucauld, scriitor şi moralist francez, face 
constatarea că puțini oameni ştiu să fie bătrâni. Este plăcut să 
vezi perechi împovărate de ani, frumos îmbrăcate, deşi cam 
demodat, grijulii până la tandreţe unul faţă de celălalt, împăcate 
cu vârsta şi cu soarta, acceptând cu seninătate senectutea. 
Asemenea persoane întâlnite în peisajul social, urban şi rural, 
mi-au inspirat catrenul ce urmează: Mulţi din cei ce poartă 
povara bătrâneţii, / Îşi păstrează demnitatea şi prestanţa / Deşi 
au pierdut comorile vieții: / Tinereţea, sănătatea şi speranţa. 

Senectutea este o etapă obligatorie a vieții (pentru cei 
ce ajung la ea) şi pe care I. Ducici o apreciază ca fiind „,...0o 

nefericire pentru om, însă este singura nefericire pe care 
fiecare om şi-o doreşte singur”. 

Deşi toți oamenii doresc să ajungă la o vârstă cât mai 
înaintată, „nimeni nu aude cu plăcere că e numit bătrân” spune 
Goethe. Cu mulţi ani în urmă, pe când basarabenii inundau 
piețele cu fel de fel de produse, un flăcău de peste Prut mă 
îndemna: „Ja, moşule, că-s tari dulci!” (era vorba despre 
struguri). Simțindu-mă jignit m-am îndreptat spre altă tarabă. 

Se mai spune despre bătrânețe că este vârsta 
înțelepciunii. Bine ar fi să fie aşa! Mai curând aş da crezare 
celor care spun că fisurile din structura caracterului, 
manifestate la tinereţe, se transformă la bătrâneţe în adevărate 
falii. 

În nopţile lungi de iarnă, ocolit de vraja şi odihna 
somnului, cu ochii pironiţi în tavan, pentru bătrân timpul se 
scurge leneş iar destrămarea întunericului şi ivirea primelor 
licăriri ale zorilor sunt aşteptate cu disperare. 

Pentru diminuarea relelor care însoțesc senectutea, 
Cicero formulează un înțelept îndemn: Trebuie să luptăm 
împotriva bătrâneţii ca împotriva unei boli! 


! Citatele sunt selectate din Dicționar al spiritului uman de Mircea Traian 
Biju, Editura Albatros, Bucureşti, 1983. 
* Text publicat în revista Viaţa (Botoşani), nr. 182, 15-21 aprilie 2004, p. 4. 

Bibeloul 


Deşi moda bibelourilor a apus, iar în casele mari aceste 
mici şi costisitoare obiecte decorative au fost dosite prin fel de 
fel de dulapuri, debarale, cămări sau secretere, în locuinţele 
românilor strâmtoraţi a apărut un nou bibelou, cu ton, dar mut 
şi scump. Este vorba de banalul telefon cu fir, de strictă 
trebuință persoanelor vârstnice, al cărui abonament a tot 
crescut, ca voinicul din poveste devenind o povară pentru ele. 
Este, cred, cel mai apăsător bir suportat de bătrâni pentru că nu 
se pot dispensa de acest mijloc de a comunica cu medicul de 
familie, cu copiii aflaţi departe, cu salvarea sau cu alte urgențe. 

Compania care deține monopolul telefoniei fixe creşte 
tarifele după bunul plac. Simpla prezență a unui aparat 
telefonic în casa unui nevoiaş, fără minute incluse, este plătită 
cu bani mulți. Bietul bătrân nu-l poate folosi, priveşte cu obidă 
la el şi aşteaptă să sune în speranța că îşi mai aduce cineva 
aminte de el. 

Privatizarea păguboasă şi oneroasă pentru ţară şi pentru 
românii amărâţi, a adus profituri uriaşe celor care au încheiat 
contractul de vânzare. Acceptându-se clauze subsidiare, impuse 
de concernul cumpărător, s-a dat mână liberă unor străini să-i 
spolieze pe muritorii de rând prin impunerea unor costuri 
aberante la abonamente şi prin creşteri aproape lunare la 
tarifele pentru convorbiri. Fapta celor care au încheiat o astfel 
de tranzacţie lezează grav interesele naţionale şi este profund 
antipatriotică. 

Fără pic de jenă față de sărăcia cvasigeneralizată din 
țară, firmele şi companiile autohtone şi străine recurg la 
creşterea preţurilor la produse şi servicii, argumentând că 
acestea trebuie aliniate la standardele europene. Şi fac cu 
obstinație acest lucru, fără să ţină seama că veniturile românilor 
sunt de 10-20 de ori mai mici decât ale locuitorilor din ţările 
Uniunii Europene. 

După o logică simplă, aducerea preţurilor şi tarifelor 
din România la cele din Uniunea Europeană, ar trebui să fie 
precedată de creşterea veniturilor românilor la nivelul 
trăitorilor de acolo. 

Pe măsura creşterii necontenite a costurilor pentru 
serviciile telefonice, aparatele aflate în casele cetăţenilor cu 
venituri mici se transformă în simple bibelouri. Tot mai 
costisitoare. Orice contact cu receptorul şi cu tasta aparatului 
telefonic este evitat pentru că îl frige la pungă pe bietul 
pensionar. 

Ce laşi în urmă? 


Este în firea lucrurilor ca fiecare om să dorească şi să 
lupte pentru a-şi prelungi existența pământeană. Tot atât de 
firesc este ca oamenii, mai ales cei ce se apropie de finalul 
cursei cu obstacole a vieţii, să se întrebe ce rămâne în urma lor, 
ce lasă urmaşilor. 

Călăuziţi de o filozofie pragmatică simplistă, cei mai 
mulți dintre semenii noştri consideră că este de datoria lor să le 
lase celor ce vin după ei o avere cât mai mare. Şi aceasta cu 
preţul unor eforturi mari şi privaţiuni, şi nu rareori, cu prețul 
sănătății. 

Experiența de viață a dovedit că în multe cazuri 
moştenitorii irosesc, în timp record, ceea ce a fost adunat, cu 
trudă şi chin de-a lungul unei vieți, confirmându-se adevărul 
zicalei: de haram a venit, de haram s-a dus! 

Un artist care a început de ani buni să cocheteze cu 
vârsta a treia, care şi-a construit o locuință ca un palat într-un 
cadru natural de o rară frumuseţe, nu a avut o viaţă de familie, 
pentru că s-a cununat cu burlăcia, şi a dus un trai boem. 

Neavând moştenitori direcţi, este asaltat de numeroase 
organizații, asociaţii, fundaţii, uniuni de tot felul pentru a le 
lăsa, prin testament, averea. Printre cei ce jinduiesc la bunurile 
pământeşti ale artistului se află şi un slujitor al divinității pe 
pământ, posesor al unei avuții de invidiat, care încearcă să-i 
cucerească bunăvoința promițându-i, pe cealaltă lume, o bună 
parte din raiul ceresc, în schimbul colțului de rai pământesc pe 
care îl deţine artistul. 

Creatorul de frumos, deşi nu este prea tare în probleme 
de dogme creştine, a ajuns la concluzia că singurul rai sau iad 
de care poate avea parte omul este cel pe care şi-l clădeşte 
singur atâta timp cât face umbră pământului, iar pe 
reprezentantul divinității în viața terestră îl învinuieşte că 
încalcă una dintre poruncile biblice care îi îndeamnă pe 
muritori să nu râvnească la bunul altuia. 

Se zice că însinguratul artist intenționează să lase 
frumoasa construcție şi terenul aferent uniunii profesionale din 
care face parte, pentru a fi utilizată drept casă de creaţie. Până 
când îşi va lua adio de la numărul mare de lucrări ce le are în 
portofoliu şi pe care, probabil, le va dona unor muzee, nenea 
Georgel, căci aşa îl alintau numeroasele tinere şi adolescente 
care îl vizitau, după o programare riguroasă, îşi duce anevoie 
crucea singurătăţii şi visează la frumoşii ani ai tinereţii care 
s-au scurs şi s-au spulberat ca un fum. 

Este drept că artistul va lăsa în urmă bunuri de valoare 
care dăinuie în timp (am în vedere casa şi lucrările de artă), dar 
nu Şi copii, acele flori vii ale pământului, cum sunt numiţi de 
Maxim Gorki. 

Existența pământeană a omului să nu fie ca cea a unor 
efemeride, ci să lase posterității măcar patru lucruri, cum spune 
B.P. Hasdeu: să crească un copil, să construiască o casă, să 
sădească un pom şi să scrie o carte. 

Revenind la titlul acestei scrieri, credem că cel mai 
important este ca omul să lase în urma sa copii sănătoşi şi bine 
educați, capabili să înfrunte obstacolele vieţii, precum şi un 
nume respectat şi admirat. Moralitatea, prestigiul, bogăția 
sufletească sunt monede prețioase la care nu râvnesc furii şi 
care nu se deteriorează în timp. 

Casa 


Să ai o casă, o casă numai a ta, potrivită gustului şi 
nevoilor familiei tale, în care să te simţi bine şi de care copiii 
să-şi amintească cu drag, este dorinţa firească a oricărui tânăr 
aspirant la o viață de familie tihnită şi temeinic aşezată. 

Orice familie nou constituită visează să aibă cuibul ei, 
chiar dacă dificultățile începutului sunt greu de depăşit, în cele 
mai multe cazuri. Cu banii adunaţi la nuntă, cu cei obţinuţi din 
vânzarea unor daruri oferite de părinți şi rude, cu ajutoarele 
primite de la familiile din care provin, tânăra pereche de la țară 
îşi clădea o căsuţă pe măsura puterilor ei, astfel ca, atunci când 
apăreau copiii aceştia să se trezească în casa lor. 

Părinții mei, deşi nu au avut parte de binefacerile 
ştiinţei de carte, au învăţat de la înalta şcoală a vieții şi şi-au 
crescut cei nouă 
copii după o 
pedagogie de 
bun simţ şi după 

învăţămintele 
dobândite de la 
înaintaşii lor. 
Valorile morale 
ce i-au călăuzit 
în viața socială 
şi de familie, 
valori care ne-au 
fost transmise şi nouă, copiilor, erau: munca, economia şi 
cinstea. 

Când mi-am întemeiat propria familie am fost sfătuit să 
nu stau cu chirie, pe la uşile altora, să-mi fac o casă a mea în 
care să mă simt stăpân şi să-mi cresc copiii după ştiinţa şi 
posibilitățile mele. 

În vara anului 1955, după absolvirea facultății, m-am 
stabilit împreună cu soţia în oraşul Bârlad. Funcţionam ca 
profesori începători şi locuiam într-o odaie cam mică şi o 
săliţă, transformată în bucătărie, situate într-un imobil 
administrat de I.G.L.L. (Întreprinderea de Gospodărire a 
Locuinţelor şi Localurilor), împreună cu încă trei familii. 
Curtea, plină de noroi sau de praf, în funcție de anotimp, era 
lungă şi îngustă, fără pomi şi fără verdeață. Un beci mare şi 
adânc, construit de fostul proprietar care avusese cârciumă, era 
plin cu apă şi doar treptele puteau fi folosite pentru a putea ține 
mâncarea la rece în lunile călduroase. 

În următorii doi ani şi jumătate s-au născut cei doi 
copii, o fetiță şi un băiat, complicând mult problemele spaţiului 
nostru de locuit. Speranţe de a obţine o locuință mai mare nu 
existau. Singura soluţie era construirea unei case. Dar cu ce 
bani? Eram săraci. Începusem viaţa în doi de la nimic. Cu 
salariile de profesori la început de drum, abia ne descurcam de 
la o chenzină la alta, în timp ce trebuinţele noastre erau 
nenumărate, 

După ce am obţinut de la Sfatul popular orăşenesc o 
suprafață de teren de cca. 300 mp, am început să adun 
materialele de construcție. Îmi amintesc şi acum, cu nostalgie 
şi cu durere în suflet momentul care a marcat începutul 
viitoarei noastre case. Într-o seară de toamnă târzie a anului 
1957, pe când mă întorceam acasă, am văzut aglomeraţie la 
magazinul Fierometal. Se vindea tablă neagră cu dimensiunile 
2 x 1 m şi se dădeau patru coli fiecărui cumpărător. M-am 
aşezat la rând şi am obţinut şi eu cantitatea respectivă. Când am 
intrat în casă, soția mea, Dumnezeu să o aibă în pază, căci s-a 
prăpădit de mult, a început să plângă şi mi-a spus: 

- Măi, omule, noi nu avem bani să cumpărăm landou 
pentru copil şi tu te apuci de făcut casă? 

Cu economii la sânge, cu împrumuturi de la Casa de 
Ajutor Reciproc, făcute pe numele nostru şi al unor prieteni, 
am reuşit să adun materialele necesare, să comand, cu plata în 
rate, tâmplăria la Cooperativa Drum nou şi, în primăvara anului 
1959 să începem construcția. 

Dulgherul Ştefan Cheşu din satul Odaia Bursucani, 
comuna Griviţa, a ridicat scheletul din lemn al casei şi i-a pus 
acoperişul, iar zidirea pereţilor cu vălătuci (pământ amestecat 
cu multe paie) şi înfundarea plafoanelor au fost făcute de o 
familie de țigani, pe nume Pranică, din comuna lana. 

Pe la sfârşitul lunii mai şi începutul lunii iunie pereții 
erau ridicaţi la negru până la streaşină, astfel că, în cele trei 
luni călduroase ale verii curentul de aer care circula liber prin 
golurile lăsate pentru uşi şi ferestre a uscat vălătucii şi tavanele. 
A urmat îndreptarea pereților cu un strat de lut şi nisip, 
montarea tâmplăriei, acoperirea pereților cu primul strat de var 
în interior şi instalația electrică. 

Pentru a ne 
putea muta până la 
începutul lunii 
octombrie, 
împreună cu bunul 
şi neuitatul meu 
prieten, învățătorul 
Haralambie Ursu, 
am făcut un gard 
din  ostrețe în 
partea de la stradă, am bătut duşumelele într-o cameră şi în 
bucătărie, am turnat trotuarele şi am ajutat la construirea 
sobelor în încăperile ce urmau să fie locuite. În paralel făceam 
pregătirile pentru mutarea în căminul nostru, în care am investit 
nu numai bani dar şi muncă, depusă cu mult suflet. 

Bucuria şi 
fericirea pe care le- 
am trăit când ne-am 
văzut la casa 
noastră, cu greu pot 
fi descrise. După ce 
am descărcat şi 
ultimul transport al 
puținului bagaj pe 
care îl aveam, soția 
mea a rostit 
următoarele cuvinte, închinându-se: multumesc lui Dumnezeu 
că m-am văzut în casa mea. De aici nu mă mai scoate decât 


popa! 


Dar n-a fost să fie aşa. 

După numai patru ani, din rațiuni profesionale şi 
familiale ne-am mutat la Iaşi. A fost foarte greu să ne 
despărțim de casa noastră de suflet şi de tihnă, şi să ne adaptăm 
la viaţa trepidantă a unui oraş mare. 

În anul 1968 ne-am mutat în altă casă, tot a noastră, un 
apartament situat într-un bloc dintr-o zonă bună a Iaşului. 
Traiul în comun, alături de alți 43 de proprietari nu se compară 
cu acela într-o casă pe pământ, cu pomi fructiferi şi flori, cu loc 
de joacă pentru copii, cu câine, pisică şi cloşcă cu pui. 

Multă vreme mi-a stăruit în minte o butadă a lui B.P. 
Haşdeu, pe care am transpus-o într-un catren: 


Pentru a fi împlinit ca om, 
Trebuie să sădeşti un pom, 
Să scrii o carte, o casă să clădeşti 
Şi măcar un copil să creşti. 


Până în anul 1982 nu mă puteam considera un om pe 
deplin realizat, pentru că nu scrisesem nici o carte. Studiile şi 
cercetările psihopedagogice pe care le făcusem erau răspândite 
prin diverse publicaţii şi culegeri. Atunci, în acel an, le-am 

adunat în volumul intitulat Preocupări pedagogice pe care l-am 
multiplicat la imprimeria BCU, prin bunăvoința unui prieten. 
Acestui modest început i-a urmat o ediţie îmbunătățită şi 
îmbogățită, precum şi alte cărți. 

Casa, spațiul de locuit impregnat de spiritul vieţii de 
familie, în care se plămădesc viitoarele personalităţi ale 
copiilor, în care se făuresc şi se împlinesc idealurile de viață ale 
celor ce o locuiesc, a fost şi rămâne pentru toate generaţiile un 
lucru de strictă necesitate şi deosebit de preţios. 

Sănătatea 


Moto: ,,...un cerşetor sănătos 
este mai fericit decât un rege bolnav” 
Arthur Schopenhauer 


Sănătate! Este cuvântul cel mai frecvent folosit, nelipsit 
în toate urările pe care oamenii şi le adresează cu diverse 
prilejuri, inclusiv în unele formulări ale salutului. Cât de 
justificată este utilizarea lui, vom încerca să lămurim în cele ce 
urmează. 

Starea de sănătate, starea de bine general, determinată 
de funcționarea normală a tuturor organelor, induce omului 
optimism şi bună dispoziție. M. Montaigne apreciază pe bună 
dreptate că sănătatea este darul cel mai frumos şi mai bogat pe 
care natura ştie să-l facă, iar dramaturgul francez E. Augier 
afirmă că sănătatea este comoara cea mai prețioasă şi cea mai 
uşor de pierdut: totuşi cel mai prost păzită. 

Sănătatea la naştere ţi-e dată 
ŞI trebuie cu grijă apărată. 
Risipind-o cu nesăbuință, 
Ajungi la suferinţe şi căință. 

Nici o bogăție nu este mai presus de sănătate, se spune 
în Septuaginta. 

Într-adevăr: 


Toată lumea îşi propune, 

Avere cât mai multă să adune. 
Uitând, sau nedorind să ştie, 

Că sănătatea e suprema bogăţie. 

Neglijenţele şi abuzurile care erodează sănătatea, mai 
ales în anii adolescenței şi tinereții, sunt săvârşite cu o 
condamnabilă inconştiență. Cei ce procedează astfel încep să 
preţuiască sănătatea abia după ce au pierdut-o. Fumatul, 
consumul în exces de alcool şi cafea, abuzurile de tot felul, 
nopțile pierdute în petreceri prelungite, subalimentația, mesele 
neregulate, drogurile, virusul HIV, sunt tot atâţia duşmani de 
temut ai sănătății. 

O zicală cu îndemnuri la economie spune: leagă sacul 
cât este rotund, nu după ce ajungi la fundul lui. Prin 
extrapolare, îndemnul este valabil şi pentru sănătate. Omul 
trebuie să se îngrijească de ea înainte ca aceasta să se 
şubrezească, pentru că uneori este prea târziu. 

Un prieten de-al meu, care în adolescenţă se fălea cu 
forța sa fizică şi cu starea bună de sănătate pe care le avea, 
povestea că doarme iarna în cameră complet neîncălzită, fără 
pijama, doar în slip. Această practică bazată pe inconştiență, a 
generat un reumatism poliarticular sever cu urmări deosebit de 
grave. Forţa şi mobilitatea membrelor s-au degradat în aşa 
măsură, încât nu era în stare să-şi ţină în braţe copilaşul în 
vârstă de numai câteva luni. O dată pierdută, sănătatea se poate 
redobândi doar prin intervenţii prompte şi competente, în cele 
mai multe cazuri restabilindu-se incomplet. 

Instituţiile create de stat pentru a veghea la sănătatea 
publică pot contribui la menţinerea acesteia, precum şi la 
apărarea populaţiei împotriva celor ce atentează la acest bun 
nepreţuit al omului, cu scopul de a se îmbogăţi, dacă salariaţii 
respectivelor instituţii îşi fac datoria. 

Din cauza irosirii banilor publici pentru menţinerea 
unei administrații supradimensionate, a subvenționării unor 
întreprinderi producătoare de pierderi, a blocajului financiar şi 
a evaziunii fiscale, bugetele alocate sănătății şi asigurărilor 
sociale sunt ridicol de mici. Măsurile de intervenţie ale 
Executivului pentru creşterea procentului de compensare a 

medicamentelor şi indexarea pensiilor nu sunt de natură să 
diminueze sărăcia şi să amelioreze starea de sănătate a 
populației. Ele au mai curând un iz propagandistic şi electoral. 

Nici lungimea listei de medicamente compensate şi 
gratuite, nici creşterea procentului de compensare, nici 
ajutoarele sociale, nu constituie soluții pentru a îmbunătăți 
sănătatea românilor. Trebuie înlăturate cauzele care 
subminează starea de sănătate a populației: sărăcia, poluarea, 
ignorarea normelor de igienă în alimentația publică şi în 
industria alimentară, condițiile insalubre de locuit, mizeria, 
lipsa de medicamente şi mâncarea necorespunzătoare din 
spitale etc. Alocaţia zilnică de hrană pentru un bolnav 
reprezintă doar jumătate din cea acordată pentru fiecare deținut 
din penitenciare. 

Datorită fondurilor insuficiente, a managementului 
defectuos, a lipsei de medicamente şi a materialelor 
consumabile, spitalele au devenit în ultimii ani surse de 
îmbolnăvire şi nu de însănătoşire. În lumea celor ce sunt 
nevoiți să apeleze frecvent la serviciile de sănătate circulă o 
vorbă dureros de realistă: te internezi în spital cu o boală şi te 
externezi cu două. 

Guvernantții, toți cei ce sunt plătiți cu bani grei pentru a 
se îngriji de sănătatea publică, trebuie să înțeleagă că 
prioritatea priorităților în actul de conducere a unei națiuni este 
sănătatea acesteia. Progresul şi bunăstarea generală nu pot fi 
realizate cu oameni bolnavi, după cum imaginea favorabilă a 
tării în lume nu poate fi promovată cu corupți, handicapati, hoți 
şi cerşetori, nici cu un aparat represiv şi judecătoresc în creştere 
şi cu închisori tot mai multe şi mai aglomerate. 

Oameni şi oameni 


Împrejurările neprevăzute şi uneori fortuite ale vieţii ne 
aruncă între oameni de care mai curând ar trebui să fugim decât 
să ne apropiem. Neputându-i alege după gustul şi preferințele 
noastre, suntem nevoiţi să-i acceptăm aşa cum sunt, să ni-i 
apropiem sau să facem abstracţie de ei. În asemenea cazuri 
trebuie să ne supunem hazardului. 

Doi dintre vecinii mei, pe lângă alte particularități, au 
păreri diferite despre ei. Unul, om dificil, hachiţos, cu reacții 
imprevizibile, rigid în păreri, se crede deştept, dar nu e. 
Incapabil de o comunicare normală, amabilă şi cu conținut, 
emite opinii cu caracter de verdicte şi certificate chiar în 
probleme pe care nu le stăpâneşte. În formulările sale lipsesc, 
de regulă, expresiile: „mi se pare”, „s-ar putea”, „cred că”, 
„poate”, care lasă loc şi pentru alternative. 

Un dialog cu el este anevoios şi obositor. Despre 
oameni ca el se spune, cu îndreptățită ironie, că au idei puţine 
şi fixe. S-a dovedit că persoanele cu astfel de structură 
caracterială suferă de boala contrazicerii, uneori numai din 
dorința sadică de a-l scoate din sărite pe interlocutor şi de a-i 
face sânge rău. Dezacordul cu opinia, cu inițiativa altuia este 
modul lui de a-şi hrăni sufletul cătrănit, de a-şi oferi satisfacţii. 

Celălalt vecin, despre care pomeneam la începutul 
acestui text, este un om aşezat în gândire şi acţiune, este 
modest şi înţelept şi cu care este o adevărată plăcere să stai de 
vorbă. 

Cu vederi largi, cu opinii logic structurate şi formulate 
în termeni adecvaţi, cu o mare sensibilitate sufletească, este 
dotat cu simțul realității şi al măsurii în tot ceea ce spune şi 
face. Evită afirmaţiile categorice neargumentate, nu se 
aventurează în speculaţii sterile şi imprimă dialogului o 
manieră antrenantă, relaxantă şi plăcută. 

Din aceste motive, în momentele în care singurătatea 
devine insuportabilă, când radioul, lectura sau televizorul nu o 
mai pot atenua, când muzele mă ocolesc, îi caut tovărăşia 
acestui minunat om, a cărui prezență şi vorbă cumpănită 
acționează ca un balsam binefăcător asupra sufletului meu. 

Se spune, pe bună dreptate, că un vecin bun este mai de 
folos decât un frate aflat departe. Şi tot o zicere înțeleaptă 
afirmă că relaţiile bune cu vecinii îţi asigură un trai liniştit şi un 
plus de securitate. De aceea, când vrei să-ți cumperi sau să-ți 
faci o casă, e bine să vezi mai întâi ce fel de vecini vei avea, 
deoarece casa o poți adapta gusturilor şi nevoilor tale, vecinii, 
însă, nu. 

Chiar dacă nu te afli în relaţii de amiciţie cu ei, buna 
înțelegere, respectul şi sprijinul reciproc între vecini sunt 
condiţiile unei convieţuiri agreabile şi civilizate. 

Traiul în comun 


Nu oamenii au inventat traiul în comun. Ei s-au inspirat 
după modelul de viaţă al furnicilor şi albinelor, şi-au construit 
căşi peste căşi, pe care le-au numit blocuri, putând să le spună 
tot aşa de bine stupi sau muşuroaie. 

Din păcate, nu au preluat de la simpaticele insecte şi 
organizarea, disciplina şi curăţenia impecabile, care domnesc în 
aceste aglomerări de mici şi harnice fiinţe. Există însă şi alte 
deosebiri semnificative. În timp ce într-un stup sau mușuroi 
este adăpostită câte o singură familie de albine ori de furnici, 
blocurile sunt habitate multifamiliale de naţii, educaţii, nivele 
de cultură, orgolii, ţâfne şi apucături extrem de diferite. 

Din alcătuirea mozaicată a trăitorilor într-un bloc 
decurge un şir nesfârşit de neajunsuri care fac viața în comun 
greu de suportat. M-am luptat şi am reuşit să cumpăr un 
apartament într-un bloc dintr-o zonă bună în dorinţa de a vieţui 
între oameni civilizaţi, cu un statut social bine poziţionat şi cu 
oarece preocupări intelectuale. 

După experiența dobândită în anii petrecuţi în alte 
blocuri din alte cartiere, mă aşteptam ca într-o zonă rezidenţială 
şi într-un bloc de proprietari, traiul în comun să fie mai civilizat 
şi mai tihnit. Speranţele s-au dovedit a fi doar iluzii. Viaţa de zi 
cu zi de-a lungul celor trei decenii şi jumătate de conviețuire cu 
vecinii m-a condus la constatarea că nu există nici o legătură 
între gradul de cultură şi comportamentul civilizat al omului. E 
posibil ca cineva să fie academician şi să aibă maniere şi 
practici reprobabile, după cum oameni cu un nivel cultural 

mediu sau simpli ştiutori de carte, pot avea un caracter integru, 
exemplar. 

Stricăciunile survenite la bloc ca urmare a folosirii 
îndelungate a instalațiilor şi a altor utilităţi se remediază cu 
greu şi constituie un prilej de suspiciuni şi cârcoteli din partea 
unor colocatari. Oare dacă ar fi proprietari ai unor locuinţe 
individuale ar sta cu acoperişul spart, cu coşul dărâmat sau cu 
scândurile de la gard lipsă? Ar aştepta ca stricăciunile să fie 
remediate de vecini sau de Primărie? 

Lipsa de civilizație şi de educaţie primară ale unor 
vecini continuă să se manifeste, în ciuda apelurilor disperate 
ale comitetului de bloc de a nu se mai arunca în oala de la W.C. 
resturi menajere, vată, deşeuri, cârpe, într-un cuvânt, tot ceea 
ce trebuie să ajungă în containerul pentru gunoi. 

Mirosul insuportabil provocat de înfundarea frecventă a 
canalizării, costurile mari pentru deblocarea conductelor, nu-i 
impresionează pe cei ce provoacă aceste neajunsuri, deoarece 
se plăteşte în comun. Greu de crezut, dar există locatari care nu 
sunt văzuți niciodată să ducă gunoiul la container. 

În bloc se ştie tot, despre oricine. Sursele de informaţii? 
Există un club de informaţii, cu o prodigioasă activitate, care 
primeşte, prelucrează şi răspândeşte cu promptitudine veştile. 
Informaţiile se obțin prin convorbiri între membrii clubului, 
precum şi prin circulația liberă a vorbelor, de la om la om. 

Cu concursul proiectantului şi al constructorului, blocul 
are o izolaţie fonică deplorabilă, care permite transmiterea 
nestingherită a tot ceea ce se petrece în apartamente, către 
vecini sau pe casa scărilor. Fără să vrei auzi discuţiile din 
locuinţele vecine, convorbirile telefonice, activitățile din 
bucătărie şi baie, deplasările prin camere, funcționarea 
aparatelor de radio şi tv etc. 

O altă sursă de informaţii o reprezintă punctele de 
observaţii din apartamentele cu vedere spre bulevard, având ca 

obiectiv monitorizarea tuturor persoanelor care intră în bloc, la 
cine merg, cât stau, cu ce bagaje vin şi pleacă. 

Meniurile pregătite de gospodine sunt identificate după 
mirosurile de pe holul principal şi tot de aici primesc doza de 
nicotină fumătorii pasivi de la persoanele care fumează pe casa 
scării. 

Circulaţia ascensorului se intensifică în timpul nopții, 
fund la dispoziția exclusivă a cuiburilor de îndrăgostiți, iar 
costurile uzurii şi energiei electrice consumate le suportă toți 
locatarii. 

Pentru marea majoritate a proprietarilor din bloc 
costurile întreținerii reprezintă o grea povară financiară, mai 
ales în lunile sezonului rece. Furnizorii de utilități (gaz, energie 
electrică, apă) impun termene stricte pentru achitarea facturilor. 
Îşi onorează prompt această obligaţie locatarii cu venituri 
modeste, pensionarii, şi întârzie la plată câţiva locatari, mereu 
aceeaşi, care dispun de bani, nu şi de înțelegerea rigorilor vieţii 
în comun. 

Dacă hazardul a decis ca să viețuim sub acelaşi 
acoperiş, traiul în comun impune din partea locatarilor 
înțelepciune şi îngăduinţă, considerarea ca egali în drepturi şi 
îndatoriri a tuturor proprietarilor, indiferent de titlurile 
academice sau de funcțiile pe care le-au avut sau le au, 
respectul reciproc şi, nu în ultimul rând, prețuirea şi aprecierea 
celor care acceptă să se implice în rezolvarea dificilelor 
probleme gospodăreşti ale casei noastre comune, care dă tot 
mai multe semne de bătrânețe. Ca şi noi, proprietarii. 

Un om şi jumătate 


Printr-o expresie prefabricată, se spune despre cineva 
care are o personalitate bine conturată, bine împlinită, atât 
somatic cât şi spiritual-practic, că este un om şi jumătate. Tot 
prin această sintagmă sunt caracterizați oamenii vrednici, 
harnici, pricepuţi şi buni la toate, care rezolvă cu o uşurinţă 
demnă de invidiat problemele teoretice şi practice din multe şi 
variate domenii, care găsesc soluţii la cele mai diverse situații 
problematice. 

Din punct de vedere psihic, în demersurile acestor 
persoane are loc un transfer de priceperi, de abilități, de idei 
dintr-un domeniu în altul, apropiate ca structură şi 
complexitate, fapt pentru care sunt consideraţi oameni dibaci, 
iscusiți, pricepuți. 

Ținând seama de aria lor de preocupări, oamenii se 
deosebesc şi din acest punct de vedere. Unii sunt atraşi mai 
mult de domeniul activităților practice, pentru care au şi 
îndemânări, în timp ce alții sunt meditativi, au înclinații spre 
îndeletniciri intelectuale. 

Am folosit aceste consideraţii de ordin general pentru a 
pregăti schiţarea profilului unui om care, învingându-şi 
handicapul, şi-a construit o personalitate rotundă şi împodobită 
cu calităţi demne de admirat. 

Până la 12 ani Andrei era un copil normal, cu o 
dezvoltare fizică şi psihică în acord cu vârsta cronologică. 
Blond, cu ochii de culoarea cicoarii, cu obrajii lipsiţi de 
pilozităţi, cu înălțimea pe care o avea atunci când hipofiza 

(glanda responsabilă cu creşterea) şi-a încetat activitatea, cu 
chipul luminos de copil, Andrei este perceput de cei care îl 
întâlnesc, ca un copil bătrân. 

Nanismul hipofizar de care suferă şi pentru care nici un 
medic de la clinicile de specialitate la care a fost dus de părinți, 
nu i-a găsit leacul. Acum, la peste 40 de ani, marcat de boala 
care i-a răpit adolescenţa şi tinerețea, este pensionat medical şi 
duce o viaţă solitară. 

Când a absolvit cursul gimnazial, părinții l-au dus la 
concursul de admitere al unui liceu agricol, la care a fost 
respins. Fiind admis în cele din urmă la o şcoală profesională, 
în cei trei ani de studii obține calificarea de lăcătuș. S-a angajat 
apoi la o mare întreprindere ieşeană unde s-a calificat, la locul 
de muncă, şi ca electrician şi mai târziu ca electronist. 

A lucrat în aceeaşi întreprindere timp de aproape 20 de 
ani, după care şi-a pierdut locul de muncă, fiind trimis în 
şomaj. Cu sprijinul Clinicii de Endocrinologie s-a pensionat. 

După ce a cunoscut mulți ani viaţa grea din internatul 
şcolar şi din căminul de nefamilişti, i s-a repartizat, din cota 
întreprinderii, o garsonieră, la ultimul etaj, într-un bloc cu 
confort redus. Aici, în casa lui, cum îi place să spună, şi-a pus 
în valoare aptitudinile profesionale şi gospodăreşti. 

După ce a refăcut instalaţia electrică şi de apă, după ce 
a reparat singur pereţii şi i-a tapetat, şi-a cumpărat mobila de 
strictă necesitate pentru cameră şi bucătărie. De atunci se 
bucură ca un copil pentru fiecare îmbunătăţire estetică sau 
utilitară aduse casei sale. 

Mâinile lui dibace şi mintea-i ageră vin adeseori în 
ajutorul vecinilor şi cunoscuţilor. Când lumina de pe casa 
scărilor se defectează, o repară Andrei. Când televizorul, 
aparatul de radio, maşina de spălat, reşoul, ceasul sau fierul de 
călcat s-au defectat la unul sau altul dintre vecini, toţi apelează 
la Andrei şi nu sunt refuzați. 

O preocupare permanentă a lui Andrei este menţinerea 
curăţeniei şi ordinii. Mereu deretică şi e veşnic nemulțumit de 
aspectul ambientului domestic pe care îl vrea mai frumos şi 
mai confortabil. A învăţat să gătească, îşi prepară bucate după 
gustul său, iar bucătăria străluceşte de curăţenie. 

Este cititor pasionat, şi-a format o minibibliotecă 
personală cu cărţi valoroase din literatura română şi străină, din 
literatura de anticipație şi religioasă. Suferă din cauză că nu a 
reuşit să-şi cumpere măcar un stelaj cu rafturi în care să-şi pună 
tezaurul livresc. 

Ascultă şi înregistrează muzică, meştereşte la fel de fel 
de instalaţii şi aparate folositoare pentru el sau pentru amici, 
caută soluții pentru o mai judicioasă folosire a puţinului spațiu 
locuibil pe care îl are. 

Cel mai puternic hobby al său este, însă, pescuitul, 
pentru care face sacrificii financiare ca să îşi procure scule 
dintre cele mai bune şi să achite taxa anuală de pescar amator. 

Mai nou, în ultimii ani se preocupă de procurarea, 
creşterea şi înmulţirea plantelor de apartament. Casa lui este 
transformată într-o veritabilă seră floricolă, dovedindu-se şi în 
acest domeniu un mare iubitor al frumosului. Cunoaşte 
nenumărate denumiri de flori, s-a inițiat în asigurarea 
condiţiilor de înmulţire, de temperatură şi umiditate pentru 
fiecare specie, face schimburi de informaţii şi de exemplare cu 
floricultori consacraţi. 

Harnic, perseverent şi exemplar de corect, Andrei şi-a 
oferit serviciile unor meseriaşi pentru a mai adăuga ceva la 
pensia amărâtă de care beneficiază. 

Complexat de statura liliputană, Andrei nu a dezarmat, 
nu a căzut pradă viciilor. A luptat cu vitregia sorții, cu 
greutățile vieţii ca un oştean viteaz pe câmpul de bătălie, şi a 
învins. Prin împlinirile şi calitățile sale Andrei s-a dovedit a fi 
un om şi jumătate. 

Profesorul-grădinar 


Televiziunea şi radioul semnalează că tot mai multe 
persoane, după ce şi-au încheiat activitatea profesională, se 
întorc la munca pământului şi la creşterea animalelor. Este un 
fenomen îmbucurător şi benefic pentru familiile respective, 
care au găsit o cale de a-şi rotunji pensiile (mici, după buget), 
dar şi pentru economia țării. Noii producători agricoli nu mai 
sunt cumpărători de produse din piețe, ci furnizori de mărfuri 
legumicole şi animaliere. Asemenea inițiative ar trebui 
încurajate şi sprijinite de către organele locale, judeţene şi 
centrale. 

Creşterea numărului  ofertanţilor de produse 
agroalimentare duce la abundență în piețe, la devansarea ofertei 
în raport cu cererea, la scăderea prețurilor şi la îmbunătățirea 
calității mărfurilor, ca efect al concurenței. 

Unul dintre aceşti iubitori ai pământului este şi 
profesorul Dumitru Iordache din Botoşani care, după 
încheierea activității didactice, şi-a făcut intrarea în rândul 
producătorilor de legume şi zarzavaturi, fructe şi struguri. 
Imediat după decembrie 1989, a cumpărat o bucată de teren 
într-un sat învecinat cu oraşul şi s-a apucat gospodăreşte de 
treabă. L-a împrejmuit, şi-a construit o căsuță şi o fântână, a 
plantat vie şi pomi, a studiat manualele şi tratatele de 
legumicultură şi pomicultură. 

Prin consultări cu legumicultorii experimentați a 
acumulat informații despre cele mai productive şi mai bune 
soiuri de legume adaptate la condiţiile de sol şi climă din zona 
Botoşanilor. Încet, încet, profesorul a dobândit cunoştinţe şi 
experiență care l-au ajutat să obțină soiuri de legume de calitate 
superioară şi să aibe recolte care să satisfacă nevoile întregii 
familii: a lui şi ale celor doi fu. 


111 


Pasiunea care l-a călăuzit în activitatea la catedră, 
pentru a-i învăţa pe copii să îndrăgească şi să folosească limba 
lui Eminescu şi a lui Balzac, a comutat-o spre cultivarea 
legumelor şi a zarzavaturilor, a viţei-de-vie, a căpşunilor şi a 
florilor. 

Una dintre reflecțiile lui sună cam aşa: în orice 
activitate nu poți obține performanţe dacă nu o desfăşori cu 
interes şi cu pasiune. Este o concluzie înțeleaptă la care 
subscriu fără rezerve. 

Munca în aer liber, efortul fizic ponderat, dar practicat 
zi de zi, i-au influenţat pozitiv sănătatea. Suferind de o boală a 
respirației, de mai mulți ani, şi-a recăpătat starea de normalitate 
şi a dobândit o condiţie fizică demnă de invidiat la cei peste 70 
de ani ai săi. 

În calitate de fost coleg de generaţie la Şcoala normală 
de la Şendriceni, şi de prieteni de o viață, îmi face plăcere să 
mă abat şi pe la microferma profesorului, când dorul mă mână 
spre satul natal, să-i admir grădina de legume, livada şi via, să 
mai stăm la taifas şi să depănăm amintiri. De fiecare dată când 
ne vedem în oaza de frumos pe care a creat-o amicul meu, îi 
mărturisesc, cu sinceritate, că îl invidiez în sensul bun al 
cuvântului, pentru ceea ce a făcut şi mai face la reşedinţa lui de 
vară. Este corectă formularea pe care am folosit-o pentru că el 
acolo îşi petrece trei anotimpuri din an, din zorii dimineții până 
seara târziu, câte şase zile din săptămână. Acolo îşi consumă 
energia fizică, îşi fortifică sănătatea şi îşi încarcă sufletul cu 
bucuria de a a-şi vedea roadele muncii. 

Dar profesorul Iordache nu are numai satisfacţii. 
Persoane certate cu munca şi învățate cu hoția, îi încalcă 
proprietatea, îi sustrag produse şi fac stricăciuni, provocându-i 
pagube materiale şi profunde mâhniri. Îi înțeleg supărarea şi îi 
admir puterea de a depăşi astfel de situaţii, luând-o de la capăt 
cu aceeaşi pasiune. 

În discuţiile noastre amicale, l-am întrebat de multe ori 
ce ar fi făcut dacă nu se dedica grădinăritului, cu ce şi-ar fi 
umplut timpul? De fiecare dată răspunsul a fost acelaşi: nu ştiu. 
A respins cu vehemenţă presupunerile mele că ar fi citit ziarul 
în parc, începând de la manşetă până la casetă, că ar fi recitit 
cărțile pe care le-a folosit în prestaţia sa la catedră, că ar fi 
frecventat pieţele şi barurile sau ar fi trândăvit. Pur şi simplu 
nu-şi închipuie că viaţa lui ar fi putut urma alt traseu. 

Spirit ordonat şi organizat, aşa cum îl ştiam de pe 
băncile şcolii normale, intelectualul-grădinar îşi planifică astfel 
activitățile încât nu recurge niciodată la braţe de muncă din 
afara familiei. Culesul strugurilor este una din puţinele treburi 
la care sună goarna mobilizării generale. În rest, doar plantarea 
răsadurilor de legume, care nu sufere amânare, îl sileşte să 
cheme ajutoare. 

Prezentarea acestui personaj între coperţile cărții am 
făcut-o din cel puţin două motive. Primul, pentru a-mi exprima 
regretul că eu nu am urmat o asemenea cale în viața postactivă, 
şi al doilea, de a oferi un exemplu celor care îşi omoară timpul 
bătând zarurile în parc sau colindând barurile, tândălind pe 
străzi sau prin pieţe şi plângându-se, celor care au timp să-i 
asculte, că medicul de familie nu le-a prescris decât trei 
medicamente, deşi după părerea lor ar fi avut nevoie de şapte. 

O asemenea întreprindere ar fi utilă şi pentru familiile 
care şi-au pierdut locul de muncă şi îşi irosesc timpul fără 
folos. Catrenul de mai jos este un omagiu adus omului care a 
ştiut să-şi umple viaţa de pensionar cu o activitate fizică dificilă 
dar plăcută şi folositoare. 


De când cultivi marole şi ardei, 
Ai crescut mult în ochii mei. 
Abandonând pixul şi mapa, 
Te-ai dedicat muncii cu sapa. 


Felicitări, amice! 

Orgoliu 


Început de vară, mijloc de cireşar. Tinerii şi cei mai 
puţini tineri au abandonat o bună parte din îmbrăcămintea 
groasă, împovărătoare, şi păşesc sprinteni, cu chipurile 
luminate de soarele blând şi mângâietor după cumpărături, 
mânaţi de alte treburi sau, pur şi simplu, la plimbare. 

Este ajunul sfârşitului de săptămână, sâmbăta în care 
toate şcolile organizează serbarea de sfârşit de an şcolar. 

Aproape la fel de emoționaţi, copiii, părinții şi bunicii 
care îi însoțesc, sunt întâmpinați de zâmbetul şi privirile calde 
ale dascălilor. Adunați în curțile şcolilor, aşteaptă nerăbdători 
începerea festivități de premiere, precedată de programul 
artistic îndelung şi minuțios pregătit. 

Anunţarea premianţilor de către învățători şi diriginți şi 
înmânarea diplomelor, a cărţilor şi a coroniţelor pentru cei 
situați pe primul loc, este momentul cel mai emoţionant şi mai 
fierbinte al manifestării. 

Cei mai impresionați sunt studenții care au încheiat 
primul an de studiu la literele de mână, pentru care aceste 
momente reprezintă o premieră şi ar dori să meargă la masa 
prezidiului, pentru a-şi primi premiul, cu mama sau cu bunica 
de mână. 

Într-o asemenea zi de semnificativă sărbătoare pentru 
profesori, elevi şi părinţi, mi-a fost dat să fiu martor la o scenă 
greu de acceptat. O bunică traversa Piaţa Unirii urmată, la 
câțiva paşi, de nepoțelul ei, care purta pe cap coroniţa primită o 

dată cu premiul I. Ceea ce mi-a atras atenţia era figura 
îmbufnată a copilului şi refuzul de a da mâna bunicii, care ar fi 
dorit să arate, tuturor celor întâlniți în cale, ce bunică grozavă 
este ea şi ce nepot teribil de deştept are. Din acest motiv l-a şi 
obligat pe bietul copil să poarte cununa pe cap până acasă, 
lucru care nu era nici pe departe pe placul acestuia. 

Copilul mergea cu capul plecat, vădit supărat de postura 
penibilă în care îl pusese orgolioasa bunică, considerând-o, 
probabil, o pedeapsă de la care nu s-a putut sustrage. 

Deşi la o vârstă fragedă, copilul care părea să fi 
terminat clasa I, intuia substratul ridicol al situației lui şi îşi 
manifesta dezacordul în chip civilizat şi hotărât. 

Stimaţi părinți şi bunici, dacă vă iubiţi, cu adevărat, 
copiii şi nepoții, nu-i mai transformați în victime ale orgoliului 
dumneavoastră exagerat! 

Primul reportaj 


Unii dintre colegii de cancelarie cu care am lucrat mulți ani la 
Şcoala Normală „Vasile Lupu” din laşi şi-au manifestat surprinderea că, 
după pensionare, m-am apucat să scriu şi să scot cărți. Nu şi-au imaginat, 
spun ei, că am şi preocupări literare, în afara preocupărilor pedagogice, 
adică studii şi cercetări psihopedagogice, pe care le-am adunat în volum, 
după ce au fost publicate în ziare, reviste, culegeri, şi despre care ştiau. 

Pentru a le arăta că activitatea publicistică mi-am început-o cu 
jumătate de veac în urmă, odată cu cea de profesor, reproduc, în întregime şi 
fără nici un fel de ajustări, un reportaj despre Biblioteca Centrală din 
Bârlad, reportaj publicat în ziarul local Steagul Roşu, în ediţia sa din 25 
septembrie 1955. 


Despre o bibliotecă şi cititorii ei 
Despre bibliotecă... 


Nu ştiu câți dintre dvs. au avut ocazia să cunoască în 
amănunt munca pe care o desfăşoară colectivul unei 
biblioteci... Spun „în amănunt”, pentru că aceasta nu se impune 
la prima vedere. Ceea ce vede fiecare cititor când intră într-o 
bibliotecă se poate compara cu spectacolul pe care îl vede pe 
scena unui teatru, şi, ca şi la teatru, puţini se gândesc la munca 
pe care o depun cei ce deservesc biblioteca. Poate şi din această 
cauză mai sunt cititori care, nerespectând regulamentul de 
funcționare al bibliotecii, creează greutăţi celor ce se străduiesc 
să-i deservească în condiţii bune. 

Pentru prima dată am cunoscut, ca cititor, Biblioteca 
Centrală din Bârlad, situată într-o frumoasă clădire din centrul 
oraşului. Ca şi ceilalți, am fost impresionat de atmosfera 
plăcută din sala de lectură. Volumele frumos orânduite în 
rafturi înalte cât pereții, vitrina în care sunt expuse cărțile 
pentru concursul „lubiţi cartea”, felul atent în care sunt serviţi 
şi îndrumați cititorii, sunt lucruri care ţin loc de invitaţie pentru 
cel ce vine pentru prima oară, de a deveni cititor permanent al 
bibliotecii. 

Păcat însă că nu aceeaşi impresie o lasă şi 
împrejurimile. Curtea mare, în care se mai păstrează urmele 
unor ronduri cu flori, este năpădită de bălării, în care îşi găsesc 
adăpost găinile şi porcii vecinilor, iar gardul, pe jumătate 
dărâmat, lasă impresia unei case părăsite. Oare când secția 
culturală a Sfatului popular regional, care a fost sesizată în 
repetate rânduri, va pune capăt acestei situaţii inadmisibile? 

Acestea sunt lucrurile despre care spuneam la început 
că se impun la prima vedere. 

Cu ajutorul tovarăşei Gurău Margareta, care pentru 
câtva timp o înlocuieşte pe tovarăşa responsabilă, am cunoscut 
activitatea „de culise” ca să-i spun aşa — a acestei biblioteci. 

Petrecând o zi, sau măcar câteva ceasuri în mijlocul 
tovarăşelor care deservesc biblioteca, îți dai seama că aici se 
duce o activitate nu mai puţin importantă ca cea din şcoli. 
Biblioteca îşi are şi ea „elevii” ei — peste 3.000 la număr de 
cele mai diferite vârste, ocupaţii, cu nivel de pregătire diferit; 
unii începători, care abia se înscriu în registrul de „Cititori noi 
înscrişi”, alții, cu activitate de câţiva ani. ŞI toţi trebuie ajutați 
într-un fel sau altul. Pe fiecare trebuie să-l cunoşti pentru a-i 
recomanda cartea cea mai potrivită gustului şi puterilor lui. 

Biblioteca este înzestrată cu un număr apreciabil de 
volume — aproape 40.000 — care sunt puse la dispoziția 
cititorilor fie în sală — pentru cei ce vor să citească în sala de 

lectură a bibliotecii, fie în secția de împrumut, pentru cei ce 
doresc să citească acasă. 

Şi fondul de cărți se îmbogăţeşte din zi în zi. Numai în 
trimestrul III al anului curent fondul de cărți a crescut cu 843 
de volume, iar trimestrul viitor se va primi un număr şi mai 
mare de cărți, mai ales din cele prevăzute în regulamentul 
pentru concursul „lubiţi cartea”, care în prezent sunt puţine. 

Aceasta după cum spun tovarăşele din colectivul de 
muncă al bibliotecii, ar constitui o cauză „obiectivă” pentru 
care până-n prezent nu s-au înscris ca să participe la acest 
concurs decât 71 de cititori. Dar lucrurile nu stau tocmai aşa. 
Dacă s-ar fi dus o activitate de susţinere pe această linie, dacă 
în cadrul celor 56 de manifestări de masă care s-au ţinut în 
ultimul timp (recenzii, expoziţii, consfătuiri, seri literare) s-ar fi 
popularizat şi lămurit scopul şi sarcinile acestui concurs, 
rezultatul ar fi fost desigur altul. 

Vina pentru această lipsă o poartă întregul colectiv al 
bibliotecii şi în special tovarăşa Nichiforescu care răspunde de 
această sarcină. 

În faţa Bibliotecii Centrale mai stau şi alte sarcini 
pentru a căror îndeplinire trebuie dusă o activitate susținută de 
către întregul colectiv, iar secția culturală a Sfatului popular 
regional trebuie să o sprijine în mai mare măsură prin activiştii 
săi de îndrumare şi control. 


„Şi cititorii ei 


Unii se vor întreba: Ce se poate scrie despre cititorii 
unei biblioteci? Câţi sunt, câți vor fi până la sfârşitul anului? 
Ce citeşte fiecare? Într-adevăr, ce s-ar putea spune mai mult? Şi 
totuşi... 

Încercaţi să-i cunoaşteţi mai îndeaproape şi veti 
descoperi lucruri mai mult decât interesante. Dar mai bine să-i 
cunoaştem împreună pe cititorii Bibliotecii Centrale din Bârlad. 

15 septembrie 1955, ora 10. În sala de împrumut a 
bibliotecii au început să sosească cititoarele gospodine. E ora 
când în gospodărie treburile au fost rostuite şi iată-le pe 
gospodine grăbind spre bibliotecă pentru a-şi schimba cărțile. 
Altele, în drum spre piaţă, sau de la piaţă spre casă, s-au abătut 
şi pe la bibliotecă, fie pentru a lua o nouă carte, fie numai 
pentru a afla dacă a mai sosit un nou stoc de cărți. 

Iat-o pe gospodina Paulenco Mitriţa, una dintre 
cititoarele fruntaşe. De la începutul anului şi până acum are 
trecute în fişa de împrumut peste 70 de cărți. Aproape tot atâtea 
sunt trecute şi în fişa soțului ei... 

Astăzi e rândul ei să aducă cărțile citite şi să ia altele 
noi pentru toți trei. (La secția pentru copii e înscris fiul lor, în 
vârstă de 7 ani). Aşa dar, o întreagă familie de cititori. 

Mi s-a părut firească, şi am înţeles „,supărarea” 
tovarăşei Paulenco că nu găseşte şi ea ultimele cărți apărute. 
Aşa este, dacă nu vii în primele zile când au fost aduse, e puţin 
probabil să le mai găseşti după o săptămână. Sunt mulți cei 
care aşteaptă cu nerăbdare apariţia noilor lucrări; unii, pentru 
că la vârsta când trebuiau să înveţe, n-au avut parte de aceasta, 
alții, — cei mai mulți — îşi pun acum bazele unei culturi. Şi 
literatura este unul din mijloacele importante pentru formarea 
unei înalte culturi proletare. 

Ca tov. Paulenco sunt mulţi cititori fruntaşi ale căror 
nume sunt popularizate pe un panou expus în holul bibliotecii. 

Printre cititorii activi ai bibliotecii se află şi gospodina 
Ciobanu Neguţa, în vârstă de 64 de ani — până anul trecut 
neştiutoare de carte — care de la începutul anului şi până acum a 
citit mai mult de 20 de cărți. 

Şi sala de lectură cunoaşte o vie activitate. Sunt mulți 
elevi aici. E foarte plăcut ca în orele libere să stai în sala de 
lectură să citeşti o carte, să consulți o colecție sau chiar să-ți 
faci temele pentru a doua zi. 

Pe tânărul  Cămărăscu Dumitru îl interesează 
problemele de mecanică şi consultă foarte atent Lexiconul 
Tehnic. Mi-a mărturisit că vrea să devină inginer mecanic şi se 
pregăteşte să dea examen la facultate. 

Un alt tânăr, Blum Karol, în vârstă de 19 ani, este 
adâncit în lectura volumului II al romanului ,Teheran”. Se pare 
că nimic nu l-ar putea distrage de la această activitate, tot aşa 
cum nimic nu-l distrage atunci când este concentrat asupra unei 
piese pe care o execută sau o montează. Din discuţii am aflat că 
îl interesează şi problemele de energie nucleară, ca şi cele de 
critică literară. 

Iată-ne ajunşi la secția celor mai mici cititori — la secția 
pentru copii. Aici, totul este pregătit şi aranjat pentru a trezi 
interesul şi dragostea pentru citit a celor mici. Cărţile împărțite 
pe categorii de vârstă, sunt expuse frumos şi atrăgător spre 
încântarea micilor cititori. 

E mai greu atunci când povestirea în imagini este 
însoțită şi de scurte texte, pe care dacă nu ştii să le citeşti, nu 
mai ştii cum se termină povestirea. De aceea trebuie să înveți 
să citeşti chiar şi numai pentru a afla ce s-a întâmplat cu 
motanul neascultător sau cu iepuraşul de turtă dulce... 


Biblioteca e şi ea o şcoală ai cărei elevi învață de la 
eroii cărților preferate cum să procedeze în diversele probleme 
ale vieţii, ce cale să urmeze pentru a-şi pune forțele în slujba 
cauzei comune — construirea socialismului. 


V. Fetescu 

Sărut mâna pentru carte 


Cei ce vor să îşi vadă talentele scriitoriceşti înghesuite 
între coperţile unei cărți, sub un titlu cât mai şic, cu fotografie 
pe coperta a patra, imediat după tipărirea operei încep să caute, 
cu înfrigurare, beneficiari pentru daniile lor. La drept vorbind, 
nu este prea uşor să găseşti cititori pentru cărțile tale, un ilustru 
necunoscut care, alături de miile de autori ce îşi irosesc timpul 
şi banii numai pentru a-şi vedea numele şi poza pe o carte de 
care, practic, nu are nimeni nevoie. Atâta timp cât rafturile 
librăriilor gem sub greutatea miilor de volume, cât 
cumpărătorii sunt flori rare, cât oferta de cărți sporeşte de la o 
săptămână la alta, şansa de a descoperi un amator de literatură 
este tot mai mică. 

Eşti dispus să dăruieşti cărțile tale dar trebuie să ai cui, 
să întâlneşti persoanele amatoare să le primească şi, eventual, 
să le citească. 

Cu cititul este o problemă mai delicată. Chiar dacă unul 
dintre cronicarii noştri de seamă spunea că nu este îndeletnicire 
mai frumoasă şi mai de folos decât cititul cărților, în societatea 
contemporană,  informatizată şi  electronizată până în 
străfunduri, cititul nu mai este la modă, nu se mai poartă. 
Televiziunea, internetul, telefonia mobilă, presa de scandal şi 
revistele porno au împins lectura cărților în derizoriu şi s-au 
impus în toate domeniile vieţii sociale, cu precădere în 
rândurile adolescenților şi tinerilor. 

În asemenea condiţii, a scrie cărți şi a le tipări este un 
fel de a te afla în treabă, iar difuzarea, găsirea amatorilor de 
citit, este aproape o utopie. 

Experienţa personală, a unor amici şi a multor confrați 
este edificatoare în această privință. Cărţile tipărite stau 
prăfuite în rafturile librăriilor, zac în debaralele personale sau 
sunt dăruite rudelor, prietenilor ori cunoscuţilor pentru un 
mulțumesc, spus cu jumătate de gură (ştiu ei de ce nu 
mulțumesc din toată inima) sau în cel mai fericit caz, pentru un 
sărut mâna pentru carte. Beneficiarii donațiilor care folosesc 
această formulă de mulțumire, ultima, aşteptau un asemenea 
dar, se bucură că au intrat în posesia unui lucru dorit ce le 
satisface o trebuinţă spirituală. Dar, din păcate aceştia sunt 
puţini. 

Desfăşuram o activitate domestică, o curățenie mai 
acătării, cu covoare bătute, cu geamuri şterse, cu perdele 
spălate, cu pereții curăţaţi de praf, un fel de revoluție casnică. 
Angajasem pentru aceste treburi o familie pricepută şi harnică. 
Ei, soţul şi soţia, şi-au luat ca ajutor feciorul, un adolescent de 
16-17 ani care, în timp ce se ocupa de treburile ce îi fuseseră 
încredințate, mai trăgea cu ochii la cărțile din bibliotecă, 
zăbovind mai mult la raftul în care se află şi cărțile 
subsemnatului. 

Mi-am dat seama că i-ar plăcea volumul „Flori târzii” 
care cuprinde mai mult poezii, cugetări şi catrene, şi despre 
care pretindea că a auzit sau l-a văzut la cineva. Când la finalul 
treburilor gospodăreşti i-am oferit cartea cu dedicație s-a ridicat 
de pe canapea şi, ceremonios, aşa cum poate fi un copil de 16 
ani mi-a spus: Sărut mâna pentru carte! apoi, înclinându-se 
respectuos, mi-a sărutat dreapta. Gestul lui m-a surprins plăcut 
şi l-am apreciat ca fiind mai prețios decât orice sumă ce mi-ar 
fi fost oferită pentru acel volum. 

Cred că în educaţia primară a adolescentului respectiv 
sărutatul mâinii semnifică respectul cuvenit părinților, 

bunicilor, persoanelor vârstnice sau binefăcătorilor săi. Acest 
gest este un fel de a mulțumi cu o mai mare încărcătură 
afectivă, este o manifestare a recunoştinței şi stimei față de 
persoanele apropiate, dragi, dar şi față de cele cărora le este 
îndatorat. 

Un gest simplu, cu multiple conotaţii, care spune mai 
mult decât cuvintele. 

Asigur pe cititori că este departe de mine intenția de a 
pleda pentru acest mod de a primi mulţumiri pentru cărțile 
oferite. Prezentul text este un comentariu asupra unui gest 
singular care a avut un ecou special în sufletul autorului. 

Călătoria 


Întreaga vară am intenţionat să-mi ofer câteva zile de 
ieşire din cotidian, să plec într-o staţiune, sau măcar într-o 
plimbare de câteva zile cu maşina. Abia în ziua inaugurală a 
anotimpului autumnal am purces într-o călătorie în ținutul 
Botoşanilor cu maşina mea, Tico, micuță dar harnică, să-mi 
revăd satul natal, cu puţinele rude care mai sunt în viaţă, să trec 
şi pe la cele două surori, trăitoare în alte localități, să-mi văd 
prietenii. 

Cerul vineţiu şi mohorât, acompaniat de o ceață subțire 
dar persistentă, nu-mi dădeau prea mari speranţe de o vreme 
bună pentru proiectul meu turistic, făcând ca şi în sufletul meu 
să fie mai puţină lumină. 

O dată ieşit din circulaţia infernală de pe arterele 
principale ale Iaşului, autoturismul s-a aşternut la drum, 
răspunzând supus la comenzi, cu motorul torcând ca un motan 
tolănit pe fotoliu, în timp ce gândurile îmi zburau către oamenii 
şi locurile spre care mă îndreptam. Traficul de pe autostradă 
rarefiat la acea oră îmi permitea să meditez la vizitele şi 
întâlnirile proiectate. 

De la Târgu Frumos, am părăsit artera Europeană şi am 
luat-o pe calea Cotnariului şi a Hârlăului, pe un drum național 
destul de bine întreţinut, care străbate satele Boureni şi Balş, cu 
pante line şi mărginit de plantaţii cu vii şi livezi. În Hârlău m-a 
întâmpinat cu un salut de bun venit Hotelul Rareşoaia, aşezat 
pe locul unde se afla cândva hanul cu acelaşi nume, în care 
poposea viteazul Ştefan Voievod pentru clipe de dragoste şi 
tihnă. În spatele lui se află biserica zidită de marele Voievod, 
de la a cărui trecere în veşnicie românii prăznuiesc în acest an 
împlinirea unei jumătăţi de mileniu. 

Din Hârlău, cale de circa 50 km până la Botoşani, 
străbat colinele Podişului Moldovei, împodobite cu covorul 
multicolor al culturilor de porumb, sfeclă şi floarea soarelui, 
trec prin Frumuşica, târgul ce mai păstrează încă arhitectura 
veacului trecut, cu prăvălii înghesuite unele în altele şi 
prevăzute cu obloane la uşi şi ferestre, traversez oraşul rural 
Flămânzi, de unde a pornit vâlvătaia mişcărilor ţărăneşti de la 
1907, şi mă apropii tot mai mult de patria usturoiului şi a 
actorului Mihai Malaimare, Copălau. 

Un scurt popas în răcoarea pădurii ce străjuieşte satul 
este destinat câtorva momente de odihnă şi de încântare a 
privirilor cu verdeaţa şi voinicia arborilor, şi a auzului cu 
cântecul păsărelelor ce se desfată în acest codru. Cei câțiva km 
până la Botoşani îi parcurg cu viteză moderată admirând 
frumuseţea peisajului, dar mai ales construcțiile de vile şi 
palate aparținând beneficiarilor tranziției. 

lată-mă ajuns în Botoşani. 

După o vizită la librăria Agata, al cărei patron este omul 
care şi-a dedicat viaţa culturii şi îndeosebi cărţii, Ion Istrate, 
care a amenajat în librăria sa un stand special pentru cărțile 
scriitorilor botoşăneni, stand în care sunt expuse şi trei dintre 
cărțile subsemnatului; m-am abătut apoi, preţ de câteva minute, 
pe la Biblioteca Judeţeană, pentru a mă întreține cu vechile 
mele cunoştinţe, pe care le simpatizez şi le preţuiesc. 

M-am oprit pentru puţină vreme, la locuinţa scriitorului 
şi publicistului Dorin Baciu, cunoscut pentru numeroasele sale 
cărți pe care le-a oferit cititorilor din Moldova şi din toată ţara. 
Doamna Viorica, educatoare cu vocaţie, a făcut, aşa cum ştie ea 
mai bine, oficiile de gazdă primitoare şi a susţinut discuția 
noastră, a mea şi a prozatorului, cu bucate minunat gătite şi cu 
cafele. 

Popasul făcut la finul meu, profesorul-grădinar Dumitru 
Iordache, aflat la Jocul de muncă, o grădină de legume, 
zarzavaturi, vie şi pomi, situată într-o suburbie a oraşului, a 

încheiat traseul meu urbanistic botoşănean. Cei 20 km până la 
Bucecea, unde viețuieşte sora mea Milia, cu doi ani mai în 
vârstă ca mine, i-am parcurs în lumina crepusculară a 
sfârşitului de zi, încântat de cele întâlnite şi petrecute în orele 
ce s-au scurs de la plecarea din Iaşi. Ca de fiecare dată, am fost 
primit cu bucurie şi plăcere. Taifasul la care ne-am antrenat s-a 
prelungit până aproape de mijlocul nopţii şi ne-a umplut 
sufletele de bucuria revederii şi de posibilitatea de a depăna 
amintiri din anii copilăriei şi din viața parcursă de fiecare dintre 
noi, aşa cum i-a fost hărăzită de soartă. 

Deplasarea spre Cordărenii lui Mihai Munteanu, 
traversând Dorohoiul, oraşul în care s-au schimbat puţine 
lucruri în ultimii 50 de ani, am făcut-o fără oprire, cu 
nerăbdarea de a ajunge cât mai repede la punctul terminus al 
călătoriei mele. O surpriză plăcută a fost şoseaua modernizată 
pe toată întinderea ei din Dorohoi până în satul de reşedinţă al 
poetului, Slobozia. 

Soarele mai avea de parcurs o mică parte din celestul 
drum până la asfințit, când am claxonat la poarta poetului. 
Fiind în aşteptare, a auzit imediat semnalul şi s-a grăbit să-mi 
deschidă poarta pentru a pătrunde în colțul său de paradis 
pământean în care trăieşte şi îşi scrie cărțile, pe care le tipăreşte 
cu bani proprii şi le oferă cu o dărnicie nedisimulată tuturor 
celor care manifestă interes pentru cuvântul tipărit. 

Bucuria revederii şi îmbrăţişarea amicală au inaugurat 
şederea mea în această casă binecuvântată de muze şi stăpânită 
de spiritul creației literare. După dialogul protocolar şi după 
informațiile reciproce despre ultimele evenimente ce au avut 
loc în viața fiecăruia, în timpul ce s-a scurs de la precedenta 
întâlnire, ne-am retras în unul din cotloanele preferate ale 
gazdei, din codrul său de umbră şi de linişte, unde am schimbat 
impresii şi am făcut lecturi din ultimele noastre creaţii. 

Lăsarea întunericului ne-a găsit pe o bancă în spatele 
casei, continuând lectura la lumina unui bec, cu auzul inundat 

de cântecul greierilor, acompaniat de corul broaştelor, peste 
care se suprapuneau lătratul câinilor şi țipetele unor păsări de 
noapte. Un cer înstelat completa acest feeric decor, care îmi 
inunda sufletul cu calm şi cu tihnă. Înainte de a ne retrage 
fiecare în odaia lui, am stabilit programul pentru a doua zi, o 
vizită la Şendriceni, locul care ne atrage cu forța unui magnet 
sufletesc, împreună cu colegul nostru, Vasile Dumbravă. 

Somnul a venit târziu în noapte şi s-a instalat profund 
după o zi încărcată de imagini, impresii şi trăiri atât de multe şi 
de variate. 

A doua zi, după un mic dejun consistent, am plecat să 
ne întâlnim cu copilăria şi adolescenţa, cu amintirile. Vremea 
frumoasă şi şoseaua acoperită cu un nou covor asfaltic ne-au 
permis să ne deplasăm cu o viteză convenabilă şi să ajungem în 
mai puţin de o jumătate de oră la Dorohoi, unde ne aştepta 
colegul şi prietenul nostru. Grijulia lui soție, Lidia, aglomerată 
de treburile unei curăţenii generale, nu ne-a putut însoţi, în 
schimb a pregătit o sacoşă cu tot ceea ce trebuia pentru un 
prânz la iarbă verde în primitorul parc al şcolii. 

Şendriceniul, cu şcoala şi împrejurimile, continuă să 
exercite o irezistibilă atracţie pentru noi, cei care timp de opt 
ani l-am asimilat în fiinţa noastră spirituală şi-l purtăm în 
suflet, deşi de la absolvire s-a scurs mai mult de o jumătate de 
veac. 

Ajunşi în vârful dealului dinspre răsărit, ce străjuieşte 
aşezământul, ni s-a înfățişat privirilor impunătoarea clădire a 
şcolii, cu acoperişul ei roşu, cu construcţiile ce o înconjoară ca 
prinse într-o horă, lacul cu insula şi sălciile plângătoare, 
vegheat de bisericuţa în care asistam la slujbele duminicale şi 
ne îndreptam ruga către Tatăl Ceresc, să ne dea sănătate şi 
putere de a învăţa. 

Ca şi alte dăţi, nu ni s-a permis să intrăm cu maşina în 
curtea şcolii, fapt ce ne-a contrariat şi întristat. Am pătruns pe 
jos pe aleea principală ce duce spre şcoală şi am apelat la 

bunăvoința inginerului Jalbă, cadru didactic al Liceului 
Agricol, să ne facă fotografii în fața conacului şi a şcolii, în 
parc, în insulă, pe malul lacului şi în faţa bisericii. Fotograful 
de ocazie s-a alăturat grupului nostru şi am petrecut împreună 
câteva ore în capătul dinspre biserică al lacului, la o masă 
umbrită, unde am evocat evenimente şi trăiri din anii de şcoală, 
am admirat peisajul dominat de oglinda apei, tulburată din când 
în când de salturile aeriene ale peştilor care populează în număr 
mare apa limpede şi adâncă. 

Sălciile plângătoare, care altădată îşi clăteau vârfurile 
ramurilor în apă, stau acum cu pletele aplecate doar până la 
aproximativ 20 cm deasupra apei. Misterul acestei schimbări ni 
l-a dezvăluit inginerul Jalbă. Fitofagii, mari devoratori de 
plante acvatice, au coafat sălciile şi tot ei au distrus rădăcinile 
stufului, care invada altădată o bună parte din suprafaţa lacului. 

Din explicaţiile însoţitorului nostru am aflat că iazul a 
devenit o adevărată crescătorie de peşti şi reprezintă o mare 
atracție pentru braconieri, mai ales în timpul nopţii. Pentru a-i 
descuraja pe hoţi, lacul a fost împrejmuit cu un gard înalt şi 
solid de jur împrejur, au fost plantați stâlpi cu corpuri de 
iluminat, asemenea unor lampadare iar din loc în loc au fost 
instalate proiectoare care asigură o iluminare perfectă pe timpul 
nopții a întregului luciu de apă. În aceste condiţii, malurile 
lacului cu insula şi împrejurimile au devenit un minunat loc de 
agrement pentru persoanele care doresc să se recreeze şi să 
respire aer curat. Mesele plantate din loc în loc oferă condiții 
pentru un picnic civilizat. 

După ce ne-am încântat privirile cu peisajul divin şi am 
inhalat aerul ozonat timp de mai multe ore, după rememorarea 
unor momente, fapte şi întâmplări din viaţa de elevi, părintele 
Lungu, parohul bisericii, care ni s-a alăturat între timp, ne-a 
invitat să vizităm sfântul lăcaş şi împrejurimile acestuia, ne-a 
omenit cu câte un pahar de vin rece şi parfumat, presărând 
acest moment cu date din istoria locurilor şi a trăitorilor de pe 

acele meleaguri. Am aflat că preotul Lungu este nu numai 
iubitor al artei cuvântului scris, dar şi creator de poezie 
religioasă şi laică. 

Fiind trecut de orele amiezii, ne-am îndreptat agale spre 
bătrâna cişmea, care ne-a astâmpărat setea în anii de şcoală, am 
umplut o sticlă cu apă rece ca gheaţa şi ne-am aşezat la masa 
din parc, pentru a ne ospăta din bucatele noastre şi ale doamnei 
Lidia Dumbravă. Aranjarea bucatelor mi-a revenit mie, fiind 
socotit ca mai îndemânatic în asemenea treburi. Fără grabă, dar 
cu pofta stimulată de aerul tare şi de ora târzie, caşcavalul, 
şunca presată, salamul, ouăle fierte, toate însoţite de roşii, ardei 
gras şi ceapă au dispărut în scurtă vreme, udate din belşug cu 
apă rece. 

Satisfăcuţi pe deplin cu bunătăţile consumate, am dat 
frâu liber amintirilor, exprimându-ne regretul că nu-i avem 
alături şi pe ceilalți colegi care mai sunt în viață. 

Timpul destinat vizitei noastre în acest minunat loc de 
linişte şi de aduceri aminte apropiindu-se de sfârşit, am mai dat 
încă o dată ocol şcolii şi anexelor ce o împrejmuiesc. 

În drumul spre Dorohoi, ne-am oprit puţin în vârful 
dealului pentru a admira panorama oferită de şcoala cu parcul 
şi pădurea de pe versantul vestic, lacul cu insula şi bisericuța 
spre a le fixa pe retină şi a le purta în suflet până la viitoarea 
vizită. 

În Dorohoi, după ce l-am lăsat pe Vasile Dumbravă la 
domiciliu, ne-am îndreptat spre cimitirul oraşului pentru a ne 
reculege, câteva momente, la mormântul profesorului C.N. 
Iancu, directorul nostru în primii ani de şcoală normală şi al 
blândei sale soții, Eugenia Iancu. O lumânare aprinsă pentru 
sufletele celor ce au vegheat la începuturile devenirii noastre ca 
intelectuali, s-a dorit a fi un modest omagiu, adus cu pioşenie, 
ilustrului cărturar şi ctitor de şcoală, profesorul emerit C.N. 
Iancu. 

Scurta vizită în piața de legume şi fructe, la ora 
spargerii târgului, pentru a face mici cumpărături, a încheiat 
şederea noastră în oraşul Dorohoi, după care am făcut cale 
întoarsă la Cordăreni. 

Acasă, amicul meu era aşteptat de vietățile cu care îşi 
umple singurătatea, fiind întâmpinat de acestea cu nerăbdarea 
de a-şi primi hrana. Motanul îl urma pas cu pas implorându-l 
insistent să-i dea de mâncare; cloşca fiind priponită îşi chema 
disperată cei şapte puişori care plecaseră să-şi potolească 
foamea; cocoşul porumbac, aflat la arest pentru că îl bate pe 
concurentul său, protesta împotriva regimului de detenţie. 
Găinile erau singurele care îşi vedeau nestingherite de treburile 
lor, curtate de cocoşul roşcat aflat în libertate şi care profita de 
faptul că era singurul beneficiar al graţiilor celor două 
înaripate. 

Văzându-l pe poet atât de prins în treburi domestice 
care, orice s-ar spune, nu prea au legătură cu poezia, i-am 
ticluit următoarele versuri pe care i le voi expedia cu prima 
scrisoare: 


Fugind după o găină 

Şi-a cam damblagit o rimă 
Cum n-a reuşit s-o dreagă, 
I-a rămas strofa beteagă. 
La tv dacă priveşte, 
Serialul nu-i prieşte 
E-ntrerupt de uşş! şi zât! 
Dar nu este amărât. 

Când înserarea se cerne 

Şi liniştea se aşterne, 
Poetul s-adună-n casă 

Cu urâtul ce-l apasă. 
Inspirat, cu frenezie, 
Se-ntoarce la poezie. 

A doua zi, sâmbătă, către ora prânzului, cu inima plină 
de bucuria revederii şi încântat de plinătatea zilelor petrecute 
împreună cu bunul meu prieten, care s-a dovedit şi de această 
dată o gazdă primitoare, îmi iau rămas bun de la el şi mă 
îndrept cu emoție spre Dorobanţi, satul obârşiei şi copilăriei 
mele. 

Vremea frumoasă, după mai multe zile cu ploaie, a 
permis truditorilor pământului să iasă în număr mare la câmp 
pentru a strânge o parte din recoltă. Pe şoseaua care traversează 
satul spre Botoşani întâlnesc puţine persoane. Lucrările 
agricole şi treburile gospodăreşti îi rețin pe cei mai mulţi dintre 
consătenii mei pe lângă casă sau pe ogoare. 

Trag maşina la umbra unui nuc ale cărui ramuri se 
întind mult peste gardul ce delimitează ograda în care am făcut 
primii paşi, ca nou viețuitor al planetei Pământ. Mă întâmpină 
cu zâmbete şi cu urări de bun venit cumnata mea, Lenţuca 
Fetescu, o excelentă gospodină, harnică şi pricepută în 
administrarea unei gospodării bine întemeiate, pe care a durat-o 
împreună cu soţul ei, fie-i țărâna uşoară, gospodărie pe care a 
adus-o în ultimii ani într-o stare înfloritoare. Sunt invitat în 
casă, alta decât aceea în care am crescut, unde domneşte peste 
tot ordinea, curăţenia şi bunul gust. 

Plec apoi să-mi vizitez un cumnat, lon Buzic, care după 
ce a muncit zeci de ani la uzinele Semănătoarea din capitală, s- 
a retras în satul natal, unde îşi duce viaţa de pensionar şi se 
gospodăreşte împreună cu o mai tânără femeie localnică. Îi 
vizitez de fiecare dată când mă întorc în satul copilăriei, le ofer 
cărțile pe care le scriu, le mai aduc şi alte volume din biblioteca 
personală şi stăm de vorbă despre evenimentele trecute şi 
prezente. 

La întoarcerea spre primitoarea mea gazdă, m-am 
abătut pe la Ştefan Bosânceanu, unul dintre puţinii colegi de 
şcoală primară care mai trăieşte. L-am găsit în grădina casei 
alegând, împreună cu soţia sa, păstăi de fasole dintr-un maldăr 

de vreji. Deşi nu ne-am mai văzut de mulți ani, m-a recunoscut 
şi cu greu a acceptat să ne spunem pe nume, ca în copilărie. În 
acest mod, dialogul s-a închegat mai uşor, cu veşti despre 
colegii cu care am suportat împreună frigul şi fumul din sala de 
clasă, iarna, praful ridicat de pe podeaua roasă , în timpul 
hârjoanelor noastre, colegi cu care m-am jucat şi m-am târnuit 
când era cazul, am trăit bucuriile şi micile necazuri ale vârstei. 

Am aflat astfel că marea majoritate dintre cei cu care 
am purces la învăţarea alfabetului au trecut în lumea drepţilor, 
rămânând să facă umbră pământului vreo şapte-opt băieți şi 
fete care poartă în spate povara celor trei sferturi de veac de 
viață. 

I-am propus fostului meu coleg să mergem la unul din 
multele baruri şi bodegi existente în sat, să stăm de vorbă la 
umbra câtorva sticle cu bere, să cinstim fericitul prilej de a ne 
întâlni şi de a dialoga despre timpuri şi întâmplări de mult 
apuse. La modul cel mai sincer, s-a scuzat că din cauza 
durerilor de la picioare şi a greutății în deplasare nu poate da 
curs invitației mele. Cu speranţa că ne vom mai revedea, ne-am 
îmbrățişat la despărțire, păstrând în suflet bucuria unei întâlniri 
ce va fi păstrată multă vreme în memoria noastră afectivă. 

Către seară am mers să-i văd pe Lenuţa şi Mihai 
Prisecaru, o familie de învăţători cu care mă înrudesc prin 
alianță. Bucuria de a ne revedea şi de a sta de vorbă pe îndelete 
este reciprocă. Ei au o gospodărie frumoasă, cu o grădină mare, 
o livadă cu tot felul de pomi fructiferi, iar în fața casei au 
amenajat un chioşc împrejmuit de verdeață în care îşi primesc 
oaspeţii şi servesc masa în anotimpul cald. Cu Mihai Prisecaru 
am fost coleg de generație la Şcoala normală de la Şendriceni 
şi avem multe amintiri comune pe care le rememorăm de 
fiecare dată în şuetele noastre. 

A doua zi, pe la prânzul cel mare, am părăsit Dorobanţii 
şi persoanele alături de care m-am simţit atât de bine şi m-am 
îndreptat din nou spre Botoşani, unde mă aştepta finul meu, 

profesorul Dumitru lordache, despre care am pomenit mai sus. 
Acesta mi-a pregătit o mare surpriză: sunt poftit la o partidă de 
copt porumb, treabă pe care nu am mai făcut-o de mulţi ani şi 
de care îmi era dor. Experienţa dobândită în copilărie într-o 
astfel de treabă s-a dovedit utilă şi de această dată. Frigându-ne 
la degete şi suflând în foc am retrăit senzaţii ce păreau de mult 
uitate, şi am mâncat cu mare plăcere porumbul bine copt şi 
gustos. Discuţiile amicale ce au însoțit această operație au 
întregit starea de confort psihic pe care am trăit-o în colțul de 
paradis pe care şi l-a creat finul meu. După ce am fost omenit 
cu bunătăți din recolta obţinută de priceputul grădinar, ne-am 
deplasat acasă la el să-mi văd fina şi să servim prânzul pe care 
dânsa ni l-a pregătit. Ca de fiecare dată, primirea binevoitoare 
şi tratarea cu bunătăţi mi-au creat o stare de bună dispoziţie ce 
s-a menţinut pe parcursul celor 125 km pe care i-am parcurs 
până la laşi. 

Călătoria mea, începută în condițiile unei vremi puţin 
promițătoare, s-a desfăşurat până la urmă deosebit de plăcut, cu 
influențe benefice asupra stării psihice. Reconfortat sufleteşte, 
cu bagajul de impresii, trăiri afective şi imagini acumulat, am 
revenit acasă, unde îmi populez singurătatea cu gândurile la cei 
dragi şi cu scrisul. 

Pâinea şi cuțitul 


Este o realitate faptul că cine deține puterea are în mână 
pâinea şi cuțitul. Pâinea pe care o produc cei mulți cu trudă şi 
sudoare este împărțită uneori inechitabil, nedreptățiți fiind chiar 
producătorii ei. 

Imediat după constituirea primului Parlament 
postdecembrist, aleşii noştri au trecut în grabă la aplicarea 
zicalei: Cine împarte, parte îşi face. Şi-au luat felia cea mai 
mare din buget, şi-au stabilit salarii regeşti (la nivel european), 
şi-au prevăzut fonduri pentru tot felul de avantaje şi beneficii 
care le dublează veniturile salariale. Mai recent şi-au făcut o 
lege a pensiilor care prevede ca foştii şi viitorii pensionari 
parlamentari să primească lunar 80% din ultimul salariu, ceea 
ce în cifre reale înseamnă pensii între 28 şi 36 de milioane lei. 

Lăcomia acestor slujitori ai poporului este incalificabilă 
în condiţiile în care pensionarii de rând îşi duc zilele de pe o zi 
pe alta, în care sărăcia a cuprins un mare segment din populaţia 
țării. Nutresc speranţa că în plenul Parlamentului se vor găsi 
suficienți demnitari cu bun simţ care vor respinge această 
inițiativă legislativă aberantă. Preşedintele ţării, care s-a 
declarat un preşedinte al tuturor românilor, are obligaţia morală 
de a nu promulga o asemenea lege imorală. 

Nu am înţeles şi cred că nu voi înțelege vreodată de ce 
un parlamentar a cărui muncă este prezenţa în sala de dezbateri 
pentru adoptarea legilor, trebuie să primească indemnizație de 
şedinţe, ca şi cum profesorul ar fi răsplătit în plus pentru 
fiecare lecţie pe care o predă. 

Ploaia de avantaje, printre care trei concedii într-un an 
calendaristic, salariile mari şi munca lejeră reprezintă 
irezistibile atracții pentru cei ce se dau de ceasul morții să 
acceadă într-un fotoliu al organului legislativ. 

Nu mai este un secret pentru nimeni că obţinerea unui 
mandat de parlamentar nu presupune merite profesionale şi 
calități intelectual-morale deosebite. Mulţi dintre foştii şi 
actualii membri ai forului legislativ constituie o dovadă în acest 
sens. 

Se mai spune că dacă te afli sub aripa ocrotitoare a 
liderului local de partid şi eşti în grațiile celor de la centru, ai 
şanse să prinzi un loc fruntaş pe listele electorale, fără a mai fi 
nevoit să cotizezi pentru susținerea campaniei electorale sau 
pentru rotunjirea fondurilor formațiunii politice din care faci 
parte. 

Aleşii noştri care ajung la butoiul cu miere nu-i uită nici 
pe colegii lor mai mici din ţară, respectiv pe membrii 
consiliilor judeţene, primarii, viceprimarii, consilierii. Un 
consilier comunal, de exemplu, este plătit pentru că participă la 
o şedinţă pe lună cu o sumă ce se apropie de salariul minim pe 
economie, unul municipal încasează lunar cât un pensionar iar 
unul judeţean mai mult decât un profesor care s-a pensionat 
înainte de 1990. De ce această dărnicie a celor ce deţin pâinea 
şi cuțitul? Ei, consilierii, sunt stâlpii de susținere ai politicii 
partidelor parlamentare în teritoriu şi trebuie răsplătiți cum se 
cuvine. Acesta este şi motivul pentru care se bat câte 10 — 15 
candidaţi pentru fiecare loc de consilier. 

În timp ce banii de la buget sunt aruncaţi fără restricţii 
pentru fel de fel de acțiuni menite să cosmetizeze imaginea 
partidului de guvernământ, pensiile sunt indexate cu sume 
ruşinos de mici, care nu acoperă nici măcar costul unei jumătăți 
de kilogram de carne sau de mezel. În acelaşi timp, cadrele 
didactice sunt obligate la gestul degradant pentru statutul lor de 
educatori, să iasă în stradă pentru a-şi cere drepturile salariale. 

Primarii, care dispun după bunul plac de tot ceea ce se 
află pe teritoriul comunei respective, se bucură de susţinerea 
forurilor judeţene şi nu dau socoteală nimănui de ceea ce fac 
sau nu fac, mai ales dacă sunt membri ai partidului aflat la 
putere. 

Cu câțiva ani în urmă am fost anunţat că o suprafaţă de 
teren de 3400 mp, ce mi-a revenit în proprietate prin actul de 
partaj voluntar întocmit cu frații mei, a fost atribuită unui 
cetățean, cu titlu de proprietate în regulă, săvârşindu-se astfel o 
flagrantă ilegalitate: tulburare de posesie. Cu un cinism greu de 
imaginat, viceprimarul de resort încerca să arunce vina asupra 
noastră, a moştenitorilor. 

Văzând că cei ce sunt responsabili de aplicarea şi 
respectarea legii în comună nu-mi fac dreptate, m-am adresat 
Prefecturii Botoşani. Contrar aşteptărilor, direcția de resort a 
prefecturii a tratat cu o condamnabilă superficialitate plângerea 
mea. În loc să verifice atent documentele care au stat la baza 
emiterii titlului de proprietate prin care am fost deposedat, şi să 
le compare cu schița de pe copia actului de partaj, pe care l-am 
anexat, mi-a comunicat: „În titlul de proprietate emis numitului 
Pascal Ilie, nu au fost înscrise aceleaşi parcele cadastrale 
prevăzute în actul de partaj voluntar anexat de dvs.” 

Funcţionarul de la Prefectură care a cercetat 
documentele nu a văzut ceea ce putea să vadă şi un chior, iar ca 
o culme a nepăsării față de problema mea este adresa pe care a 
fost expediat răspunsul: „Dl. Fetescu Vasile, sat Dorobanţi, 
com. Suharău, (în loc de Nicşeni), jud. Botoşani”, deşi 
plângerea mea a fost expediată din laşi, cu adresa exactă a 
domiciliului înscrisă în conţinutul scrisorii şi pe plic. 

În asemenea condiţii cui să te mai adresezi ca să ţi se 
facă dreptate? Justiţiei? Deplasările, în acest scop, la Botoşani 
şi cheltuielile de judecată îmi depăşesc posibilităţile. 

Cazuri ca al meu s-au petrecut cu zecile de mii în țară, 
au îmbogățit pe avocaţi, fără ca organele de justiție şi 

administrative să intervină ferm pentru a-i obliga pe primari să 
respecte legea. Nu am aflat până acum ca acei primari care au 
săvârşit şi mai săvârşesc abuzuri să fie destituiți şi să răspundă 
penal pentru ilegalitățile comise. 

Altfel ar sta lucrurile dacă România ar fi cu adevărat un 
stat de drept, dacă în locul bunului plac, al haosului şi 
incompetenţei s-ar instaura domnia legii, dacă buna credință şi 
disponibilitatea celor aleşi s-ar pune în slujba binelui general, 
adică al cetăţenilor. 

Cred că modul în care fac politica locală unii primari de 
după 1989 nu diferă cu nimic de mentalitatea şi atitudinea 
multor primari din timpul dictaturii comuniste, care se adresau 
supușilor cu cuvintele: Băi, să vă intre bine în cap, eu sunt 
Ceauşescu vostru! Şi îşi făceau de cap nestingheriți. 

Dar cine sunt primarii zilelor noastre? În multe cazuri, 
sunt susținuți pentru a se afla în fruntea obştii oameni lipsiţi de 
cultură şi morală, care au beneficiat de degringolada tranziției 
şi mai ales de jaful naţional ce s-a petrecut cu ocazia lichidării 
C.A.P.-urilor, şi s-au îmbogăţit, care au obținut voturile prin 
campanii electorale zgomotoase, înțesate cu promisiuni şi 
daruri pentru nevoiaşi, care au bani şi tupeu. În astfel de 
condiţii nu e de mirare că ajung în funcții de mare răspundere 
oameni inculți sau semianalfabeți, care au obținut nişte 
diplome de studii numai ei ştiu cum. Cel mai grăitor exemplu 
este cel al primarului unui sector din Bucureşti, care nu a reuşit 
să conjuge verbul a fi la timpul prezent, nici măcar cu ajutorul 
reporterului care îl intervieva, episod transmis pe un post de 
televiziune. 

Obsedanta întrebare pe care şi-o pun românii din patru 
în patru ani este: cui dau votul? 

Pe toți cei chemați la urne pentru a-şi alege 
conducătorii ar trebui să-i unească hotărârea de a nu da pâinea 
ŞI cuțitul în mâinile unor persoane corupte şi incompetente, 
înfometate de îmbogăţire. 


137 


Corupţia 


Dicţionarul explicativ al limbii române (DEX) defineşte 
corupţia ca labatere de la moralitate, de la cinste, de la 
datorie; 2desfrânare, depravare. 

Cu tendința de extindere, de pătrundere în toate sferele 
vieţii sociale, economice şi politice, la toate nivelele, corupția 
s-a transformat într-un adevărat flagel, într-un cancer 
metastazic, a cărui eradicare presupune măsuri legislative 
drastice, acțiuni educative şi coercitive. Măsurile educative 
având rolul de a preveni corupția, cele legislative de a o 
incrimina şi condamna, iar cele coercitive de a o menţine sub 
control. Vai de societatea în care în locul legii domneşte 
anarhia! 

Ca şi în cazul neoplasmului organic, corupția trebuie 
abordată cu bisturiul legislativ şi justițiar, cu voinţă politică, cu 
fermitate, fără discriminări şi compromisuri. 

O societate cu administraţie şi justiţie corupte, cu o 
conducere politică incompetentă şi ezitantă, cu structuri 
legislative lipsite de credibilitate şi voință, cu organe de ordine 
puse pe îmbogăţire, o asemenea societate este condamnată 
irevocabil la stagnare şi sărăcie. 

O simplă privire peste gard, la cei care au trudit ca şi 
noi, românii, la construirea socialismului (unguri, polonezi, 
cehi, slovaci, sloveni, nemți) ne arată unde am fi ajuns şi noi, 
după 1989, dacă am fi avut conducători destoinici şi cinstiți, 

dacă politica s-ar fi făcut în folosul binelui general iar corupția 
ar fi fost anihilată din faşă. 

Acum, după ce boala s-a cronicizat şi generalizat, 
transformându-se într-un fel de fatalitate, încercările disperate 
şi ineficiente ale partidului de guvernământ de a mai drege 
ceva, de a diminua această calamitate națională, sunt sortite 
eşecului. Răul s-a înrădăcinat şi extins luând proporții 
pantagruelice, iar presiunile organizațiilor mondiale şi 
europene aproape nu mai au nici un efect. 

Într-o înţelegere simplistă şi unilaterală, pentru mulţi 
români corupția este confundată cu mita. Cu suma de bani sau 
ploconul pe care îl dai doctorului ca să te vadă când face vizita 
în salonul de spital, sau când te duci la medicul de familie să-i 
soliciți o trimitere la specialist, cu darul pe care îl pretinde 
funcţionarul public ca să-ți elibereze un act sau să-ţi dea o 
aprobare ce ţi se cuvin, cu peşcheşul oferit profesorului ca să 
obţii notă de trecere la examen, cu bancnota verde strecurată 
agentului de circulaţie pentru a-i cumpăra îngăduința. 

Potrivit DEX, corupția poate fi socotită şi fapta 
baronilor locali, care îşi sărbătoresc evenimentele din viața 
personală cu serbări câmpeneşti la care oferă pomeni supuşilor 
sub formă de bere şi mici, cu muzici şi distracții din banii 
obştii. Tot corupție înseamnă şi nepotismul şi clientelismul 
politic, practicate pe scară largă în toate domeniile. 

Nu de mult, presa semnala situaţii revoltătoare. Sunt 
create catedre sau posturi universitare pentru fii, nurori, gineri, 
nepoți, veri, astfel că în unele cazuri facultățile sau catedrele 
devin asociaţii familiale de genul S.R.L.-urilor. S-a ajuns ca 
meseriile să se transmită din generație în generaţie iar plasarea 
în posturi calde şi bine plătite să fie asigurată de seniori. Popii 
îşi fac copiii preoți, doctorii îşi îndrumă odraslele spre 
medicină, ofiţerii îşi trimit copiii colegilor lor pentru a-i face 
ofiţeri, actorii, artiştii plastici, sportivii, politicienii, demnitarii, 

profesorii universitari îşi pregătesc urmaşii pentru profesiile lor 
şi ceea ce este mai rău, le asigură succesiunea pe posturi. 

Economia subterană, evaziunea fiscală, deturnarea 
fondurilor oferite de băncile şi instituțiile europene şi 
mondiale, în scopuri personale, comisioanele grase încasate de 
cei ce s-au ocupat şi se mai ocupă de privatizări, trucarea 
licitaţiilor în favoarea clienţilor politici sau a firmelor proprii, 
sumele primite pentru traficul vamal de persoane şi bunuri, 
devalizarea băncilor prin împrumuturi nerambursate, blocajul 
financiar prin neplata obligaţiilor băneşti către stat sau 
furnizorii de servicii, sunt doar câteva din nenumăratele fațete 
ale marii şi micii corupți. 

După aprecierile unor grei din organismele 
internaționale, în România marea corupţie nu este luată în 
vizorul organelor şi instituţiilor anticorupţie, ea se menține şi 
proliferează datorită şubrezeniei legislative, lipsei de fermitate 
şi de voinţă politică şi administrativă. Înclin să cred că: 

Legile anticorupţie nu vor face furori, 

Sunt ca nişte sperietoare pentru ciori. 

Cei ce s-au înnădit la butoiul cu miere, 

Sunt versaţi, nu se tem de himere. 
Ce mai, s-a ticăloşit lumea!- vorba unui coleg de-al meu de 
şcoală primară, care a rămas în sat să clădească veşnicia. 

Tot mai bine-i de Ion 


În ultimii ani, în mod frecvent apar în mass-media 
relatări despre evenimentele ce au loc în sfera oștirii române, 
cu urmări tragice în multe dintre cazuri. Am în vedere situaţiile 
de suicid, accidentele cu pierderi de vieţi, dezertările, 
sustragerile prin orice mijloace de la îndeplinirea stagiului 
militar. 

O analiză de suprafaţă a cauzelor care generează astfel 
de situații punea pe primul plan superficialitatea examenului 
medical efectuat la încorporare, când sunt trimişi în cazărmi şi 
tineri cu disfuncţii psihice şi morale, care nu se adaptează la 
rigorile regimului cazon. 

Dacă admitem ca valabilă această explicaţie, acceptăm 
că în evoluţia psihică şi socială a tinerilor din România există 
neajunsuri majore, care stau la baza suspomenitelor 
evenimente, ceea ce pune sub semnul îndoielii capacitatea 
generaţiei adulte actuale, a conducătorilor, de a asigura condiții 
optime pentru creşterea unui tineret sănătos la trup şi la suflet. 

Reprezentanţii armatei care au ieşit la rampă pentru a 
lămuri cazurile extrem de grave care s-au petrecut în ograda 
lor, au dat nişte explicaţii penibile, căutând să arunce vina 
asupra familiei, a şcolii şi societăţii. Nu au suflat însă nici un 
cuvânt despre adevăratele cauze, cele aflate în organizarea, 
incompetenţa şi regimul de viaţă care domnesc în unitățile şi 
subunitățile proprii. 

Insuportabilă pentru mulți dintre tineri nu este armata, 
în sine, ci mizeriile mărunte şi multe, ordinele absurde, 

practicile umilitoare ale gradaților, la care sunt supuşi tinerii 
recruți. Una este să-i pregătească pe tineri pentru mânuirea şi 
întreținerea armamentului, pentru însuşirea tehnicilor de 
apărare şi de luptă, pentru folosirea terenului şi orientarea în 
câmpul de bătălie, pentru efectuarea cu rezultate bune a 
tragerilor, şi alta este să fie supuşi la corvezi umilitoare, la 
tratamente inumane care fac insuportabilă viaţa de soldat şi-i 
împing, pe cei mai slabi din fire la acte extreme. 

În această zonă a milităriei trebuie căutate cauzele celor 
mai multe dintre evenimentele ce se petrec în unitățile armatei. 
Cineva spunea, nu fără obidă, că în unele cazuri armata este 
mai greu de suportat decât temnita. 

Psihologii, care trebuie să fie adevărați profesionişti în 
munca de consiliere, preoții militari, a căror implicare în 
asistenţa psihomorală a tinerilor trebuie să fie mai prezentă şi 
permanentă, medicii militari cu competenţe de psihoterapie, 
comandanții de unități si subunități, toți trebuie să vegheze mai 
atent la procesul de adaptare şi integrare treptată a recruților în 
atmosfera şi viaţa militară. 

Printre recruți şi cei ce urmează să dobândească acest 
statut circulă o povestioară, cu miez caustic, la adresa 
regimului cazon, transformat uneori într-un adevărat iad, mai 
ales de către gradele inferioare. Iat-o: 

Se spune că un recrut, care îşi îndeplinea bine toate 
îndatoririle ostăşeşti, stătea izolat şi ofta mereu. Scria acasă 
misive cu iz nostalgic, în care vorbea despre noua lui viață de 
militar în cuvinte laudative: mâncarea este bună, are haine noi, 
program de televizor, comandanții sunt atenţi, a învăţat cântece 
ostăşeşti, şi-a făcut prieteni etc. Toate scrisorile sale se 
încheiau însă cu formula: E bine în armată, da’ tot mai bine-i 
de Ion. 

Comandantul său, care mai trăgea cu coada ochiului în 
timp ce subordonații săi îşi redactau scrisorile, a sesizat modul 
enigmatic în care tânărul despre care vorbim îşi încheia 

misivele. Într-o discuţie de la suflet la suflet i-a cerut acestuia 
să-i explice de ce foloseşte mereu aceeaşi formulă de încheiere, 
şi cine este Ion? După multe insistenţe ale comandantului şi tot 
atâtea ezitări ale recrutului acesta i-a destăinuit: Jon este fratele 
meu, mai mare, care a murit înainte de a face armata. 

